SunOnline: Hamlaathakah fahu Lanka ah vadaigennevei furathama Leader akah Modi\nހަމަލާތަކަށް ފަހު ލަންކާއަށް ވަޑައިގެންނެވި ފުރަތަމަ ލީޑަރަކަށް މޯދީ\nރުގިއްޔާ މުހައްމަދު މޫސާ 09 Jun 2019, 12:52\nކޮލަމްބޯ (ޖޫން 9): ސްރީލަންކާގައި މިދިޔަ އޭޕްރިލް މަހު ދިން ބޮމުގެ ހަމަލާތަކަށް ފަހު އެގައުމަށް ވަޑައިގެންނެވި ފުރަތަމަ ބޭރު ގައުމެއްގެ ލީޑަރަކަށް އިންޑިއާގެ ބޮޑުވަޒީރު ނަރެންދުރަ މޯދީ ވެވަޑައިގެންފި އެވެ.\nމޯދީ ލަންކާއަށް މިއަދު ވަޑައިގެންނެވީ ރާއްޖެއަށް އިއްޔެ ކުރެއްވި ދަތުރުފުޅު ނިންމަވާލެއްވުމަށްފަހުގަ އެވެ. އެއީ ބޮޑުވަޒީރުކަމުގެ ދެވަނަ ދައުރަކަށް މޯދީ އިންތިހާބުވި ފަހުން އިންޑިއާއިން ބޭރަށް ކުރެއްވި ފުރަތަމަ ދަތުރުފުޅެވެ.\nކޮލަމްބޯގެ ބަންޑާރަނައިކަ އިންޓަނޭޝަނަލް އެއާޕޯޓުން މޯދީއަށް މަރުހަބާ ވިދާޅުވީ ބޮޑުވަޒީރު ރަނިލް ވިކްރަމަސިންހަ އެވެ. އަދި އެގައުމަށް ވަޑައިގެންނެވުމާއެކު މޯދީ ކުރެއްވި ޓުވީޓެއްގައި ވަނީ އެއީ ހަތަރު އަހަރު ތެރޭގައި އެގައުމަށް ކުރައްވާ ތިން ވަނަ ދަތުރުފުޅު ކަމަށް ވިދާޅުވެފަ އެވެ.\nއަދި މޯދީ ވަނީ އޭޕްރިލް 21ގައި ދިން ހަމަލާތަކުގެ ތެރެއިން އެއް ހަމަލާ އަމާޒުވި، ކޮޗިކަޑާގެ ސެއިންޓް އެންތަނީސް ޗާޗަށް ޒިޔާރަތް ކުރައްވާ، ހަމަލާތަކުގައި މަރުވި މީހުންގެ އާއިލާތަކަށް ހަމްދަރުދީ ފާޅު ކުރައްވާފަ އެވެ. އަދި ޓެރަރިޒަމްގެ ފިނޑި އަމަލަކުން ލަންކާގެ ރޫހު ބަލިކޮށްނުލެވޭނެ ކަމަށް ވިދާޅުވެފަ އެވެ.\n"ސްރީލަންކާ އަނެއްކާވެސް މިކަމުން އަރައިގަންނާނެކަން ޔަގީން. ޓެރަރިޒަމްގެ ފިނޑި އަމަލަކުން ލަންކާގެ ރޫހު ބަލިކޮށެއް ނުލެވޭނެ. އިންޑިއާއިން އޮތީ ލަންކާގެ ރައްޔިތުންނާ އެކު،" މޯދީގެ ޓުވީޓެއްގައިވެ އެވެ.\nމޯދީގެ ދަތުރުފުޅުގައި ރައީސް މައިތިރިޕާލާ ސިރިސޭނާ އާއި ކުރީގެ ރައީސް މަހިންދަ ރާޖަޕަކްސައާވެސް ބައްދަލު ކުރައްވާނެ އެވެ. އަދި ދެ ގައުމުގެ ލީޑަރުން ޓެރަރިޒަމާ ބެހޭ ގޮތުން މަޝްވަރާ ކުރައްވާނެ ކަމަށް ބެލެވެ އެވެ.\nސްރީލަންކާގެ ފައްޅިތަކަށާއި ހޮޓާތަކަށް އަމާޒުކޮށް ދިން ހަމަލާތަކުގައި 250އަށް ވުރެ ގިނަ މީހުން މަރުވި އެވެ.\nމޯދީއަށް އިއްޔެ ރާއްޖެއިން ވަނީ ދިވެހި ދައުލަތުން ބޭރުގެ އިއްޒަތްތެރިންނަށް އަރުވާ އެންމެ މަތީ ޝަރަފް، ނިޝާން އިއްޒުއްދީނުގެ އިއްޒަތުގެ ވެރިކަމުގެ ލަގަބު އަރުވާފަ އެވެ. އަދި ރާއްޖެއާއި އިންޑިއާ އާއި ދެމެދު ވަނީ ހަ އެއްބަސްވުމެއްގައި ސޮއިކޮށްފަ އެވެ.


Alhugandaai Loabiveriyaa Ah Maruge Inzaaru Annan Fashaifi - Zakitte - Vaguthu\nމޯލްޑިވިއަން އައިޑޮލް އިން ދިވެހިންގެ ތެރޭގައި މަޝްހޫރުވި ލަވަކިޔުންތެރިޔާ ހުސެއިން އިރުފާން (ޒަކިއްޓެ) މީސްމީޑިއާގައި ކުރި ޕޯސްޓެއްގެ ސަބަބުން، އޭނާ އާއި ލޯބިވެރިޔާ އަށް މަރުގެ އިންޒާރުތައް އަންނަމުންދާ ކަމަށް އޭނާ ބުނެފިއެވެ.\nޒަކިއްޓެ ބުނެފައި ވަނީ ޕޯސްޓުގެ ސަބަބުން އޭނާއާއި ލޯބިވެރިޔާގެ އިތުރުން އާއިލާގެ މީހުންނަށް ވެސް ފުރައްސާރަ އާއިއިންޒާރުތަކާއި ކުރިމަތިވަމުން އަންނަ ކަމަށެވެ. އެހެންކަމުން އެކަން އެގޮތަށް ނުކުރުމަށް ޒަކިއްޓެ ވަނީ އެދިފައެވެ.\nޒަކިއްޓެ ބުނާގޮތުން އޭނާއަށް ބަޔަކު މަރުގެ އިންޒާރުތައް ދެމުން އަންނަނީ، އަލީ ރަމީޒަށް ފާޑުކިޔުން އަމާޒުކޮށް މީގެ ދެވަރަކަށް ދުވަސްކުރިން ކުރި ޕޯސްޓަކާއި ގުޅިގްނެނެވެ. އެ ޕޯސްޓުގައި ޒަކިއްޓެ ބުނެފައި ވަނީ އަލީ ރަމީޒްގެ ލަވަތަކަކީ %80 ކޮޕީ ލަވަތައް ކަމަށެވެ.\nޒަކިއްޓެގެ ޕޯސްޓަށް ބައެއް މީހުންގެ ނުރުހުންވުން އަމާޒުވާން ފެށުމުން، އޭނާ އަކީ އަލީ ރަމީޒަށްވުރެ ކުޅަދާނަ މީހެއް ކަމަށް ދޭހަކޮށް ބުނެފައި ވަނީ، އަލީ ރަމީޒަކީ ހަމައެކަނި ލަވަ ކިޔާ މީހެއް ކަމަށާއި، އެއާއި ޚިލާފަށް އޭނާ އެއީ އަމިއްލައަށް މިއުޒިކް ހަދައިގެން އެ މިއުޒިކަށް ލަވަކިޔާ މީހެއް ކަމަށެވެ.\n"އޭނާ އާއި އަޅާބަލާއިރު، އަހަރެން އަދި ކިރިޔާ ލަވަކިޔަން މި ފެށީ. އަދި ކިރިޔާ ތިން އަހަރު މިވަނީ. އެއްވެސް މީޑިއާއެއް އަދި ޕްރޮޑިއުސަރެއްގެ އެހީތެރިކަމަކާ ނުލައި އަމިއްލަ މަސައްކަތުން މިހިސާބަށް މި އައީ،" ޒަކިއްޓެ ބުނެފައި ވެއެވެ.\nމިކަމާއި ގުޅިގެން ޒަކިއްޓެއަށް މީސްމީޑިއާގައި ވަރަށް ބޮޑަށް ފާޑުކިޔުން އަމާޒުވެގެން ގޮސްފައިވާއިރު، ބައެއް މީހުން ބުނެފައި ވަނީ ޒަކިއްޓެއަށް އަދި "އަލީ ރަމީޒާއި ގާތައް ވެސް ދެވެން ނޫޅޭ" ކަމަށެވެ. މި މައްސަލަ ގޯސްވުމުގެ ސަބަބުން ޒަކިއްޓެ މިހާރު ވަނީ އޭނާގެ ޕޯސްޓު ޑިލީޓުކޮށް މައާފަށްވެސް އެދިފައެވެ.\nޒަކިއްޓެ ވަނީ ފާޑުކިޔުންތައް އަމާޒުވުމުން، ބައެއް މީހުން މީސްމީޑިއާއިން ބްލޮކްވެސް ކޮށްލާފައެވެ. އެކަމާއި ގުޅިގެން ބައެއް މީހުން ގެންދަނީ ސްކްރީން ޝޮޓްތަކާއި އެކު ޒަކިއްޓެއަށް ފާޑުކިޔަމުންނެވެ. މީގެ ކުރިން ވެސް ޒަކިއްޓެ މީސް މީޑިއާގައި ފާޅުކުރި ތަފާތު ޚިޔާލުތަކުގެ ސަބަބުން އޭނާ އަށް ވަރަށް ބޮޑަށް ފާޑުކިޔުން އަމާޒުވެފައި ވެއެވެ.\nއަލީ ރަމީޒަކީ ގިނަ ބައެއްގެ މެދުގައި މަގުބޫލްކަން ހޯދި ލަވަކިޔުންތެރިއެކެވެ. އޭނާ ލަވަކިޔުން ހުއްޓާލިތާ މިހާރު ވިއްސަކަށް އަހަރުވާން ކައިރިވެފައި ވާއިރު އަދިވެސް ދިވެހިންގެ މެދުގައި އޭނާގެ ލަވަތައް ވަރަށް މަގުބޫލެވެ.\nމާލީ ގޮތުން ދަތިވެ ޒަކިއްޓެ އާއްމުންގެ އެހީތެރިކަމަށް އެދިއްޖެ\nމެއި 28, 2020 21:07\nބޯގޯސް ނުވެހުރެބަލަ ބީތާޔާ ފޭމަސްވާން ވެގެން ޖައްސާ ސްޓަންޓް\nމެއި 28, 2020 21:08\nމަ ހީހީ ހަލާކު\nމެއި 28, 2020 21:14\nދޮންކަލޯ އަވަހަށް ބުއްދީގެ ބޭނުންހިފައިގެން މަރަށް ތައްޔާރުވޭ، އަހަރުން ދުނިޔެއަށް އައުމުގެ މާކުރިން މަރުގެ އިންޒާރުވަނީ ލިބިފައި. ބުއްދިވެރިން މަރުވެދާނެތީ ބިރެއްނުގަންނާނެ، ބުއްދިވެރިން ބިރުގަންނާނީ މަރަށް ތައްޔާރުނުވެވި ހުއްޓާ މަރާ ބައްދަލުކުރަން ޖެހިދާނެތީ.\nމެއި 28, 2020 21:16\namila ah molhuvan ulhey meehun thi bey dhw than thaa\nމެއި 28, 2020 21:24\nޢަދި ވާނުވާގައި ތިއުޅުއްވަނީ.. އަލީ ރަމީޒްގެ އެއްމެ ލަވައެއްގެ އޯޑިއެންސެއް ނުވަތަ ތާއީދެއް މުޅި އުމުރުގައި ޒަކިއްޓެ އުޅުނަސް ނުލިބޭނެ..\nމެއި 28, 2020 21:30\nއަގުވެއްޓުނީމަ އަނެއް ދޮގު!\nމެއި 28, 2020 21:33\nޒަކިއްޓެ ތިހަދަނީ ދޮގު، ކާކު ތީ މަރުގެ އިންޒާރު ތައްދޭން\nމެއި 28, 2020 21:47\nއާނ ދެން މާ ސިންޕަތީހޯދަން ނޫޅޭ. ތިހިރީ ހަމަ ރަނގަޅަށްވެސް ދިވެހިންތެރޭ ސައިޒުވެފަ. ތަންކޮޅެއް އަނގަބޮޑުކޮށް އުޅެނީ. އެބައި އޯކޭ ކޮށްލަނިކޮށް މީހުންތެރޭ އުޅެލެވޭވަރުވާނެ. ރަނގަޅުކޮށްލާތި އެހެންމަ. ސްޓޭ ހޯމް، ސްޓޭ ސައިޒް. ވަރަށް ވެދުމޭ ކޮއްކޯ.. އެހެހެހެ..\nމެއި 28, 2020 21:50\nބޭކާރު ވާހަކަ ސިމްޕަތީ ހޯދަން\nމެއި 28, 2020 21:51\nސިމްޕަތީ ހޯދަން އިތުރު ދޮގެއް ނެތްތަ؟\nމެއި 28, 2020 21:52\nކާކުތަ ކައެ މަރަން އުޅޭނީ. ކައެއަށް އަދި ތި އާދެވުނީ ސްކޫލް ލަވަ މުބާރާތާ ހަމަޔަށް.\nމެއި 28, 2020 21:58\nތީ ވަރަށް ސީރިއަސް ތުހުމަތެއް.\nއެޓެންޝަން ހޯދަން ދައްކާ ކަހަލަ ވާހަކައެއް ނޫން ތީ.\nމިކަމުގެ ބޮޑުކަމާއި އެހެން މީހުން ނުބައި ކުރަން އުޅުނަސް ތިވަރު އިލްޒާމް އަޅުވަން ހެޔޮ ނުވާނެ\nމެއި 28, 2020 22:05\nކޮނމެސް މީހަކު މި ގޮލާ ގައިގަ ބައްތިއެއް އަޅުވަދީބެ.. މި ގޮލާ ބޭނުންވާ “ސާމާލުކަން”ކަޅުފޮއެ ރޭގަނޑުގަވެސް މި ގޮލާށާ ބިޓަށާ މާދަމާ ހަދަން ހުރި ދަރިންނަށްވެސް ލިބޭވަރަށް...\nމެއި 28, 2020 22:08\nހެޔޮނުވާނެ ދެން ތިވާހަކަ ހުއްޓަން ވެއްޖެއްނު. ތިކަމަކާ ހުރެ ބޯ ފަޅައިން ދާވަރުވެއްޖެ.?♀?♀?♀ އަލީ ރަމީޒްވެސް ނުބުނޭ ދޯ އެއްޗެކޭ މާނައަކީ ދެން ތި ޒުވާބު ކުރުމުގެ ބޭނުމެއް ނެތޭ ކަންނޭނގެ.☺ ކޮންމެ ގޮތެއްވިޔަސް އަލީ ރަމީޒް އެހުރީ މިއުޒިކާ ދުރަށްގޮސް ދެން އެހެންވީމަ އެއްވެސް މީހަކު އޭނަގެ ލަވަތައް އެހުންވެސް އެހާ ރަނގަޅެއް ނޫން ކަންނޭނގެ.? ދެން ހުރީ ޒަކިއްޓެ އޭނަވެސް އެކުރެވުނީ ކުށެއްކަމަށް ގަބޫލުކޮށްފަ މަޢާފަށް އެދިފަ ދެންވެސް އެކަހަލަ ކަންތައް ތަކުރާރު ނުކުރީމަވީ.?\nދެން މިހާރުގެ ޒުވާނުންވެސް އަލީ ރަމީޒް ނަމޫނާއެއް ގޮތަށް ބަލައިންވިޔަސް މިއުޒިކާ ދުރުވެބަލަ. ތި ދެމީހުންނާ ބެހޭ ގޮތުން ފާޑު ފާޑު ވާހަކަ ދައްކާ މީހުންވެސް ގަޓު ހުރިއްޔާ މިއުޒިކާ ދުރުވެބަލަ. އަލީ ރަމީޒްދެކެ ލޯބިވާ ކުދިންވެސް އަލީ ރަމީޒް ދިފާއުކޮށް ވާހަކަ ދެއްކުމަށްވުރެ އަލީ ރަމީޒްގެ ލަވަތައް އަޑުއެހުން ހުއްޓާފަ މިއުޒިކާ ދުރުވެބަލަ. އޭރުން ތިކުދިންދެކެ އަލީ ރަމީޒް ލޯބިވާނީވެސް.?\nއެހެންވީމަ އެންމެންވެސް މީހުންގެ މަސްކެއުން ހުއްޓާ.?♀\nމީ މަގޭ ޚިޔާލު?\nމީ ވަރަށް ވާހަކަ.\nޖޫން 2, 2020 11:23\nމެއި 28, 2020 22:10\nޤައިމުވެސް އައްޔައެއް ނުކުރާނެ ތިކަހަލަ ކަމެއް. އައްޔަ އަދި އައްޔަދެކެ ލޯބިވާ މީހަކުވެސް ނުކުރާނެ. ޔަޤީން. ބަޔަކު އައްޔަވެގެން ޒަކިޓެއެެކޭ ކިޔާ މީހަކާ ދިމާކުރިޔަސ އައްޔަ ހަމަ ކޫލް.\nމެއި 28, 2020 22:34\nމާތްﷲ ހެޔޮ ވިސްނުން ދެއްވަވާ ރައްކާތެރިކޮށް ދެއްވަވާށި އާމީން\nމެއި 28, 2020 22:53\nހުސް ދޮގު، ކާކު ދެން ކަލޭއަށް މަރުގެ އިންޒާރު ދޭނީ، ކޮންމެސް މޮޅުވާހަކައެއް ދައްކަނީ\nމެއި 28, 2020 22:56\nތިވާނީ ލޯބިވެރިޔާގެ ބިޓު ނަންބަރ2ގެ ކަމަކަށް.\nމެއި 28, 2020 23:04\nމީދެން މީހާކު މަރާވަރުމީހެއްތަ؟\nމެއި 28, 2020 23:06\nމީ އަނެއް ނަޝީދު. ތުކި އަނެއް އެލެކްސް.\nމެއި 28, 2020 23:11\nއަދި ކިރިޔާ3ަހަރު ދާއިރާގަ ވީމަ ގަބުލް ކުރަންތަ ތިމާގެ ފެންވަރާ ނުގުޅޭވާހަކަން ދެއްކުނޭ ތިމާ އަށް. ކޮންމެ ގޮތެއްވިޔަސް އަލީ ރަމީޒް ގެ ފެންވަރަކަށް ނާދެވޭ އަދި. އަލީ ރަމީޒް އަކީ ދިދާއިރާއިން މީހުންގެ ހިތްތަކުން އާދަޔާހިލާގް ޖާގައެއް ހޯދާފަ އެހާމެ އުހަށް ގޮސްފަ ހުރި ފަރާތެއް. އެެކަން އަމިއްލަ އަށް ތި ތަޖުރިބާކުރެވިގެން ދިޔައީ. އަލީރަމީޒް މެނަކީ ހަގީގީ އާޓިސްޓުން.އޭނަ ރިޕްލޭސް ކުރެވޭ ވަރުގެ މީހަކު އަދި ނާދޭ. ކޮޅުމައްޗެއްވެސް ނުފެނޭ. އަލަށް މިދާއިރާއަށް އުފަންވާ މީހުނަށް ނެތް އަދި މާ މޮޅުއެއްޗެއް މީހުން ބަލަިގަންނަ އެއްޗެއް އުފެއްދިފައެއް. އެމީހުން ހީކުރާ ކަހަލަ ކޮންމެ މީހަކު ގިޓާގަނޑު އަތުން ދޫކޮށް ނުލާ އޅުނީމަ އެދެން ތިމާ ވ ކޮލިޓީވީއޭ. އއހިސާބަށް ދެވުނީމަ އނގޭނެ. މިހުން އެކަން ބަލަިގަންނާނެ. ދެންވެސް ވާހަކަ މޮޅުނުކޮށް އަލީރަމީޒް ހުދިކަހަލަ އޯޑިއެންސް އެއް ހޯދޭތޯ މަސައްކަތްކުރޭ.\nމެއި 29, 2020 00:16\nއަމިއްލަ އަށް އަމިއްލަ ފެންވަރު އޮޅުނީމަ ތިކަހަލަ ގޮތެއްވެސް ވެދާނެ.އަލީ ރަމީޒް އެއީ ވިދާ ތަރިއެއް ކަމަށްވާނަމަ ޒަކިއްޓޭ ތީ ބިމުގެ ވެލިފުކެއް.ވަރަށްވާހަކަ މިވެސް.\nތީ އަދި ކާކު....\nމެއި 29, 2020 00:29\nބޭހާއި ނުކުޅޭތި ބަޑި\nނޭނގި ހުއްޓާ އަނދައި ދާނެ\nގޭ މަކޮޔާ ފިހިދާނެ\nހަމަ ޖެހޭ ސޮރެއް ބާ\nބްރިގޭޑިއާރ ޖެނެރަލް މިއުޒިކަލީ ރިޓަޔާޑް ޒަކިއްޓެ\nމެއި 29, 2020 00:58\nހޫ ވޯންޓްސް ޓު ކިލް ޔޫ އޯމައި ގޯޑް! ނޯބޮޑީ އިޒް އިންޓްރެސްޓެޑް!\nމެއި 29, 2020 01:05\nޒަކިއްޓެ ބުނީ ހަމަ ރަގަޅަށްވެސް ތެދުވާހަކަ އެއް. ބަޔަކު މީހުން އަލީރަމީޒު ވަރެއްގެ މީހެއް ނެތިގެން އުޅުނަސް އެނާ ކިޔާފަ ވަނީ ހަމަ 88% ކޮޕީ. އެހެން ނޫނަސް އަލީ ރަމީޒަކީ ހަގީގަތުގައި ވަރަށް ބޮޑާ ތިމާ ފެނިފަ ހުރި މީހެއް. ދީނީ ވެގެން ތިމާ މާމޮޅުކަމަށް ހެދިގެން އުޅެނީ ހަގީގަތުގައި އިނގޭ އެއްޗެއްވެސް އަދި ނޭގޭ އެއްޗެއްވެސް ހުރި މީހެއްނޫން. ތި އަލީރަމީޒްގެ ހަގީގަތްވެސް އަދި ކަލޯމެންނަށް ނޭގެނީ.\nމެއި 29, 2020 06:41\nދިވެހިން އަމިއްލަ ރާގުގެ ލަވަ އަޑުއްހަންފެށީ އަލީ ރަމީޒް ލަވަ ކިޔަންފެށި ފަހުން، އެއީ ހަޤީޤަތަކީ، އޭގެ ކުރިން ދިވެހިންމީ މުޅިންވެސް ހިންދީ ލަވައިގެ ކޮޕީލަވަ އަޑުއަހާ ބައެއް.\nމެއި 29, 2020 07:23\nހިތް ކޮނެގެން ބަލާކަށް ނޯވޭ ދީނަކުއެއް...އަދި ޖަޖު ކުރަން މީ ކާކު މާމޮޅުވެގެން...ބަޔަކަށް ހަޖަމެއް ނުވާނެ މީހަކު ރަނގަޅު މަގުންދާތަން އުޅެން ފެށުމުނެއް. ޙަސަދަވެރިން ހަމަ ގިނައީ.. ކިތަންމެ ރަނގަޅަށް އުޅުނަސް މީގެ މީހުންގެ ލޮލުގައި ހުންނާނީ އަނދުން އެޅިފައި. އާން އެހެންޔަ މި މޮޅު ވާހަކަ ދައްކާ މީހަކީ މާ މަތީ ދަރަޖައިގެ މީހެެއްތާ ދޯ. ދެން އެންމެންނަކީ ގަމީހުން ތޯއްޗެ\nމެއި 29, 2020 01:14\nނޫޅޫނެ މީހަކު ތިވަ ރަކުންނެއް. ޙީކު ރިގޮތާ ހިލާފަށް މީހުން ކޮމެންޓުކު ރަން ފެޢްޓީމަ ވާހަކަ ބަދަލުކޮށްލަން ތި އުޅެނީ.\nމެއި 29, 2020 01:38\nއަޅުގަނޑާއި ލޯބިވެ ރިޔާއޭ.. ކީކޭ ކިޔާންތަ ތިޔައުޅެނީ..\nމެއި 29, 2020 01:48\nތީދޮގެއް. ކަލޭ މިކަމުން ރެކެން ކިޔާންއުޅޭ އެއްޗެއްތީ.\nމެއި 29, 2020 02:28\nއެއްމެ ފު ރަތަމަ ކަމަކީ އުމު ރުދުވަހު ލަވަޔާ މަޖަލުގަ އުޅެފަ ކުއްލި އަކަށް މާބޮޑު ޝޭހަކަށް ވީ ކިހިނެއްތޯ ކޮން ޔުނިވަ ރސިޓީ އަކުން ކޮންތާކުންތޯ ދީންކިޔެވީ؟\nމެއި 29, 2020 11:52\nޢަލި ރަމީޒަކީ ޝެއިޚެއް ނޫން. ޢަލީ ރަމީޒާ ބެހޭގޮތުން ކައެއަށް ހާދަ އެއްޗެއް ނޭގެޔޭ ދޯ. ޙަހަހަ.. އަނގަ އަވާ އަދި ވެސް.\nމެއި 29, 2020 02:53\nޕިސް ޕިސް އަނެއްކާ އަނެއް ވާހަކަ.. ކީއްކުރާނީ ދޯ މިކަހަލަ މީހުނަށް މަސްހޫރުކަން ހޯދޭނީ މިކަހަލަ ގޮތަކަށް.. މަބުނާނީ ކަލޯ ހަންޓޯޓް ވިޔަސް އަލީ ރަމީޒު ވަރެއް ނުވާނޭ.. ދެން މާދަމާ ބުނޭ ބަޔަކު އެބަ ކިޔައޭ އަހަރެމެންގެ ރިހަ ކައްކާނަމޭ.. ލޮލް\nމެއި 29, 2020 03:04\nކާކުތަ މީނައަށް މަރުގެ އިންޒާރު ދިނީ؟ ވިކްޓިމް ކާޑު ކުޅެން ނޫޅިބަލަ. މަރުގެ އިންޒާރު ދިންކަމުގެ ހެއްކެއް ދައްކާށޭ އެތައް ބަޔަކު ކޮމެންޓު ކުރީމަ ހެއްކެއް ނުދެއްކުނު. މަރުގެ އިންޒާރު ދިން ކަމުގެ ހެކި ދައްކަބަލަ. އޭރުން ގަބޫލުކުރާނަން\nމެއި 29, 2020 03:37\nކަލޯ މޮޔަވީތަ، ތީ ލަވަޔަކިޔަން ނޭގޭ ކާޅެއް\nމެއި 29, 2020 04:20\nދެން ތިކަންވެސް އަވަހަައް ޢަލީ ރަމީޒްގެ ބޮލުގަ އަޅުވާ، އެއީ ހާބީ އެކޭ ކިޔާފަ\nމެއި 29, 2020 06:22\nމަވެސް ނުބަލަން އަލި ރަމީޒަކީ އެވަރު މީހެއްކަމަށް. އޭނަ އު ޅޭނެހާ ގޮތަކށް އުޅެފަ މާބޮޑު ޝަިއޚެއްކަމށްވެގެން އުޅުނަސް ދެން އަހަރުމެން އެއީ މާވަރުގަދަ މީހެއްކަމަށް ނުބަލަން. ކޮންފޮ\nމެއި 29, 2020 16:08\nމޮޔަވަނީތަ އަލީ ރަމީޒް ނޫޅޭ ތިމާ ވަރުގެ މީހަކު ނެތިގެންނެއް ކާކުތަ ބުނީ އެއީ ޝެއިހް އެކޭ އަނެއް ކޮޅުން ކުރިން އުޅުން ގޮތުގެ ވާހަކަ ދައްކާ އިރުގަ ކަލޭ ދަންނަމުތަ ތައުބާވުން ކިޔާ ބަހެއް އޭނަ އަކީ އުޅެވުނު ގޮތާ ކުރެވުން ކަންތަކަށް ތައުބާވެ ދިވެހިންނަށް ނަމޫނާ ދެއްކި މީހެއް މިހާރު ދެން ފާޑެއް ޒަކިއްޓެއެއް އައިސްގެން ފޮނު އެރުވިޔަސް އޭނައަށް ހީނުވާނެ ކަހައިރުވަކު ތޮއްޓޭވެސް\nމެއި 29, 2020 06:46\nޒަކިއްޓެ އުމުޜު ލަވަ ކިޔުމުގަ ހުސް ކޮއްލިޔަސް އަލީ ރަމީޒްއާ ގާތްވެސް ނުކު ރާނެ.\nމެއި 29, 2020 09:45\nވެއްޓުނު އަގެއް އަބުރާ ލިބުމަކީ ދުރު އަދި ވަރަށް އުދަނގޫ ކަމެއް. ޢަދި އެއީ ވަރަށް އުދަގުލުން ތިމާ އިހުލާސްތެރިކަމާއި ހިތްހެޔޮކަމާއި އެކު ވޭވުނު ގޯސް ކުރެވުނު ގޯސްތަކާދުރުވެ މާފަތްއެދެމުން އިތުރު ރަގަނޅުކަންކަމުގާ ހިފުންމުން ފަހަރެއް ގާ ކޮންމެސް ހެޔޮބަދަލެއް އައިސް ފާނެ. ބޮޑަށް އޮންނާނީ ތިމާ އިހްލާސްތެރި ވީވަރަކުން ރަގަނޅު. ބޮޑާކަމާއި އަމިއްލައަށް ފަހުރުވެރިވުން ދޫކޮށް.. ނުރަގަނޅުކަންކަން ދޫކުރުން. ޙާއްސަކޮށް އިސްލާމް ދިނުގާ ކަނޑަށް އަޅުވާފާ ހަރާމް ކަންކަން ޑުކޮށް އަދި ދީނުގާ އެކަންކަމަށް ތަރުހީބުނުދޭ ކަންކަމާއި ދުރުވުން.\nޥެއްޓިފާވާ އަގުހޯދަން އިތުރަށް ދޮގުހަދާ އޮޅުވާލުމަކީ އަދި އޭގެ މައްޗަށް އެހެން ވާހަކަތަކެއް އެހެން މީހުންގެ ސަމާލުކަން ހޯދުމަށް ފެތުރުމަކީ އެނެއް ކާވެސް އިތުރަށް ތިމާ ފަލީހައްވެ އަގުވެއްޓިގެން ދާނޭކަމެކަން ދެނެގެން ހުރުން މުހިއްމު.\nއޭ ޒަކީއެވެ. އެކަކު އަނެކަކާއި ވާދަކޮއް ކު ރިއަ ރައި ދާންވީ ޝައިޠާނާގެ ޤު ރުއާން ނުވަތަ ލަވަޔާއި މިޔުޒިކަކުން ނޫނެވެ. މި ކަންތަކަކީﷲ ގެ މަގުން މީސްތަކުން ދު ރުކޮށް ތިމާޔައް ދެދުނިޔޭގެ ގެއްލުމާއި ހަލާކު ލިބޭނެ ކަމެކެވެ. ދުނިޔަވީ ފައިދާއެއް ލިބިދާނެއެވެ. އެހެނަސް ޚި\nމެއި 29, 2020 10:10\nޒަކިއްޓޭ ކަލޭ ތިއުޅެނީ މިހާރު މަޝްހޫރު ވާންވެގެން. އައިޑޮލްގަ އަރާ ލަވައެއްވެސް ކިޔަން އެނގޭ މީހެއްނޫން. ކަލޭ ލަވަކިޔާއިރު މުޅިހަށިގަނޑަށް ބާރު އަރުވައިގެންވެސް ނޭނގޭ ރަނގަޅަށް ބީޓަށް ލަވައެއްކިޔާކަށް. އެކަމަކު އަލީ ރަމީޒާ ބެހޭތި ކުރާނެ ކަމެއްނެތިގެން. ޢަލީ ރަމީޒު އާއި އެއް ގައުމެއްގައިވެސް ކަލެއަށް ނުހުރެވޭނެ. ޢަލީ ރަމީޒު މިހާރު ލަވަކިއުން ހުއްޓާލިތާ 20 އަހަރުވާން ކައިރިވަނީ އަދިވެސް ޢަލީ ރަމީޒުގެ ލަވަތަށް މިރާއްޖޭގައި އެންމެ ގިނަމީހުން ޖަހަނީ. ޢަލީ ރަމީޒު އާއި ބެހޭ ގޮތުން ފާޑުފާޑުގެ ވާހަކަ ދައްކައި ގައްޑާވާން އުޅެންހަދައިގެން ބޯ ބޮނޑި ތިޔައީ. ދެން މިހާރު ތިޔަ އުޅެނީ ހަމްދަރުދީ ހޯދަންވެގެން.\nކަލޯ ބުނެވުނު އެއްޗަކާއިހުރެ މޮޔަ ހީވެގެން މިހާރު ތިޔައުޅެނީ ސިމްޕަތީ ހޯދަންވެގެން.\nމެއި 29, 2020 11:03\nބުރޯ ދެން އެންމެ ގިނަމީހުންގެ ފަރާތުން ރުހުން ހޯދަންބޭނުމިއްޔާ އަވަހަށް ލަވަކިއިމާއި އަލްވަދާއުކިޔާލާ!\nމެއި 29, 2020 11:27\nއެހެންވެ މަބުނަނީ ޓެރަރިސްޓުންނާ ނުބެހި ތިބޭށޭ\nމެއި 29, 2020 11:38\nއަޅެ މީނަދެއްމީ ކާކުތަ މީހަކު އިންޒާރެއްދޭއް ދެއުޅިއެއްނުވާ މޮޔައެއް މީހުން މަސްހޫރުވާން ކުރާކަންތައްތައް ހުރޭ\nމެއި 29, 2020 12:37\nމި ޒަކިއްޓޭ އަކީ އަޅެ ކާކުބާ؟؟ އަލީ ރަމީޒް ދަންނަން މަވެސް... ތިޔަބުނާ މީހަކު ގޫގުލް ޖަހައިގެން ވެސް ނުފެނުނު. ތިޔަވާނީ މަޟްހޫ ރު ވާން އުލޭ ބީތާޔަކަށް\nމެއި 29, 2020 13:25\nއެއްވެސް މީޑިޔާއެއް ޕްރޮޑިޔުސަރޭ ނުކިޔާ... މޯލްޑިވިއަން އައިޑަލް ނައިނަމަ ތީ ދުނިޔޭ ހުރި މީހެއްކން ވެސް ނޭނގުނީސް .. މިހާރު ތިހުރީ3އަހަރުން އެރުނު ކުރިއެރުމުންވެސް ވެއްޓިފަ... ޒަކިއްޓެއަށް ވުރެ މޮޅުމީހުން މި އިންޑަސްޓްރީގަ އެބަ ތިބި... އިހުތިރާމް ކުރަން ނޭނގެންޏާ ލިބޭނެ ކުރިއެރުމެއް...\nމެއި 29, 2020 13:29\nއައްޔަ މެން ދިން އެންމެ ޝޯވ އަކާއި ގާތް ކުރެވޭ ވަރުގެ އެންމެ ޝޯވ އެއްވެސް ތިމޯހުންނަކަށް ނުދެވޭމެ... ޢައްޔަ މެންގެ ޝޯވ ގެ ލަވައެއް ބަލާއިރު އެތާގަ ހުރެވޭ ފަދަ ހަމަ.. ކިކް ހެއްސަ... ޢެކަމް ތިޔާ ޒަކިއްޓއޭ ކިޔާ އަދަމުގެ ދަރިއެއްގެ ލަވައެއް ނުވޭ ޓީވީން ވެސް ބަލާހިތެއް...3އަހަރޭ3އަހަރޭ އެބަ ކިޔައޭ ރުޅިއަރުވާން...\nމެއި 29, 2020 14:19\nމީހާގެ ދުލަ ކީ އޭނާގެ ހިތުގެ ރަހަ ލައްވައިދޭ އެއްޗެވެ. މީހާގެ ހިތް އޮތީ ކިހާ ހިސާބަ ކު ގައި ކަން ނުވަތަ އޭނާގެ އިސްލާމް ކަމާއި އީމާން ކަން ދެނެގަނެވޭނެ އެއް ޢަލާމާތަ ކީ އޭނާ ދައް ކާ ވާހަ ކަ.\nމީހާގެ އަގު އެހެންމީހުންގެ (މަލާއި ކަތްބޭ ކަލުންނާއި ހެޔޮލަފާ ސާލިހް އަޅުން) ގެ ކުރިމަތީގައި ވަޒަން ކުރެވޭނީ އޭނާ ކުރާ ހެޔޮ ޢަމަލުތަ ކުން.\nއެހެން ކަމާއި އެ ކު ހުސެއިން އިރުފާން އަށް ދޭނެ ނަސީހަތަ ކީ ޝައިޠާނާގެ ޤުރުޢާން ދޫ ކޮށް ﷲ ގެ ޤުރުޢާން ހިތައް ވައްދާށެވެ. އެއީ ހިދާޔަތެވެ. އެއީ ތެދުމަގެވެ. އެއީ ނޫރެވެ. އެއީ ޝިފާއެ ކެެެވެ. އެއީ ހިތްހަމަޖެހުމެވެ. އެއީ ރަސޫލާ صلي الله عليه وسلم ގެ ޝަޚްޝިއްޔަތެވެ... އެއީ ދެދުނިޔޭގެ ބާއްޖަވެރި ކަމެވެ..............\nއަލީ ރަމީޒު ވެސް ހިނގަމުން އެދަނީ އެ މަގުގެ މަތީގައެވެ. އެހެން ކަމާއިއެ ކު އަލީ ރަމީޒު ހުރި ހިސާބަށް ދާން ބޭނުންނަމަ މި ތެދުމަގު ގައި ރޭސް ޖަހާށެވެ. ސަލާމް...........\nމެއި 29, 2020 14:30\nޒަކިއްޓޭއަށް އަލީ ރަމީޒް ތިދާއިރާގާ ކުރިމަސައްކަތް ވަރަށް ނޭގެ. ވެދާނެ އެދުވަސްވަރުގެ މީހަކަށް ނުވާތީކަމަށްވެސް. އަލީރަމީޒަކީ ތިދާއިރާގެ ވަރަށްބޮޑަށް މަސައްކަތްކުރި ތިދާއިރާގާ ރާއްޖޭގާ އެންމެ އުހަށް އެރުނުމީހާ. އޭނާގެ ޝޯވ ތަކާ އޭނާ ލަވަކިޔާފަ ހުރި އަލްބަމްތަކުގެ އަދަދާ އޭޏާގެ އަމިއްލަ އުފެއްދުންތަކުން އެގޭނެ. އޭނާގެ ކޮންމެ އުފެއްދުމަކީ އޭރު ރާއްޖޭގެ އެންމެ ކޮލިޓީ އަލްބަމްތައް. އަމިއްލަރާގުގެ ވެސް ކިތައްރާގު އުފައްދާ ކިޔާފަވޭތަ. އެންމެ ފުރަތަމަ ރިހިރޭ ނަމުގާ އަމިއްލަރާގުގެ އަލްބަމެއް ނެރުނު ލަވަ މުބާރާތު ދުވަސްވަރުގަ. ދިވެހިލަވައަށް އިންގިލާބީ ބަދަލެއްގެނައި މީހެއްއެއީ. ރޯޅި ފުރާނަ ކަޅިރަވަ ކަރުނަ އަލްބަމަކީ ރާއްޖޭގައި ރިކޯޑް އަދަދަކަށް ވިކުނު އަލްބަމްތައް. އޭގެ އިތުރުން އަމިއްލަ ރާގުގެ ކޭތަ ގޮއްޔެ ކަނބުލޮ ގިނަ އަދަދެއްގެ މަދަހަ އަލްބަމް ރަމަޟާން މަހަށްނެރެ ހިލޭ ބަހާފަ ހުންނާނެ. އަދި ސިލްސިލާ ފަދަ އޭނާ އެކްޓް ކޮށް ޕްރޮޑިއުސްކޮށް ނެރުނު. އޭނާގެ ލަވައެއް ނެތް އަލްބަމެއް މަދުވާނެ. ފިލްމާ އަލްބަމަށް ބޭނުންހާ ވަރަކަށް ލަވައެއް ރިކޯޑެއް ނުކޮޑްދޭ. އުސޫލުތަކެއްގެ މަތިން2ލަވައަށްވުރެ އިތުރެއް ނުކުރާނެ މީހެއްގެ އަލްބަމަކަށް. މާލެތެރެއިން ހޯބޯލަވާކަށް ނުކުމެ އުޅޭތީއެއް ނުފެންނާނެ. ސޯވ އަކުން ފެނުނަސް ފެންނާނީ.\nމެއި 29, 2020 16:05\nކާކުތަ ޒަކިއްޓެ ލަަަަަަވަ ރީތިވެގެން އުޅެނީ ؟\nމެއި 29, 2020 19:07\nކީކޭދޯދެންބުނާނީ އައިޑަލްއިން މަސްހޫރުކަންހޯދިއޭ ބުނާތީވެސް މަހައިރާންވޭ ކޮންމަސްހޫރުކަމެއް ދުވަހަކުވެސް މަނާހަން ތިބުނާމީހެއްގެ ލަވައެއްވެސް ނުވެސް ދަންނަން އޭނާ ލަވައެއްކީކަމެއްވެސް މިހިރީ މިމީހުންގެ ފެންވަރު އޮޅިފައިވާ މިންވަރު ހަލާކުވެދަނީ ތިމާގެ އެޓިޓިއުޑް ނެތިގެން މިވަރުންވެސް އެއްޗެއް ވިސްނިއްޖެނަމަ ކިތަންމެހާވެސް ރަނގަޅު ...\nމެއި 30, 2020 00:59\nމަމަޅުވީތަނާ އެމެން ފާޑުކިޔާތީ އަނެއްކާ ވެސް މޮޅުވާހަކަ އެއް އުފަންކުރީދޯ\nވަރަށް ބޮޑު ލޫސާއެއް މިސޮރަކީ މިއުޒިކަށް ވުރެ މަމޅުވާން އުޅޭ މީހެއް\nއާޓިސްސްޓެއްގެ އެއްވެސް ސިފައެްނެތް\nޖޫން 2, 2020 11:40\n(ދުލުން ބަހެއްބުނެ ބޭރު ކޮށްލުމުގެ ކުރިން އެބަހެއް ވާނީ، ތިމާގެ އަޅަކަށެވެ. ނަމަވެސް ބަހެއްބުނެ ބޭރުކޮށްލުމަށް ފަހު، ތިމާ ވާނީ އެބަހުގެ އަޅަކަށެވެ.) ޒަކިއްޓެވެސް މިހާރު ތިހުރީ ބޭރުކުރެވުނު ބަހުގެ އަޅަކަށް ވެފައެވެ. ބުނި ބަހަކުން އެންމެން އެއުޅެނީ ޒަކިއްޓެއާ ދިމާކޮށްލައިގެންނެވެ. ކޮންމެ ކަމެއްގެ ވެސް ހައްދެއް އޮންނާނެތީ އަހަރެން ބޭނުންވަނީ ޒަކިއްޓެއަށް ކޮންމެވެސް ގޮތަކުން އެހީތެރިވެ މިފިތުނަ ނިންމާލާށެވެ. އެއީ ފަހަރެއްގައި ވެސް ޒަކިއްޓެ ކުރީ ރަނގަޅު ކަމަކަށްވާތީ އެއް ނޫނެވެ. ފިތުނައެއް ނައްތާލުމުގެ އުންމީދުގަ އެވެ. ޒަކިއްޓެ މާޔޫސް ނުވާށެވެ! މިކަންތައް ނައްތާލުމުގެ ބާރުވެސް އޮތީ ހަމަ ޒަކިއްޓެގެ އަތުގައެވެ. އެހެންކަމުން ކުރެވުނީ ރަނގަޅު ނޫންކަމެއްކަން ޤަބޫލުކޮށް ދެން އިތުރަށް ސޯޝަލް މީޑިއާ ގައި އެކަމާއިގުޅޭ އެއްވެސް ވާހަކައެއް ނުދައްކާށެވެ! ދޭތެރެ ދޭތެރެއިން އެވާހަކަތައް ޒަކިއްޓެއާ ދިމާލަށް މީހުން ކިޔާނެކަން ޤަބޫލު ކުރައްޗެވެ! އެފަދަ ބަހުގެ ހަމަލާއެއް އަޔަސް، ކެތްތެރިވެ، އެއަށް ރައްދު ނުދޭށެވެ! މަރުގެ އިންޒާރު އަންނަންޏާ، ޕޮލިހަށް ހުށަހަޅާށެވެ!، އިންސާނުންނަކީ ޠަބީޢަތުގައި ވެސް ކުށް ކުރެވޭނެ ބައެކެވެ. ހާސްނުވާށެވެ! ފަރުޟު ނަމާދަކަށްފަހު ތައުބާ ވާށެވެ! އެއީ މާގިނަ ވަގުތެއް ނަގާކަމެއް ނޫނެވެ. ހަމަ އެންމެ3ފަހަރު ނަމަވެސް (ﷲންމަ އިންނަކަ ޢަފުއްވުން ތުޙިއްބުލް ޢަފްވަ ފަޢްފުޢަންނީ) މި ދުޢާ ކިޔާލާށެވެ! އިން ޝާ ﷲ، ޒަކިއްޓެ ތިފިތުނައިން ސަލާމަތް ކުރައްވަވާނެ އެވެ.\nޖޫން 2, 2020 22:47\nކާލޭއަށް މަރުގެ އިންޒަރު ދެނީއޭ ކިޔާފަ ކޮން ދޮގެއް ހަދާކަށް.. ކަލެއާ ކަލޭގެ ގުރޫޕުން ކިތައް މީހުންނަށް މަރުގެ އިންޒަރު ދިނިންތޯ އަމިއްލަ ނަފުފަސަށް ސުވާލުކްލަބަލަ..\nޖޫން 3, 2020 10:57\nއަލީ ރަމީޒް ދަންނަން. ރީތި ،ސާފް މޫނެއްގެ ވެރި އެއް.ރަޙްމަތް ލައްވާށި.\nޖޫން 3, 2020 11:03\nމިއީ މަޝްހޫރުވާނެ ގޮތެއް ނޭންގިގެން އުޅޭ ސޮރެއް.\nޖޫން 3, 2020 12:42\nމިކަލޭގެ ގައިނީ ޑޮކަކަށް ދައްކާ... ޒަކިއްޓެ އަށް ކުރި ތާއީދު އުމުރަށް ކޮންޓުރޯލް ޒެޑް. ކަލޭ ތިއުޅެނީ މިހާރު އަލިބެޔަކީ މީހުން މަރަން ދުވާ މީހެކޭ ބުނަން. ދީނަށް ނަފުރަތު އުފައްދަނީދޯ ހޫނު ފެނަށް އެރެވިގެން. ޒަކިއްޓެ ފައްސި ވިސްނުމަކުން ވިސްނާ ތެދުވެރިވުމަށް ގިވާލަން\nޖޫން 3, 2020 18:48\nޒަކިއްޓެތީ ލަވަކިޔާމީހެއްތަ؟އޭނަ ރަނގަޅު މާލޫދު ކިޔަން.އަލީ ރަމީޒު ފެންވަރަކަށް ދުވަހަކުވެސް އޭނަޔަކަށް ނާދެވޭނެ.\nޖޫން 3, 2020 21:25\nސަބަބެއް ނެތި އެއް ނޫން ދޯ


Hoarafushi Airport: dhathuruthah alun fashaifi\nހޯރަފުށި އެއާޕޯޓްގެ ދަތުރުތައް އަލުން ފަށައިފި\nމދިއަ މޭ މަހުގެ ކުރީކޮޅު ކުރި ވިއްސާރައިގައި އުދައަރާ ގެއްވުމުގެ ސަބަބުން ދަތުރުތައް މެދުކަނޑާލަން ޖެހުނު ހއ. ހޯރަފުށި އެއާޕޯޓް: މަރާމާތަށް ފަހު މިހާރު ވަނީ އޮޕަރޭޝަނަށް ގެނެސްފައި -- ފޮޓޯ: އަވަސް\nމިދިއަ މޭ މަހުގެ ކުރީ ކޮޅު ރާއްޖެއަށް ކުރި ގަދަ ވިއްސާރާގައި، އުދަ އަރާ ބޮޑެތި ގެއްލުންތައް ލިބުމުގެ ސަބަބުން ދަތުރުތައް މެދުކަނޑާލައި މަރާމާތަށް ބަންދު ކުރި ހއ. ހޯރަފުށީ އެއާޕޯޓް އޮޕަރޭޝަނަށް ގެނެސް އަލުން އުދުހުންތައް ފަށައިފި އެވެ.\nއަވަސްއަށް މިއަދު ދެއްވި އިންޓަވިއުއެއްގައި ހޯރަފުށި ކައުންސިލްގެ ރައީސް މުހައްމަދު ވަހީދު ވިދާޅުވީ އެއާޕޯޓްގެ ދަތުރުތައް މެދުކެނޑިފައި އޮތުމަށް ފަހު، މި މަހުގެ 15 ވަނަ ދުވަހުން ފެށިގެން އުދުހުންތައް ޝެޑިއުލް ކޮށްފައިވާ ކަމަށެވެ.\nވިއްސާރާގައި ހޯރަފުށީ އެއާޕޯޓަށް އެރި އުދަ އާއި ބޯ ވާރޭގައި ފެން ބޮޑުވުމުގެ ސަބަބުން ލިބުނު ގެންލުންތައް މަރާމާތުކޮށް މިހާރު ވަނީ ނިންމާފަ އެވެ.\nމޭ މަހު ކުރި ވިއްސާރައިގައި، ބޮޑެތި ގެއްލުން ލިބުނު އުތުރުގެ އެ އެއާޕޯޓް މަރާމާތު ކުރުމުގެ މަސައްކަތްތައް ކުރީ އެ އެއާޕޯޓްގެ މަސައްކަތް ވެސް ކުރި ސަރުކާރާއި ރައްޔިތުންގެ ހިއްސާ އޮންނަ އެމްޓީސީސީ އެވެ. އެ ކުންފުނިން ބުނި ގޮތުގައި އެއާޕޯޓް މަރާމާތު ކުރަން ލަފާކުރި ވަރަށް ވުރެ ކުރަން ޖެހުނު ހަރަދު ކުޑަ އެވެ. މަރާމާތަށް ހަރަދުވީ 300،000 ރ. އެވެ.\nކައުންސިލްގެ ރައީސް، ވަހީދު ވިދާޅުވީ މަރާމާތުގެ މަސައްކަޔް ނިންމި އިރު އެއާޕޯޓްގެ ހުޅަނގު ފަރާތުގައި ރިވެޓްމެންޓް ޖެހުމުގެ މަސައްކަތް ވެސް މިހާރު އެމްޓީސީސީއާ ހަވާލު ކޮށްފައި ކަމަށާއި މަސައްކަތް އަދި ނުފަށާ ކަމަށެވެ.\nމިދިއަ ގަދައިގައި ހޯރަފުށި އެއާޕޯޓަށް ރާޅާއި އުދައިގެ އިތުރުން ބޯ ވާރެއާއެކު ރަންވޭގައި އެއްކޮށް ފެން ބޮޑުވި އެވެ.\nއަދި ވައިގަދަވުމުގެ ސަބަބުން ޕެސެންޖާ ޓާމިނަލްގެ ބައެއް ވެސް ވެއްޓުނެވެ. އެ އެއާޕޯޓަށް ގެއްލުންތައްވެ އޮޕަރޭޝަން ހުއްޓާލަން ޖެހުނު އިރު އެއާޕޯޓް އޮތީ އިންޝުއަރެންސް ނުކޮށެވެ. އަދި އެއާޕޯޓް ހެދުމުގައި ގޯސްތަކެއް ހަދާފައިވާކަން ވެސް އޭރު ވަނީ ހާމަވެފަ އެވެ.\nއެމްޓީސީސީ މޯޑިވްސް ސިވިލް އޭވިއޭޝަން އޮތޯރިޓީ ހޯރަފުށީ އެއާޕޯޓް + ހއ. ހޯރަފުށި އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


MTCC ge CEO, Adam Azim, Addu City Councilaa bahdhalu kurahvaifi\nއެމް.ޓީ.ސީ.ސީގެ ސީ.އީ.އޯ، އަލްފާޟިލް އާދަމް އާޒިމް، އައްޑޫ ސިޓީ ކައުންސިލާ ބައްދަލުކުރައްވައިފި\n24 ނޮވެމްބަރ 2020 1 year ago\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމް.ޓީ.ސީ.ސީ)ގެ ޗީފް އެގްޒެކެޓިވް އޮފިސަރ، އަލްފާޟިލް އާދަމް އާޒިމް، އައްޑޫ ސިޓީ ކައުންސިލާ މިއަދު ބައްދަލުކުރައްވައިފިއެވެ. މި ބައްދަލުކުރެއްވުމަކީ އެކުންފުނިން އައްޑޫގައި މިހާރު ކުރިއަށްގެންދާ މަޝްރޫޢުތަކުގެ މަސައްކަތްތައް ބައްލަވާލެއްވުމަށް ކުރައްވަމުން ގެންދަވާ ދަތުރުފުޅުގެ ތެރެއިން ބޭއްވެވި ބައްދަލުކުރެއްވުމެކެވެ.\nމިއަދު ހެނދުނު ކައުންސިލް އިދާރާގައި ބޭއްވެވި މި ބައްދަލުކުރެއްވުމުގައި އަލްފާޟިލް އާދަމް އާޒިމް ވަނީ އެ ކުންފުނިން އައްޑޫ ސިޓީގައި ކުރިއަށްގެންދާ މަޝްރޫޢުތަކާ ގުޅޭ އެންމެ ފަހުގެ މަޢުލޫމާތު ކައުންސިލާ ޙިއްޞާކުރައްވައިފައެވެ. މިގޮތުން އައްޑޫ ސިޓީގައި އެމް.ޓީ.ސީ.ސީން މިހާރު ޖުމްލަ ފަސް މަޝްރޫޢަކާއި، އެ ކުންފުނީގެ ކޯޕަރޭޓް ސޯޝަލް ރެސްޕޮންސިބިލިޓީ (ސީ.އެސް.އާރް)ގެ ތިން މަޝްރޫޢެއް ކުރިއަށްގެންދާ ކަމުގައި އަލްފާޟިލް އާދަމް އާޒިމް ވިދާޅުވިއެވެ.\nމި ބައްދަލުކުރެއްވުމުގައި ދެއްކެވި ވާހަކަފުޅުގައި އަލްފާޟިލް އާދަމް އާޒިމް ވިދާޅުވީ، އެމް.ޓީ.ސީ.ސީ އާ ހަވާލުކޮށްގެން ކުރިއަށްގެންދާ މީދޫ ބަނދަރު ހެދުމުގެ މަޝްރޫޢުގެ 80 އިންސައްތަ މަސައްކަތް މިހާރު ނިމިފައިވާ ކަމަށާއި، އަންނަ އަހަރުގެ ޖަނަވަރީ ނުވަތަ ފެބުރުވަރީ މަހުގެ ނިޔަލަށް އެ މަސައްކަތް މުޅިން ނިންމާލެވޭނެ ކަމުގައެވެ. މީގެ އިތުރުން ހުޅުދޫ ބަނދަރުގެ 38 އިންސައްތަ މަސައްކަތް މިހާރު ނިމިފައިވާއިރު، ހުޅުމީދޫ ބަހާއުއްދީން މަގު ހެދުމުގެ މަޝްރޫޢުގެ 89 އިންސައްތަ މަސައްކަތްވެސް ވަނީ ނިމިފައެވެ. އަދި މަރަދޫ ބަނދަރުގެ 99 އިންސައްތަ މަސައްކަތް މިހާރު ނިމިފައިވާ ކަމުގައިވެސް އާދަމް އާޒިމް ވިދާޅުވިއެވެ.\nމީގެ އިތުރުން އެމް.ޓީ.ސީ.ސީގެ ސީ.އެސް.އާރް މަޝްރޫޢެއްގެ ގޮތުގައި މަރަދޫ ބަނދަރުގެ ބޭރު ތޮށި ހެދުމުގެ މަސައްކަތްވެސް ކުރަމުންދާއިރު، ހުޅުމީދޫ މިފްކޯ ބަނދަރު ހެދުމުގެ މަޝްރޫޢުގެ މަސައްކަތް ފެށުމަށް ތައްޔާރުވަމުންދާ ކަމުގައިވެސް އާދަމް އާޒިމް ވިދާޅުވިއެވެ.\nމިއަދުގެ ބައްދަލުކުރެއްވުމުގައި ވާހަކަފުޅުދައްކަވަމުން މޭޔަރ، ޢަބްދުﷲ ޞާދިޤް ވިދާޅުވީ އެމް.ޓީ.ސީ.ސީން އައްޑޫ ސިޓީގައި ކުރިއަށްގެންދާ މަޝްރޫޢުތަކަށް ބަލާއިރު، އެ ކުންފުނިން ފޯރުކޮށްދެމުންދާ ޚިދުމަތްތަކުގެ ފެންވަރު ރަނގަޅު ކަމުގައި ފާހަގަކުރެއްވިއެވެ. އަދި ކުރިއަށް އޮތް ތަނުގައިވެސް އެ ކުންފުންޏާއެކު މިފަދަ މަސައްކަތްތައް އައްޑޫ ސިޓީގައި ކުރިއަށްގެންދެވޭނެ ކަމުގައި އުއްމީދުކުރައްވާ ކަމުގައިވެސް މޭޔަރ ވިދާޅުވިއެވެ.\nމިއަދުގެ ބައްދަލުކުރެއްވުމުގައި އެމް.ޓީ.ސީ.ސީގެ ބައެއް އިސްވެރިންނާއި، އައްޑޫ ސިޓީގެ ބައެއް ކައުންސިލަރުންގެ އިތުރުން ކައުންސިލް އިދާރާގެ ޕްރޮޖެކްޓް ސެކްޝަނުން ބައިވެރިވެލެއްވިއެވެ.


BREAKING NEWS: Mashhooru Basketball Kulhuntheriya Kobe Bryant Maruvejje - Vaguthu\nހެލިކޮޕްޓަރު އެކްސިޑެންޓެއްގައި އެމެރިކާގެ މަޝްހޫރު ބާސްކެޓްބޯޅަ ކުޅުންތެރިއާ ކޯބީ ބްރަޔާންޓް މަރުވެއްޖެ އެވެ.\nރިޕޯޓުތައް ބުނާގޮތުން ބްރަޔާންޓް މަރުވީ އޭނާގެ ޕްރައިވެޓް ހެލިކޮޕްޓަރެއްގައި އިތުރު ހަތަރު މީހުންނާއެކު ދަތުރު ކުރަމުންދަނިކޮށެވެ.\nދުނިޔޭގައި މިހާތަނަށް އުފެދުނު އެންމެ މޮޅު ބާސްކެޓްބޯޅަ ކުޅުންތެރިންގެ ތެރޭގައި ހިމެނޭ ބްރަޔާންޓް މަރުވި އިރު އޭނާގެ އުމުރަކީ 41 އަހަރެވެ. 1996 ވަނަ އަހަރުން ފެށިގެން 2016 ވަނަ އަހަރުގެ ނިޔަލަށް ބްރަޔާންޓް ވަނީ ނެޝަނަލް ބާސްކެޓްބޯޅަ އެސޯސިއޭޝަން (އެންބީއޭ)ގެ އެންމެ ވަރުގަދަ އެއް ޓީމު ކަމަށްވާ ލޮސް އެންޖެލެސް ލޭކާސް ޖާޒީގައި ކުޅެ ފަސް ފަހަރެއްގެ މަތިން ޗެމްޕިއަންޝިޕް ކާމިޔާބުކޮށްފައެވެ.\nބްރަޔާންޓް ވަނީ އޭނާގެ ޕްރޮފެޝަނަލް ކެރިއަރުގައި ދެ ފަހަރު އެންބީއޭ ފައިނަލްސްގެ އެމްވީޕީ އެވޯޑު ހާސިލްކޮށްފައެވެ. ކްލަބު ލެވެލްގެ އިތުރުން ގައުމީ ފެންވަރުގައިވެސް ބްރަޔާންޓް ވަނީ ގިނަ ކާމިޔާބީތަކެއް ހޯދައިފައެވެ. އެގޮތުން އެމެރިކާ އާއެކު 2008 ވަނަ އަަހަރު ޗައިނާގެ ބެއިޖިންގައި އޮތް އޮލިމްޕިކް ގޭމްސްގެ އިތުރުން 2012 ވަނަ އަހަރުގެ ލަންޑަން އޮލިމްޕިކްސްގެ ބާސެކްޓް އިވެންޓުން ބްރަޔާންޓް ވަނީ ރަން މެޑަލް ހޯދައިފައެވެ. މީގެ އިތުރުން ބްރަޔާންޓް ވަނީ ގައުމީ ޓީމާއެކު 2007 ވަނަ އަހަރު އޮތް ފީބާ އެމެރިކާސް ޗެމްޕިއަންޝިޕް ވެސް ކާމިޔާބުކޮށްފައެވެ.\nބްރަޔާންޓްގެ މަރާއެކު މުޅި ބާސެކެޓްބޯޅަ ދުނިޔެ ހުއްޓުމަކަށް އައިސްފައިވާއިރު ބާސްކެޓުގެ ނަން މަޝްހޫރު ގިނަ ތަރިން އަންނަނީ ހިތާމަ ފާޅުކުރަމުންނެވެ. ބްރަޔާންޓް މަރުވުމުގެ ކުރިން އޭނާ އެންމެ ފަހުން ކުރި ޓްވީޓަކީ އެމެރިކާގެ ބާސްކެޓު ކުޅުންތެރިއާ ލެބްރޮން ޖޭމްސް އަށް ކުރި މަރުހަބާގެ ޓްވީޓެކެވެ. އެންބީއޭ ޗެމްޕިއަންޝިޕްގެ ޕޮއިންޓް ލިސްޓުގައި ބްރަޔާންޓް ފަހަތަށް ޖައްސާލައި ޖޭމްސް ތިންވަނަ އަށް ޖެހިލުމުން ބްރަޔާންޓް ވަނީ އޭނާގެ ޓްވީޓުގައި ޖޭމްސް އަށް ތައުރީފްކޮށް މަރުހަބާ ކިޔައިފައެވެ.\nބްރަޔާންޓް މަރުވިއިރު އޭނާގެ އަންބަކާއި ހަތަރު ދަރިން ދުނިޔޭގައި އެބަތިއްބެވެ.\nޖެނުއަރީ 27, 2020 10:07\nރެސްޓް އިން ޕީސް ލެޖެންޑަރީ ގްރޭޓަސްޓް އޮފް އޯލް ޓައިމް! 💛💜😞\nޖެނުއަރީ 27, 2020 10:53\nރެސްޓް އިން ޕީސް ލެޖެންޑް


Commonwealth in Majlis inthibaahu Observe kuranee\nކޮމަންވެލްތުން މަޖިލިސް އިންތިހާބު އޮބްޒާވް ކުރަނީ\nއަންނަށް އެޕްރީލް މަހު ބާއްވާ މަޖިލިސް އިންތިހާބު އޮބްޒާވްކުރުމަށް ކޮމަންވެލްތުން ނިމްމާފައިވާ ކަމަށް އެޖަމިއްޔާއިން ބުނެފި އެވެ.\nއިންތިހާބު އޮބްޒާވްކުރުމުގެ ކޮމަންވެލްތް ޓީމް ރާއްޖެ ވަޑައިގަންނަވާނީ މިމަހު 30 ވަނަ ދުވަހު އެވެ. މިވަފްދުގައި އެނެމެ އިސްކޮށް އުޅުއްވަނީ ޖެމެއިކާގެ ކުރީގެ ބޮޑުވަޒީރު ބްރޫސް ގޯލްޑެން އެވެ. ކޮމަންވެލްތުގެ ސެކްރެޓަރީ ޖެނެރަލް ޕެޓްރީސިއާ ރާއްޖޭގެ މަޖިލިސް އިންތިހާބު އޮބްޒާވްކުރަން ނިންމި ސަބަބެއް ކަމަަށް ވިދާޅުވީ، އިންތިހާބުގައި ކަންތައް ހިނގާ ގޮތުން ރާއްޖެއިން ކޮމަންވެލްތުގެ އުސޫލުތަށް ހިފައްޓާ މިންވަރު އެގިގެންދާނެ ކަމަށެވެ.\nރައީސް އިބްރާހީމް މުހައްމަދު ސޯލިހުގެ 100 ދުވަހުގެ ވައުދުގެ ދަށުން ރާއްޖެ ވަނީ މިހާރު އަލުން ކޮމަންވެލްތްގެ މެންބަރުކަން ހޯދަން ހުށަހަޅައިފަ އެވެ.\nމީގެ ކުރިން ރާއްޖޭގައި ބޭއްވި ބައެއް އިންތިހާބުތަށްވެސް ކޮމަންވެލްތުން ވަނީ އޮބްޒާވްކޮށްފަ އެވެ. އެގޮތުން 2008 ވަނަ އަހަރުގެ ރިޔާސީ އިންތިހާބު، 2009 ވަނަ އަހަރުގެ މަޖިލިސް އިންތިހާބު، 2013 ވަނަ އަހަރުގެ ރިޔާސީ އިންތިހާބު އަދި 2014 ވަނަ އަހަރުގެ މަޖިލިސް އިންތިހާބު ކޮމަންވެލްތުން ވަނީ އޮބްޒާވްކޮށްފަ އެވެ.\nރާއްޖެ ކޮމަންވެލްތްގެ ގައުމެއްގެ ގޮތުގައި 34 އަހަރުވަންދެން އޮތުމަށްފަހު ވަކިވެފައިވަނީ ކުރީގެ ރައީސް އަބްދުﷲ ޔާމީން ގެ ވެރިކަމުގަ އެވެ. އޭރުގެ ސަރުކާރުން ބުނެފައިވަނީ ކޮމަންވެލްތުން ވަކިވާން ޖެހުނީ ރާއްޖޭގެ ދާހިލީ ކަންތައްތަކުގެ ތެރެއަށް ކޮމަންވެލްތުން ނުފޫޒު ފޯރުވަމުން ދާތީ ކަމަށެވެ.\nރާއްޖެ ކޮމަންވެލްތުގެ ގައުމެއްގެ ގޮތުގައި އޮތްއިރު ރާއްޖެ ގިނަގުނަ ފައިދާ ކުރި އެވެ. އަދި މުހިންމު މަޝްވަރާތަކުގައި ރާއްޖެއިން ވެސް ބައިވެރިވަމުން ދިޔަ އެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ކޮމަންވެލްތު ޖަމިއްޔާ މަޖިލިސް އިންތިހާބު 2019\nއާމްދަނީ ނުލިބޭ މީހުންނަށް ހިލޭ ގެދޮރު ދޭނަން: ރައީސް\nތިން ގާނޫނަކަށް އިސްލާހު ގެންނަން ހުށަހަޅައިފި


ފުވައްމުލަކުގެ ސެން ޔުނިޓް ތަކުގެ ވީޑިއޯ ޕްރެޒެންޓޭޝަން ރަނގަޅު ތަރުޙީބެއް ލިބުނުMikal News\nސެން ވީޑިއޯ ޕްރެޒެންޓޭޝަންގެ ބައެއް ބައިވެރިން\nފުވައްމުލަކުގެ ސެން ޔުނިޓް ތަކުގެ ވީޑިއޯ ޕްރެޒެންޓޭޝަން ރަނގަޅު ތަރުޙީބެއް ލިބުނު\n3 ސެޕްޓެމްބަރ 2015, 2:05 |\nބައިނަލް އަގުވާމީ ޓީޗަރސް ކޮންފަރެންސްގައި މިއަދު ހެނދުނު ދަންފަޅި ބޮޑަށް ޚާއްސަ ވެފައި އޮތީ ރާއްޖޭގެ އެކި ސްކޫލްތަކުގެ “އުނގެނުމުގައި ޚާއްސަ އެހީ އަށް ބޭނުންވާ ކުދިން” (ސެން) ނާއި ގުޅޭ ގޮތުން ހޯދިފައިވާ ތަފާތު ހޯދުންތައް ހިއްސާކޮށް އެދާއިރާގެ ފަންނީ ބޭފުޅުންގެ ޚިޔާލާއި މަޝްވަރާއަށް ހުށަހެޅުމެވެ. ރާއްޖޭގެ4ސަރަހައްދަކުން ސެން ކުދިންނަށް އުނގަންނައި ދިނުމުގައި ގެންގުޅުއްވާ އުކުޅުތައް ވަނީ ހިއްސާ ކޮށްފައެވެ. އެގޮތުން ފުވައްމުލަކުގެ3ޕްރައިމަރީ ސްކޫލް ކަމަށްވާ އެމްޖޭއެމް، ހާފިޒް އަޙުމަދު ސްކޫލް، އަދި ފުވައްމުލަކު ސްކޫލް ގުޅިގެން ހުށަހަޅާއިދިނީ ވީޑިއޯ ޕްރެޒެންޓޭޝަނެކެވެ. މި ޕްރެޒެންޓޭޝަނަށް ވަނީ ރަނގަޅު ތަރުޙީބެއް ލިބިފައެވެ. އެސެޝަން ބެލެހެއްޓެވި މޮޑަރޭޓަރު، ޑެޕިއުޓީ މިނަސްޓަރ އޮފް އެޑިއުކޭޝަން އަޙުމަދު ޝަފީޢު ވަރަށް ތަޢުރީފުކޮށް، ވިދާޅުވީ މި ޕްރެޒެންޓޭޝަނުގެ ބައިވެރިންގެ އިޒުނަ އޮތްނަމަ މިއީ ގައުމީ ޓީވީގައި ވެސް ދައްކަން ރަނގަޅު، މުހިންމު ހުށަހެޅުމެއް ކަމަށެވެ.\nފުވައްމުލަކުގެ ސެން ޔުނިޓުން ހުށަހަޅައިދިނީ މުޖުތަމިއުން ލިބެންހުރި ވަސީލަތް މެދުވެރިކޮށް ސެން ކުދިންނަށް އުނގަންނައި ދޭނެ ގޮތެވެ. އެގޮތުން އެމާޙައުލަކުން ލިބެންހުންނަ ވަސީލަތްތަކެއް ޚާއްސަ ކުދިންގެ އުނގަންނައިދިނުމުގައި ބޭނުންކުރާނެ ގޮތްތަކެއް ދައްކުވައިދީފައި ވެއެވެ. ސެން ކުދިންނަށް އުނގަންނައި ދިނުމުގައި ސުކޫލުގެ މާހައުލުން ބޭރުގެ ގިނަ ހަރަކާތަކެއް މިވީޑޯ ޕްރެޒެންޓޭޝަނުގައި ދައްކުވައިދީފައި ވެއެވެ.\nއެގޮތުން ވެލިމަސާޖުން ކުދިން “ރިލެކްސް’ ކުރުވުމާއި މޫދު ހަރަކާތްތަކާއި ތަފާތު މާމެލާމެލީގެ ވަސް ދައްކުވައި ކުދިންގެ ހިއްސުތަކުގެ ހަރަކާތްތެރިކަން އިތުރުކުރުވޭނެ ގޮތްތަކެއް ވަނީ ދައްކުވައި ދީފައެވެ. މީގެ އިތުރުން އުކާލެވޭ ތަކެތި ބޭނުންކޮށްގެން އެކުދިންގެ “ގްރޮސް މޮޓޯރ ސްކީލް، އަދި ފައިން މޮޓޯރ ސްކިލްސް” ކުރިއެރުވުމަށް ކުރެވިދާނެ ކަންތައްތަކެއް ދައްކުވައިދިނެވެ. މީގެ އިތުރުން ހިސާބު އިލްމު ފަދަ މާއްދާތަކުގެ ބައިތައް ފަހުމުކޮށް ގަތުމައްޓަކައި މާހައުލުން ފަސޭހައިން ލިބޭ ތަކެތީގެ ގޮތުގައި ފުނަވަކި، ބޮލި، މަދޮށި، އުނިވަކި ފަދަ ތަކެތި ކާމިޔާބުކަމާއެކު ބޭނުންކުރާތަން ވީޑިއޯގައި ވަނީ ދައްކުވައި ދީފައެވެ.\nމިފަހަރުގެ ސެން ޕްރެޒެންޓޭޝަނުގައި ބައިވެރިވެފައި ވަނީ އެމްޖޭއެމުން އާސިފާ އަބްދުލް މަޖީދާއި، ޝިޔާމާ ހިލްމީ، ހޭޒް އިން ނިޒުނާ އާދަމާއި ހައިދީ، އަދި އެފް އެސް އިން އާއިޝަތު މުޙައްމަދާއި، އާނިސާ އެވެ. ވިޑިއޯ ތައްޔާރުކޮށްދީފައި ވަނީ އެމްޖޭއެމްގެ ހުސޭން ރަޝީދެވެ. އަދި ވީޑިއޯއަށް އަޑު އަޅާފައިވަނީ އެމްޖޭއެމްގެ ދަރިވަރެއް ކަމަށްވާ ސުމައިޝް އެވެ. ޓީޗަރސް ކޮންފަރެންސްގައި ވީޑޯގެ ތަޢާރަފެއް ދީ އަދި ވީޑިއޯގެ ފަހުން އޯޑިއެންސްގެ ސުވާލުތަކަށް ޖަވާބުދެއްވީ ޝިޔާމާ ހިލްމީއެވެ.\nފުވައްމުލަކުގެ އިތުރުން ދެން މިބައިގައި ހުށަހެޅުންތައް ބައިވެރިކޮށްފައި ވަނީ އައްޑޫގެ ސެން ޔުނިޓުން ހުށަހެޅި “ފުޓް މަސާޖް” ޕްރެޒެންޓޭޝަނާއި ހދ. އޭއީސީން ހުށަހެޅި ވީޑިއޯ ޕްރެޒެންޓޭޝަނަކާއި ގދ. އޭއީސީ ހުށަހެޅި ކޭސް ސްޓަޑީއެކެވެ.\nމިކޮންފަރެންސްގައި ފުވައްމުލަކުގެ ގިނަ ބައިވެރިންތަކެއް ބައިވެރިވެ، ޕްރެޒެންޓޭޝަންތަކެއް ވެސް ވަނީ ހުށަހަޅާއި ދީފައެވެ.


DNA report aa gulhigen Nazim ge massala muraajaa koh dhinumah supreme court ga edhijje | Mihaaru\nނާޒިމް ކޯޓަށް ވައްދަނީ: ޑީއެންއޭ ރިޕޯޓާ ގުޅިގެން ނާޒިމްގެ މައްސަލަ މުރާޖައާ ކޮށްދިނުމަށް ސުޕްރީމް ކޯޓުގައި މިއަދު ވަނީ އެދިފައި. --ފޮޓޯ/މިހާރު\nޑީއެންއޭ ރިޕޯޓާ ގުޅިގެން ނާޒިމް މައްސަލަ މުރާޖައާކޮށް ދިނުމަށް ސުޕްރީމް ކޯޓުގައި އެދިއްޖެ\n30 ޖޫން 2016 - 18:073comments\nނާޒިމްގެ ކޮޓަރިން ހަތިޔާރު ފެނިގެން އޭނާގެ މައްޗަށް ކޮށްފައިވާ 11 އަހަރުގެ ޖަލު ހުކުމުގެ އިސްތިއުނާފުގެ މައްސަލަ ބަލައިނުގަންނަން ސުޕްރީމް ކޯޓުން މިދިޔަ އާދިއްތަ ދުވަހު ވަނީ ނިންމައިފަ އެވެ. އެ މައްސަލަ ބަލައިނުގަންނަން ނިންމީ ނާޒިމްގެ ކޮޓަރިން ފެނުނު ފިސްތޯލައިން ކުރީގެ ނައިބު ރައީސް އަހުމަދު އަދީބުގެ ޑީއެންއޭ ފެނިފައިވާ ކަމަށް ފުލުހުން ބުނި ފަހުންނެވެ.\nނާޒިމްގެ ވަކީލު ހުސްނުއްސޫއޫދު ނޫސްވެރިންނާ ބައްދަލު ކުރައްވަނީ: އަދީބުގެ ޑީއެންއޭ ފެނުމާ ގުޅިގެން، ނާޒިމް ވަގުތުން މިނިވަންކުރަން ސުއޫދު ގޮވާލައްވާ.---ފައިލް ފޮޓޯ: ނިޝާން އަލީ/މިހާރު\nނޫސްވެރިންނާ ވާހަކަ ދައްކަވަމުން ހުސްނުއް ސުއޫދު ވިދާޅުވި ގޮތުގައި ސުޕްރީމް ކޯޓަށް އަލުން މައްސަލަ ހުށަހެޅީ ޑީއެންއޭ ހެކިތަކެއް ލިބި، ޑީއެންއޭ ސާމްޕަލްތައް އަދީބާ ގުޅިފައިވާ ކަމަށް ފުލުހުން ބުނުމުން ކަމަށެވެ. އަދި ފުލުހުން އާންމުކުރި މައުލޫމާތުން ފިސްތޯލައިގެ އެއްވެސް ތަނަކުން ނާޒިމްގެ ޑީއެންއޭ ހުރި ކަމަކަށް ނުދައްކާ ކަމަށް ވެސް ސުއޫދު ފާހަގަކުރެއްވި އެވެ.\nފުލުހުން ތައްޔާރުކުރި ޑީއެންއޭ ރިޕޯޓުން އަދީބުގެ ޑީއެންއޭ ހުރިކަން ފާޅުވެ ހިނގައްޖެ، ނަމަވެސް އެ ފިސްތޯލައިގެ އެއްވެސް ތަނަކުން ނާޒިމްގެ ޑީއެންއޭ ހުރި ކަމަކަށް ނުވޭ. --ސުއޫދު\n"އަޅުގަނޑުމެން އެދުނީ ސުޕްރީމް ކޯޓުގެ ނިންމުން މުރާޖައާ ކޮށްދިނުމަށް. ސުޕްރީމް ކޯޓުގައި އެގޮތަށް ދެންނެވީ މި މައްސަލައިގެ އަސްލަށް ބަދަލު އަންނަ ފަދަ ހެއްކަކަށްވުމުން." ހުސްނުއް ސުއޫދު ވިދާޅުވި އެވެ.\nމީގެ އިތުރުން ޕްރޮސެކިއުޓާ ޖެނެރަލް (ޕީޖީ) އޮފީހުގެ އިސް ނެގުމަކަށް ޕީޖީގެ ފަރާތުން ނާޒިމްގެ މައްސަލަ ކޯޓުގައި އިސްތިއުނާފް ކޮށްދިނުމަށް އެދި ސުއޫދު ވަނީ ޕީޖީއަށް މައްސަލަ ހުށަހަޅުއްވައިފަ އެވެ.\nސުއޫދު ވިދާޅުވި ގޮތުގައި މައްސަލައިގެ ތެރޭގައި ޝައްކުތަކެއް ހުރުމުން، އެ ހުރިހާ ޝައްކުތަކެއް ފިލުވާލަން ޖެހެ އެވެ. އަދި އެ މައްސަލަ ޕީޖީއަށް ހުށަހެޅީ "ޕްރޮސެކިއުޝަންގެ ތެރެއިން ހުރި ބާގަނޑު"ތައް ފިލުވާލަން ވެގެން ކަމަށް ވެސް ގާނޫނީ ވަކީލު ވިދާޅުވި އެވެ.\nކުރީގެ ނައިބު ރައީސް އަހްމަދު އަދީބު. ފިސްތޯލައިން އަދީބުގެ ފިސްތޯލައިން ޑީއެންއޭ ފެނިފައިވާ ކަމަށް ފުލުހުން ބުނޭ. -- ފޮޓޯ: މުހަންމަދު ޝަރުހާން/ މިހާރު\nހަމައެއާއެކު ނާޒިމްގެ ވަކީލުންގެ ފަރާތުން ފުލުހުންނަށް ވެސް ވަނީ މައްސަލައެއް ހުށަހަޅައިފަ އެވެ. ފުލުހުންނަށް ހުށަހެޅީ ނާޒިމް މައްސަލައިގެ ފުރިހަމަ ތަހުގީގެއް ކުރުމަށެވެ. ނާޒިމަށް އިންޒާރުގެ މެސެޖްތައް ފޯނަށް އައި މައްސަލަ އާއި ޑީއެންއޭ ސާމްޕަލް އަދީބާ ގުޅުން ހުރުމުން އެ މައްސަލަތައް ތަހުގީގު ކުރަން ޖެހޭނެ ކަމަށް ވެސް އޭނާ ވިދާޅުވި އެވެ.\nސުޕްރީމް ކޯޓުން ނާޒިމްގެ ވަކީލުންނަށް ފޮނުވި ލިޔުމުގައި ވަނީ ނާޒިމް ޖަލަށްލާން ކުރި ހުކުމަށް ތާއީދުކޮށް ހައި ކޯޓުން ކޮށްފައިވާ ހުކުމަކީ ޝަރުއީ އަދި ގާނޫނީ އުސޫލުތަކާ ޚިލާފަށް ކޮށްފައިވާ ހުކުމެއް ކަމަށް ބެލެވެން ނެތް ކަމަށެވެ.\nސުޕްރީމް ކޯޓަކީ އިސްތިއުނާފްގެ އެންމެ ފަހު މަރުހަލާ ކަމަށް ވެފައި ސުޕްރީމް ކޯޓުގެ އެ ނިންމުމާ އެކު އިސްތިއުނާފްގެ ހުރިހާ ދޮރެއް ނާޒިމަށް ބަންދުވީ އެވެ. އެ އަދަބުން ނާޒިމަށް ދެން ސަލާމަތްވެވޭނީ މާފް ދިނުމާއި އަދަބު ލުއިކޮށްދިނުމުގެ ގާނޫނުގެ ދަށުން އޭނާއަށް ރައީސުލްޖުމްހޫރިއްޔާ މައާފް ދެއްވުމުން ނުވަތަ އަދަބު ލުއިކޮށް ދިނުމުންނެވެ.\nއިތުރު ލިޔުންތައް ޕޮލިސް ޕްރޮސެކިއުޓާ ޖެނެރަލް ސުޕްރީމް ކޯޓް ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) ކާނަލް ނާޒިމް


BREAKING | Olhuvelifushi Flu Clinic Ah Dhekke5Meehaku Covid Ah Fassi Vejje - Vaguthu\nއޮޅުވެލިފުށި ފްލޫ ކްލިނިކަށް ދެއްކި ފަސް މީހަކު ކޮވިޑަށް ފައްސިވެއްޖެ\nޅ. އޮޅުވެލިފުށި ފްލޫ ކްލިނިކަށް ދެއްކި ފަސް މީހަކު ކޮވިޑް-19 އަށް ފައްސިވެއްޖެއެވެ.\nއޮޅުވެލިފުށި ކައުންސިލްގެ ރައީސް މުހައްމަދު އާޒިމް "ވަގުތު" އަށް ވިދާޅުވީ، ފައްސިވެފައިވާ ފަސް މީހުންނަކީ ރޯގާ ޖެހިގެން އެރަށު ފްލޫ ކްލިނިކަށް ދެއްކި ފަސް މީހުން ކަމަށާއި އޭގެ ތެރޭގައި ހައިރިސްކު ބޭފުޅެއް ވެސް ހިމެނޭ ކަމަށެވެ.\nފައްސިވެފައިވާ މީހުންގެ ތެރޭގައި ކޮވިޑް-19 އިން ރައްކާތެރިވުމަށް ޖަހާ ވެކްސިންގެ ފުރަތަމަ ޑޮޒު އަދި ދެވަނަ ޑޮޒު ފުރިހަމަ ކޮށްފައިވާ ބޭފުުން ވެސް ހިމެނޭ ކަމަށް ބެލެވޭ ކަމަށް އާޒިމް ވިދާޅުވިއެވެ.\nމިއީ އޮޅުވެލިފުށިން ފުރަތަމަ ފައްސިވެފައިވާ5ވޭދަނައެވެ. މިއާއި އެކީ އެރަށަށް އަރާ ފޭބުން ވަނީ މަނާ ކޮށްފައެވެ.\nއެރަށުން ފައްސިވެފައިވާ މީހުންނަކީ އެއްވެސް ރަށަކަށް ދަތުރު ކޮށްފައި ނުވާ ބައެއް ކަމުން ރަށު ތެރޭގައި ބަލި ފެތުރޭ ކަމަށް ބެލެވޭ ކަމަށް އާޒިމް ވިދާޅުވިއެވެ. އަދި މިވަގުތު ފައްސިވެފައިވާ މީހުންނާއި ގާތުން އެއްތާވި މީހުން ބަލައި ފަސް ވަރަކަށް ގެ މޮނިޓަރިންގެ ހާލަތަށް ގެނެސް، މިރޭގެ ވަގުތެއްގައި ބައެއް ބޭފުޅުންގެ ސުންކު ނަގާނެ ކަމަށް އާޒިމް ވިދާޅުވިއެވެ.\nރާއްޖެއިން ކޮވިޑް-19 އަށް ފައްސިވާ މީހުންގެ އިންސައްތަ އިތުރުވަމުން އަންނައިރު، ފަހަކަށް އައިސް އަތޮޅުތެރޭގެ ރަށްތަކުން ވެސް ކޮވިޑަށް ފައްސިވާ މީހުންގެ އިންސައްތަ ވަނީ އިތުރުވެފައެވެ. އެގޮތުން މިވަގުތު ވެސް 105 ރަށެއްގައި 2.969 ވޭދަނައެއް އެބަ ހުރި ކަމަށް އެޗްއީއޯސީ އިން ވަނީ ހަމަ ކޮށްފައެވެ.


އެމްޑީީޕީ އިންތިޚާބު: ފައްޔާޟް، މަޚްލޫފް، ސިފާ ކާމިޔާބުކުރައްވައިފި އެމްޑީީޕީ އިންތިޚާބު: ފައްޔާޟް، މަޚްލޫފް، ސިފާ ކާމިޔާބުކުރައްވައިފި\nއެމްޑީީޕީ އިންތިޚާބު: ފައްޔާޟް، މަޚްލޫފް، ސިފާ ކާމިޔާބުކުރައްވައިފި\nޔޫތު މިނިސްޓަރ އަޙްމަދު މަހްލޫފް އެމްޑީޕީ އެތެރޭގެ އިންތިޚާބުގައި ވޯޓު ލައްވަނީ\nއެމްޑީޕީ އެތެރޭގެ އެންމެ ބޮޑު އިންތިޚާބުގައި ވާދަކުރެއްވި ބައެއް ވަޒީރުންނާއި މަޖިލިސް މެންބަރުން އިންތިޚާބު ކާމިޔާބުކުރައްވައިފިއެވެ.\nމިއަދު ހެނދުނު9ޖެހިއިރު ފެށި އިންތިޚާބުގެ ވޯޓުލުން ނިމި މިހާރު އިޢުލާންކުރަމުންދާ ވަގުތީ ނަތީޖާ ދައްކާގޮތުން މާލެ ސިޓީގެ ރައީސްކަން ކާމިޔާބުކުރައްވާފައިވަނީ ބޮޑު އަޣްލަބިއްޔަތަކުން މާލޭގެ ކުރީގެ މޭޔަރު ސިފާ މުޙައްމަދެވެ. ސިފާއާ އެންމެ ކައިރިންވާދަކުރެއްވީ ޕްލޭނިން މިނިސްޓްރީގެ ސްޓޭޓް މިނިސްޓަރ އަކްރަމް ކަމާލުއްދީނެވެ. އަކްރަމަކީ މިހާރުވެސް އެމްޑީޕީ މާލެ ދާއިރާގެ ރައީސެވެ. މިއިންތިޚާބުގައި އެންމެ ވާދަވެރި އެއް ދާއިރާއަކީވެސް މާލެ ދާއިރާއެވެ.\nއިންތިޚާބުގައި ބައެއް ވަޒީރުންވެސް ވާދަކުރެއްވިއެވެ. އެގޮތުން ލ.ގަމު ދާއިރާގެ ރައީސްކަމަށް ވާދަކުރެއްވީ އިކޮނޮމިކް މިނިސްޓަރ ފައްޔާޟް އިސްމާޢީލެވެ. އެމަނިކުފާނުވެސް ބޮޑު އަޣްލަބިއްޔަތަކުން ވަނީ އިންތިޚާބު ކާމިޔާބުކުރައްވާފައެވެ.\nއެންމެ ފަހު ވަގުތު އިންތިޚާބުގައި ވާދަކުރުމުގެ ފުރުޞަތު ލިބިވަޑައިގެންނެވި ޔޫތު މިނިސްޓަރ އަޙްމަދު މަޚްލޫފްވެސް ވަނީ މެދު އުތުރު ޕްރޮވިންސްގެ ރައީސްކަމަށް ވާދަކުރައްވާ އިންތިޚާބު ކާމިޔާބުކުރައްވާފައެވެ. އެ ދާއިރާގެ ހުރިހާ ވޯޓު ފޮއްޓެގެވެސް ކުރީގައި އުޅުއްވަނީ މަޚްލޫފްއެވެ. މަޚްލޫފްގެ މައްޗަށް ކުރެވޭ އެމްއެމްޕީއާރުސީގެ ކޮރަޕްޝަންގެ މައްސަލައަކާއި ގުޅިގެން އޭނާ މިހާތަނަށް ހުންނެވީ މަޤާމުގެ މަސްޢޫލިއްޔަތުތަކުން ސަސްޕެންޑްކޮށްފައެވެ. އެމްޑީޕީން އެންމެ ފުރަތަމަ ނިންމެވީ މަޚްލޫފަށް އިންތިޚާބުގައި ވާދަ ނުކުރެއްވޭނެކަމަށެވެ. މަޚްލޫފް އެމައްސަލަ އެޕާޓީގެ ގުނަވަންތަކަށާއި، އިލެކްޝަންސް ކޮމިޝަނަށްވެސް ހުށައަޅުއްވާފައެވެ.\nއިލެކްޝަންސް ކޮމިޝަނުން ނިންމާފައިވަނީ، އެމްޑީޕީގެ ގައުމީ މަޖުލިސް އިންތިޚާބުގައި މަޚްލޫފަށް ވާދަ ނުކުރެވޭ ގޮތަށް އެޕާޓީން ނިންމާފައިވަނީ ގޯސްކޮށްކަމަށެވެ. މިއާއެކު އޭނާއަށް އިންތިޚާބުގައި ވާދަކުރަން ފުރުޞަތު ލިބިވަޑައިގަތީ އެންމެ ފަހު ވަގުތުއެވެ.\nމި އިންތިޚާބުގައި އަލިފުށީ ދާއިރާއަކީވެސް ވާދަވެރި ދާއިރާއެކެވެ. އެދާއިރާގެ މެންބަރު މުޙައްމަދު ރަޝީދު ޙުސައިންނާއި، އިނގުރައިދޫ ދާއިރާގެ މެންބަރު ޙަސަން އަޙްމަދު ވާދަކުރެއްވި އަލިފުށީ ދާއިރާގެ ވަގުތީ ނަތީޖާ ދައްކާގޮތުން އިންތިޚާބު ކާމިޔާބުކުރެއްވީ މުޙައްމަދު ރަޝީދު ޙުސައިންއެވެ.\nމިއިންތިޚާބުގައި3ރަށެއްފިޔަވައި ރާއްޖޭގެ ހުރިހާ ރަށެއްގައިވެސް ވޯޓުލުން ކުރިއަށް ގެންދިޔައެވެ. މި އިންތިޚާބުގައި 92،743 މީހުނަށް ވޯޓް ލެވޭނެ ކަމަށް އެޕާޓީން ވަނީ ބުނެފައެވެ. މިއީ ރާއްޖޭގެ ސިޔާސީ ޕާޓީއަކުން މިހާތަނަށް ބާއްވާ އެންމެ ބޮޑު އަދި އެންމެ ވާދަވެރި އިންތިޚާބެވެ.


ދަތުރުވެރިންގެ ހިޔާ ޢިމާރާތް ކޮށްދޭނެ ފަރާތެއް ބޭނުންވެއްޖެ - R. Fainu Council\nދަތުރުވެރިންގެ ހިޔާ ޢިމާރާތް ކޮށްދޭނެ ފަރާތެއް ބޭނުންވެއްޖެ\nފައިނު ކައުންސިލް އިދާރާ 1:54 AM އިޢުލާން, ދަތުރުވެރިންގެހިޔާ\nދަތުރުވެރިންގެ ހިޔާ ޢިމާރާތް ކޮށްދޭނެ ފަރާތެއް ހޯދުމަށް ކުރެވުނު ނަމްބަރ (IUL)311/311/2018/41 (15 އޯގަސްޓް 2018) އިޢުލާނާއި ގުޅިގެން އެއްވެސް ފަރާތަކުން އަންދާސީ ހިސާބު ހުށަހަޅުއްވާފައިނުވާތީ އެއިޢުލާން ބާޠިލްކޮށް އަލުން އެފުރުޞަތު ހުޅުވާލަމެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 05 ސެޕްޓެމްބަރ 2018 ވާ ބުދަ ދުވަހުގެ މެންދުރުފަހު 13:00 ގައި މިއިދާރާގައެވެ. އަދި އަންދާސީ ހިސާބުތައް ހުށަހެޅުން އޮންނާނީ 13 ސެޕްޓެމްބަރ 2018 ވާ ބުރާސްފަތި ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 22 ޛުލްހިއްޖާ 1439 ތާރީޚް މ: 02 ސެޕްޓެމްބަރ 2018\nދަތުރުވެރިންގެ ހިޔާ ޢިމާރާތް ކޮށްދޭނެ ފަރާތެއް ބޭނުންވެއްޖެ Reviewed by ފައިނު ކައުންސިލް އިދާރާ on 1:54 AM Rating: 5


Heel badhalu kollevey boot eh | Mihaaru\nހީލް ބަދަލުކޮށްލެވޭ ބޫޓެއް\n05 ނޮވެމްބަރ 2016 - 06:422comments\nޖަރުމަނު ކުންފުންޏަކުން ތަފާތު ގޮތަކަށް ފަރުމާކޮށްފައިވާ ބޫޓެއް މަގުބޫލުކަން ހޯދައިފި އެވެ. "މިމް އެ މޮއި" ކިޔާ ކުންފުންޏަކުން އުފެއްދި ބޫޓުގެ ހީލްސް ބަދަލުކޮށްލެވެ އެވެ. އެގޮތުން ފަސް ވައްތަރެއްގެ ހީލްސް އަށް ބަދަލު ކޮށްލެވޭނެ އެވެ.ފަތާ އަދި އުސް ސްޓައިލެއްގެ ހީލްސް ހިމެނޭ މި ކަލެކްޝަން މިހާރު އޮންލައިންކޮށް ލިބެން އެބަ ހުއްޓެވެ.\nކަޅު، ރަތް، ނޫ، ފެހި އަދިވެސް އިތުރު ކުލަތުން ލިބެން ހުންނަ ވަދު ލީ ބޫޓުގައި، ތިން ސެންޓިމީޓަރުގެ ހީލްސް އިން ފެށިގެން 10 ސެންޓިމީޓަރުގެ ހީލްސް ވެސް ފަސޭހަކަމާއި އެކު ބޭނުންކުރެވޭނެ އެވެ. މިމް އެ މޮއި އިން ނެރުނު ވީޑިއޯއެއްގައި މި ބޫޓުގެ ހީލްސް ބަދަލުކުރާ ގޮތް ދައްކަ އެވެ.\nބޫޓުގެ ދަށުގައިވާ ބަޔަކަށް ފިއްތާލުމަށްފަހު ހީލް ނައްޓާލާފައި އަނެއް ހީލް އަޅުވަނީ އެވެ. ހީލް ލައްވާލުމަށް ފަހު ފުންނާބުން ފިއްތާލުމުން އެ ހީލް ރަނގަޅަށް ބާރުވެ އެވެ. މި ބޫޓު އުފެއްދި ކުންފުނިން ބުނަނީ މިއީ އަންހެނުންނަށް ލިބޭ ވަރަށް ބޮޑު ފަސޭހައެއް ކަމަށެވެ.\nމޮޑެލް އެއް މިމް އެ މޮއިގެ ބޫޓު ދައްކާލަނީ\nއޮފީހުގައި މަސައްކަތް ކުރާއިރު އަރައިގެން އުޅެން ފަސޭހަ ވާނީ ފަތާ ބޫޓަކަށް ނުވަތަ ފްލެޓް އަކަށެވެ. ނަމަވެސް، ރަސްމީ މަސައްކަތް ނިންމާލުމަށް ފަހު ވަގުތުން ބޭރަށްދާ ނަމަ އުސް ބޫޓަކަށް އަރާލުމުގެ ފުރުސަތު މިމް އެ މޮއިގެ ބޫޓު ޑިޒައިނުން ލިބެ އެވެ.\nމިމް އެ މޮއިގެ ބޫޓެއްގެ ހީލް ބަދަލުކޮށްލަނީ\nބައިނަލްއަގްވާމީ ބޫޓު ސައިޒުތަކަށް ފަރުމާކޮށްފައިވާ މި ބޫޓުގެ އަގުތައް އުޅެނީ 192 އާއި 230 ޑޮލަރާ ދެމެދުގަ އެވެ.


MJS 2019 vana aharuge Awarding Haflaa baavvaifi\n28 މެއި 2020 ( ބުރާސްފަތި )\nއެމްޖޭއެސް 2019 އެވޯޑް ސެރެމަނީ: ޝަރަފުވެރި މެހުމާނު އާތިޔާ ނަސިރު އާއި ޕްރިންސިޕަލް އާރިފާ އަބްދުލް މަޖީދު\nއެމްޖޭއެސްގެ 2019 ވަނަ އަހަރުގެ އެވޯޑިން ހަފުލާ ބާއްވައިފި\n27 އޮކްޓޯބަރ 2019, 15:19 |\nމުހައްމަދު ޖަމާލުއްދީން ސްކޫލް (އެމްޖޭއެސް) ގެ 2019 ވަނަ އަހަރުގެ އެވޯރޑު ދިނުމުގެ ހަފުލާ އެސްކޫލުގައި ރޭ ބާއްވައިފިއެވެ. ސްކޫލްތަކުގެ އެވޯރޑް ދިނުމުގެ ރަސްމިއްޔާތަކީ ކޮންމެ އަހަރަކު އެއްފަހަރު ބާއްވާ ކުލަގަދަ ހަރަކާތެކެވެ. މިހަރަކާތަކީ އެސްކޫލުގެ ދަރިވަރުން އެކިއެކި ހަރަކާތްތަކުން ހޯދާ ވަނަތަކަށް އިނާމާއި ހަނދާނީ ލިޔުން ދިނުމަށް ބާއްވާ ޝަރަފުވެރި ބޮޑު ހަފުލާއެކެވެ.\nރޭގެ ޖަލްސާގެ ޝަރަފުވެރި މެހުމާނަކީ މިނިސްޓރީ އޮފް އެޑިއުކޭޝަންގެ ސްޓޭޓް މިނިސްޓަރ އާތިޔާ ނަސީރު އެވެ. އާތިޔާ އެމްޖޭއެމަށް ވަޑައިގަތުމުން ވަނީ ވަރަށް ހޫނު މަރުހަބާއެއް ކިޔާފައެވެ.\nއެޑިއުކޭޝަންގެ ސްޓޭޓް މިނިސްޓަރ އާތިޔާއަށް އެމްޖޭއެސްގެ ސީނިއަރ މެނޭޖްމެންޓުން ހޫނު މަރުހަބާއެއް ކިއި.\nސްކޫލްތަކުގައި ބާއްވާ އަހަރީ އިނާމު ދިނުމުގެ ޖަލްސާއެކޭ ގާތްގަޑަކަށް އެއްފެންވަރެއްގައި ބާއްވާ މި ރަސްމީ އިހުތިފާލުން ގިނަ ދަރިވަރުންނަށް ހިތްވަރާއި އުއްމީދު ލިބިގެން ދެއެވެ. މިޖަލްސާގައި އިނާމާއި ޓްރޮފީ ދޭ ކަންކަމުގެ ތެރޭގައި ސްކޫލުގެ ދަރިަރުންގެ ތެރެއިން ތަފާތު އެކިއެކި ހަރަކާތްތަކުން ވަނަތައް ހޯދާ ދަރިވަރުން ފާހަގަ ކޮށް އިނާމު ދެއެވެ. އެގޮތުން ގާލް ގައިޑުންނާއި ސްކައުޓުން، ސްކޫލުގެ ކުޅިވަރު މުބާރާތްތައް އަދި ސްކޫލް ފެންވަރުގައްޔާއި، ރަށު ފެންވަރުގައި އަދި ގައުމީ ފެންވަރުގެ އެކިއެކި މުބާރާތްތަކުން ވަނަ ހޯދާ ފަރާތްތައް ފާހަގަކޮށް އިނާމު ދިނުން އޮވެއެވެ.\nއެމްޖޭއެސް އެވޯރޑް ސެރެމަނީ 2019\nއެމްޖޭއެސް ގެ އެވޯރޑްސް ނައިޓްގައި ވެސް ވަނީ ފާއިތުވި އަހަރު އެސޫލުން އިތުރު ހަރަކާތްތަކުން ވަނަތައް ހާސިލުކުރި ދަރިވަރުންނަށް އިނާމު ދީފައެވެ. އެވޯޑް ދިނުމުގެ ޖަލްސާގައި ފުވައްމުލައް ސިޓީގެ ތައުލީމީ ދާއިރާގައި މަސައްކަތްކުރާ އިސްފަރާތްތަކުން ބައިވެރިވިއެވެ.\nއެމްޖޭއެސް އެވޯރޑް ސެރެމަނީ 2019، މެހުމަނުން\nއިތުރު ލިޔުންއެމްޖޭއެސްފުވަައްމުލަކު ސްކޫލްތައް\nTags: އެމްޖޭއެސް, ފުވަައްމުލަކު ސްކޫލްތައް\nގަވާއިދާއި ޚިލާފަށްް ނަގާފައި ހުރި ދޮންވެލި އަނެއްކާވެސް ގޮނޑުދޮށަށް\nފުވައްމުލަކުން ކޮވިޑް-19 ސާމްޕަލް ނަގައި މާލެފޮނުވުމަށް އައްޑުއަށް ފޮނުވައިފި\n10 ގަޑިއިރު ކުރިން\nހެރެތެރެ ކަރަންޓީނު ފެސިލިޓީގައި ތިބ މީހުނަށް ހަދިޔާ ފޮނުމުގެ ފުރުސަތު\nގަވާއިދާއި ޚިލާފަށް ނަގާފައިވާ ދޮންވެލި ބަސްތާތައް ގޮނގުދޮށަށް ހުސްކޮށްލައިފި\nމާދަމާ ދަޑިމަގާއި ހޯދަޑުގެ ބަޔަކުން ކަރަންޓް ޚިދުމަތް މެދުކަނޑާލަނީ\n2009-2020 © މިކަލްނިއުސް(ޑޮޓް)ކޮމް ފިކުރީމުދާ


ބްލެކް ފޮރެސްޓް ކޭކް\nބްލެކް ފޮރެސްޓް ކޭކް އަކީ ދިވެހިންގެ މެދުގައި މަޝްހޫރު ކޭކެއް\n4 ޖޫން 2018 | ހޯމަ 17:20\nބްލެކް ފޮރެސްޓް ކޭކް - ގޫގުލް\nއެއް ޕެކެޓް ވިޕިންގ ކްރީމް\nޗެރީ (ޑެކަރޭޓް ކުރުމަށް)\nޗޮކްލެޓް (ޑެކަރޭޓް ކުރުމަށް)\nބިހާއި މާޖިރިން، ހަކުރު ކޭކް މިކްސަރުގެ ތެރެއަށް އަޅާ ގިރާލާށެވެ. 15 މިނިޓް ވަންދެން ގިރުމަށްފަހު ފުށް އަޅާލާށެވެ. އެއަށްފަހު ކޮކޯ ޕައުޑަރ، ބޭކިންގ ޕައުޑަރ، ކިރު، އެސެންސް އެޅުމަށް ފަހު އޮމާންވަންދެން ރަނގަޅަށް ގިރާލާށެވެ. ގިރާ ނިމުމުން ޓްރޭއަކަށް އަޅާ 175 ޑިގްރީގައި ބަހައްޓައިގެން 30 މިނިޓް ވަންދެން ފިހެލާށެވެ. ކޭކް ފިހެ ނިމުމުން ތިން ލޭޔަރުވާގޮތަށް ކޭކް ފޮތިކޮށްލާށެވެ.\nވިޕިންގ ކްރީމް ތައްޔާރުކުރުން\nވިޕިންގ ކްރީމް ޕެކެޓް އެއްކޮށް އަޅާލުމަށް ފަހު، ކޭކް މިކްސަރުން ގިރާލާށެވެ. ބޮޑަށް ރަނގަޅީ ޕެކެޓްގައި ހުންނަ ވިޕިންގ ކްރީމެވެ.\nޖޭމާއި މާމުއި އަދި އެސެންސް އަޅައިގެން މިކްސް ކޮށްލާށެވެ. އެސެންސް ބޭނުން ކުރާއިރު، ޖޭމްގެ ފްލެވަރގެ ރަހަ ގެނެވޭގޮތަށް ބޭނުން ކޮށްލުން ރަނގަޅުވާނެއެވެ. މި ސިރަޕް ތައްޔާރު ކުރުމަށް ތިން ވައްތަރެއްގެ އެސެންސް ބޭނުންކުރެއެވެ. ސްޓްރޯބެރީ، ވެނީލާ، އެސެންސް ބޭނުން ކޮށްލެވިދާނެއެވެ. ދެން އެއަށް ފަހު ކުޑަ ފެން ފޮދެއް އެޅުމަށް ފަހު ގިރާލާށެވެ.\nސިރަޕް ތައްޔާރުކުރުމަށް ފަހު ފޮތިކޮށްފައިވާ ކޭކް ފޮއްޗަށް ސިރަޕް އަޅާ ހާކާލާށެވެ. އެއަށް ފަހު ވިޕްޑް ކްރީމް ލޭޔަރެއް އަޅާ ބާކީ ހުރި ކޭކް ފޮތިތައް ވެސް މިގޮތަށް ރިޕީޓް ކޮށްލާށެވެ. އެއަށް ފަހު ކޭކު ވަށައިގެން ވިޕްޑް ކްރީމުން ފިލް ކޮށްލާށެވެ. ގާނިޝްކޮށްލުމުގެ ގޮތުން ޗޮކްލެޓް ގޭނުމަށް ފަހު ކޭކު މައްޗަށް ބުރުވާލުމަށް ފަހު، ކޭކް މަތީގައި ވަށައިގެން ވިޕްޑް ކްރީމް އެޅުމަށް ފަހު ޗެރީ ބައިންދާށެވެ.


Hailam ah fonuvee halaalu faisaa: Alhan\nހައިލަމަށް ފޮނުވީ ހަލާލު ފައިސާ: އަލްހާން\nކްރިމިނަލް ކޯޓުގެ ކުރީގެ އިސް ގާޒީ އަހުމަދު ހައިލަމަށް ފައިސާ ފޮނުވާފައި ވާނެ ކަމަށާ ނަމަވެސް އެއީ ހަލާލު ފައިސާ ކަމަށް ފޭދޫ ދާއިރާގެ ކުރީގެ މެންބަރު އަލްހާން ފަހުމީ ވިދާޅު ވެއްޖެ އެވެ.\nހައިލަމަށް މަނީ ލޯންޑްރިންގެ ތުހުމަތުކޮށް ފުލުހަށް ހާޒިރުވާން ވަނީ އަންގާފަ އެވެ. އެ ތުހުމަތުގެ ތަހުގީގަށް ހައިލަމް ފުލުހަށް ހާޒިރުވާން ޖެހެނީ މާދަމާ އެވެ. ހައިލަމް ވިދާޅުވީ، އެފަދަ ތުހުމަތުތަކާއެކު އޭނާއަށް ބިރު ނުދެއްކޭނެ ކަމަށެވެ.\nމަނީ ލޯންޑްރިންގެ ތުހުމަތު، ހައިލަމަށް ކުރަނީ އޭނާއަށް އަލްހާން ފަހުމީ ފައިސާތަކެއް ދިން މައްސަލައިގަ އެވެ.\nހައިލަމާއެކު އަލްހާން ދެ ލައްކަ ރުފިޔާގެ ޓްރާންސެކްޝަނެއް ހިންގާފައިވާކަން ފާހަގަ ކުރެވިގެން ފުލުހުން ވަނީ އެކަން ޖޭއެސްސީއަށް ވެސް އަންގާފައިވެ އެވެ. ހައިލަމް، ގާޒީ ކަމުން ވަކިކުރިއިރު ޖޭއެސްސީއިން ދިޔައީ އެ މައްސަލަ ބަލަމުންނެވެ.\nއެ ޓްރާންސެކްޝަން ހިނގާފައިވަނީ މިދިޔަ އަހަރުގެ މެއި މަހުގެ 19 ވަނަ ދުވަހު އެވެ. މި ޓްރާންސެކްޝަންގެ މައުލޫމާތު އެމްއެމްއޭއިން ފުލުހަށް ހިއްސާކޮށްފައި ވަނީ އެ އަހަރުގެ ޖުލައި މަހުގެ 25 ވަނަ ދުވަހު އެވެ. ނަމަވެސް ޖޭއެސްސީއާ ފުލުހުން އެ މައުލޫމާތު ހިއްސާކުރީ މިދިޔަ ނޮވެމްބަރު މަހުގެ ތެރޭގަ އެވެ.\nމިކަމާއި ގުޅޭގޮތުން އަލްހާން ވިދާޅުވީ ހައިލަމްގެ އެކައުންޓަށް ފޮނުވީ ހަލާލު ފައިސާ ކަމަށެވެ. އެއީ ދެ ލައްކަ ރުފިޔާ ކަމަށާ ވަރަށް ގިނަ މީހުންގެ އެކައުންޓަށް އެކި ކަންކަމާއި ގުޅިގެން އެ އަދަދަށް ފައިސާ ފޮނުވާފައި ވާނެ ކަމަށެވެ. އަދި އެކަން މަނީ ލޯންޑަރިންއަށް ނުވަނީ ކީއްވެތޯ ވެސް އަލްހާން ސުވާލު ކުރެއްވި އެވެ.\nއަލްހާން ވިދާޅުވީ މަނީ ލޯންޑަރިންގެ ތުހުމަތު އަޅުވާ ރައީސް ޔާމީން ޖަލަށްލި ނަމަވެސް ކުރީގެ ފަނޑިޔާރު ހައިލަމް ޖަލަށް ނުލެވޭނެ ކަމަށެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް އަލްހާން ފަހުމީ + އަހުމަދު ހައިލަމް\nހައިލަމަށް ކުރަނީ ގާނޫނު ހިންގުމަށް ހުރަސްއެޅުމުގެ ތުހުމަތު\nތަހުގީގު ހިންގަނީ ޕީޖީގެ ގޯސް ލަފާއަކަށް: ހައިލަމް


Yamanu "naraka valhu"ge hageegatheh neyngey!\n"ނަރަކަ ވަޅު" ކައިރީ މީހަކު ހުއްޓި އެތެރެ ބަލަނީ\nޔަަމަނުގައި އޮންނަ "ނަރަކަ ވަޅު"\nޔަމަނުގެ އުތުރުގައި އޮންނަ "ވެލް އޮފް ބާހޫތު" މަޝްހޫރުވެފައި ވަނީ "ނަރަކަ ވަޅު" ގެ ނަމުންނެވެ. މި ވަޅުގަނޑަކީ ގޮތް ނޭނގޭ ވަޅުގަނޑެއް ކަމަށް ބުނެ އެކި ކަހަލަ ޝައިތާނުންގެ ވާހަކަތައް ވެސް މި ވަޅުގަނޑާ ގުޅުވައިގެން އެ ގައުމުގައި ކިޔައި އުޅެ އެވެ. ޔަގީންވާ ކަމަކީ "ވެލް އޮފް ހެލް" އަކީ ކުޑަ ނަމަވެސް ގުދުރަތީ އަޖައިބެއް ކަމެވެ.\nޔަމަނުގެ އުތުރުގެ ރީޖަނެއް ކަމަށްވާ އަލް-މަހްރާ ޕްރޮވިންސްގެ ޖަންގަލީގައި އޮންނަ މި ބިޔަ ބޮޑު ވަޅުގަނޑު "ދަ ވެލް އޮފް ބާހޫތު" އަކީ އަޖައިބު އެތައް ކަމެއް އެކުލެވޭ ތަނެކެވެ. އެ ގައުމުގެ މީހުން ޒަމާނުއްސުރެ ކިޔަމުން އަންނަ ފޯކްލޯތަކުގައި ކިޔަނީ އެ ވަޅުގަނޑު އުފެދިފައި ވަނީ ޝައިތާނުން ލާ ޖަލެއްގެ ގޮތުގައި ކަމަށެވެ.\nހަގީގަތުގައި މި ވަޅުގަނޑަކީ ޔަމަނުގެ ހަދުރަމޫތުގައި އޮންނަ ފަރުބަދައެއްގެ ހޮހޮޅައެކެވެ. ވަޅުގެ ފުޅާމިނުގައި 100 ފޫޓު ހުރެ އެވެ. މިއީ އޮމާނުގެ ވެރިރަށް ސަނާ އާ 800 މޭލު ދުރުގައި އޮންނަ ތަނެކެވެ. ވަޅުގަނޑުގެ ފުޅާމިނުގައި 30 މީޓަރު ހުންނަ މި ވަޅުގަނޑުގައި 100 އާއި 250 މީޓަރާ ދެމެދު ފުން މިނެއް ހުންނާނެ ކަމަށް ވަނީ ލަފާ ކޮށްފަ އެވެ.\nއިހު ޒަމާނުގެ ފުލޯކު ވާހަކަތަކުގައި ބުނަނީ މިއީ ޝައިތާނުންގެ ގައިދުހާނާ ކަމަށެވެ. އެހެން ކިޔަނީ އެ ވަޅުގަނޑުން އާދަޔާހިލާފު ނުބައި ވަހެއް އަރާތީ އެވެ.\nޔަމަނުގެ އޮފިޝަލުން ބުނަނީ އެ ވަޅުގަނޑުގެ އަޑީގައި ވަނީ ކޯޗެއް ކަމެއް އެ ގައުމުގެ ސަރުކާރަކަށް ވެސް ނޭނގޭ ކަމަށެވެ.\nމަހްރާގެ ޖިއޯޖިކަލް ސާވޭ އެންޑް މިނަރަލް ރިސޯސަސް އޮތޯރިޓީގެ ޑައިރެކްޓަރު ޖެނެރަލް، ސަލާހް ބަބައިރް ވިދާޅުވާ ގޮތުގައި އެ ހޮހޮޅައިގައި އޮކްސިޖަން ލެވެލް ވަރަށް ދަށެވެ. އަދި އެއްގޮތަކަށް ވެސް ވައި ދައުރެއް ނުވެ އެވެ.\nއޭނާ ވިދާޅުވި ގޮތުގައި އެ އޮތޯރިޓީގެ ފަރާތުން ވެސް އެ ވަޅުގަނޑު ތެރެއަށް މީހުން އެރުވައިގެން ކޮންމެވެސް ވަރަކަށް ވަޅުގެ އަޑީގައިވާ އެއްޗެއް ހޯދަން ވަނީ މަސައްކަތް ކޮށްފަ އެވެ.\n"ގާތްގަނޑަކަށް 50 ނުވަތަ 60 ވަރަކަށް މީޓަރު އަޑިއަށް މީހުންނަށް އަދި ފޭބުނީ. ވަޅުގަނޑުގެ އަޑިން އާދަޔާޚިލާފު އެއްޗެހިތަކެއް އަހަރުމެންނަށް ފާހަގަ ކުރެވިފައިވޭ. އަދި ވަޅުގަނޑުގެ އަޑިން ދުވަނީ ވެސް އެހެންނާ ދުވަހަކު ވެސް މީހަކަށް ދުވާފައި ނުވާ ކަހަލަ ވަހެއް. މިއީ ހަގީގަތުގައި ވެސް ވަރަށް އަޖައިބު ކުރުވަނިވި ކަމެއް،" ސަލާހް ވިދާޅުވި އެވެ.\nޔަމަނުގެ މީހުން ކިޔާ ފޯކްލޯ ވާހަކަތަކުގައި ކިޔާ ގޮތުގައި މި ވަޅުގަނޑަކީ ޖިންނީން ދިރިއުޅޭ ތަނެކެވެ. އެހެންވެ އެހިސާބުގަނޑުގައި ދިރިއުޅޭ ގިނަ މީހުން އެވަޅުގަނޑު ހުންނަ ހިސާބަށް ދާން ބިރުގަނެ އެވެ. އަދި ވަޅުގަނޑުގެ ވާހަކަ ދައްކަން ބިރު ގަންނަ މީހުން ވެސް މަދެއް ނޫނެވެ. އެމީހުންނަށް ކުރިމަތިވެދާނެ ބަދުނަސީބަކަށް ބިރުންނެވެ. ޖިންނިންގެ ހަމަލައެއް އެމީހުންނަށް އަތުވެދާނެ ކަމަށް ގަބޫލުކުރާތީ އެވެ.\nސަލާހް ބުނި ގޮތުގައި މި ވަޅުގަނޑަކީ އެތައް މިލިއަން އަހަރެއް ވެފައިވާ ވަޅުގަނޑެކެވެ. އެހެންވެ މިތަންތަނުގެ ރިސާޗް ހަދައި ތަހުލީލުކުރުން މުހިއްމު ކަމަށެވެ.\nޔަމަނުގެ މަސްވެރިންނަށް ބޮޑު މާވަހަރެއް!


ނ. ކުޑަފަރީ ސްކޫލަށް 50 އަހަރު ފުރުމުގެ ރަން ޔޫބީލް ފާހަގަކުރުމުގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nނ. ކުޑަފަރީ ސްކޫލަށް 50 އަހަރު ފުރުމުގެ ރަން ޔޫބީލް ފާހަގަކުރުމުގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n5 ސެޕްޓެންބަރު 2019، ރިފަރެންސް: SA/RIMS/2019/64\nاللَّـهُ سُبْحَانَهُ وَتَعَالَىٰ އަށް ޙަމްދާއި ޝުކުރު ދަންނަވަން. މި އުއްމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nއެޑިޔުކޭޝަން މިނިސްޓަރ ޑޮކްޓަރ ޢާއިޝަތު ޢަލީ، ކުޑަފަރީ ސްކޫލްގެ ޕްރިންސިޕަލް އަޙްމަދު ޙުސައިން، ރައްޔިތުންގެ މަޖިލީހުގެ ކެނދިކުޅުދޫއާއި ހޮޅުދޫ ދާއިރާގެ މެމްބަރުން، ނ. އަތޮޅު ކައުންސިލްގެ ރައީސް ޢަލީ ޒާފިރު، ކުޑަފަރީ ކައުންސިލްގެ ރައީސް ޙަސަން މުޙައްމަދު، ކުޑަފަރީ ސްކޫލްގެ އެންމެހައި މުވައްޒަފުންނާއި، ލޮބުވެތި ދަރިވަރުން. އަދި އެ ދަރިވަރުންގެ ބެލެނިވެރިން، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nއެންމެ ފުރަތަމަވެސް މި ސްކޫލްގެ ފަރާތުން ތިޔަ ދިން މަކްތަބުލް ބިދާޔާގެ ޝަރަފަށްޓަކައި މި ސްކޫލްގެ ވެރިންނަށާއި، ލޮބުވެތި ދަރިވަރުންނަށް އަދި ހުރިހާ މުވައްޒަފުންނަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން.\nކުޑަފަރިއަށް މިއަދު ވެރިވެފައި މިވާ އުފާވެރިކަމުގައި އަޅުގަނޑު މި ބައިވެރިވަނީ ހަމަ މި ރަށުގެ އުފަން ރައްޔިތެއްގެ ހައިސިއްޔަތުން. މި ރަށަކީ އަޅުގަނޑުގެ އަދި އަޅުގަނޑުގެ ޢާއިލާގެވެސް ވަރަށް ގާތް އެކުވެރި ރަޙްމަތްތެރިން ތިބި ރަށެއް. މި ރަށު ސްކޫލްގެ ރަން ޔޫބީލްގެ މުނާސަބަތުގައި، މި ސްކޫލްގެ އިސް ވެރިންނަށާއި، މުދައްރިސުންނަށާއި، ދަރިވަރުންނަށް ހެޔޮއެދުމާއި ތަހުނިޔާ އަޅުގަނޑު ދަންނަވަން. އަދި ބެލެނިވެރިންނާއި، މި ސްކޫލްގެ އިސް ދަރިވަރުންނަށާއި، އަދި މި ރަށުގެ ލޮބުވެތި ހުރިހާ ރައްޔިތުންނަށްވެސް ތަހުނިޔާ ދަންނަވަން.\nދެންމެ މީގެ ކުޑައިރުކޮޅެއް ކުރިން ފެނުނު ވީޑިއޯ ޕްރެޒެންޓޭޝަނުން، މި ރަށާއި މި ސްކޫލްގެ ވަރަށް ގިނަ ތާރީޚީ މަޢުލޫމާތު އަޅުގަނޑުމެންނަށް އެނގިގެން ހިނގައްޖެ. އަޅުގަނޑަށް އެންމެ ފާހަގަކުރެވުނު ކަމަކީ، މި ރަށުގެ ރައްޔިތުން އެދުވަސްވަރުވެސް، މި ދެންނެވީ މީގެ 50 އަހަރު ކުރިންވެސް، ދަރިންނަށް ކިޔަވައިދިނުމަށް ދެއްވި ސަމާލުކަން. ރަށުން ބޭރުން، ރާވާ ގެއެއް ގެނެސްގެން ކިޔަވައިދިނުމުގެ ކަންތައް ހަމަޖެއްސިކަން.\nދެން އެންމެ ފާހަގަކުރެވުނު ކަމަކީ، ފެންވަރު ރަނގަޅު ތަޢުލީމް ދިނުމަށް ޚާއްޞަ ސަމާލުކަމެއް ދިންކަން. އެކަން އެނގެނީ، އެ ދުވަސްވަރު މި ރާއްޖޭގައި ޢިލްމީ ގޮތުން އެންމެ މަޝްހޫރު ރަށްރަށުގެ އެދުރުން ގެނެސް، އުޖޫރަ ދީގެން ކުދިންނަށް ކިޔަވައިދީފައިވާތީ. މިއީ، ކުދީންނަށް ކިޔަވައިދިނުމުގެ ބޭނުންތެރިކަން، މި ރަށުގެ ރައްޔިތުންނަށް އޭރުވެސް ވަޒަންކުރެވޭ ކަމުގެ ހެތްކެއް.\nމި މަދަރުސާގެ ޢުމުރުން 50 އަހަރު ފުރުން މިއަދު ފާހަގަ ކުރިޔަސް، މި ރަށުގެ ތަޢުލީމީ ތާރީޚަކީ، އެއަށްވުރެ މާ ދޮށީ ތާރީޚެއް. އާދެ! އަޅުގަނޑަށް އެނގިފައި އޮތްގޮތުން ވެއްޖިއްޔާ ގާތްގަނޑަކަށް 80 ވަރަކަށް އަހަރުގެ ދިގު މާޒީއެއް އޮތް ސްކޫލެއް. އޭގެ ތެރެއިންވެސް، ވަރަށް ގިނަ އަހަރުތަކެއް ވަންދެން ސްކޫލް ހިންގީ، ރައްޔިތުން އަމިއްލައަށް ހުރިހާ ޚަރަދުތަކެއް ހަމަޖައްސައިގެން.\nކިތަންމެ ދަތީގައި ސްކޫލް ހިންގިޔަސް، މި ސްކޫލަކީ، ގިނަ ކާމިޔާބީތަކެއް ހާސިލުކޮށްފައިވާ ސްކޫލެއް. އެކަން އެނގެނީ، ޢިލްމީ ގޮތުންނާއި އަދަބީ ގޮތުން، އަދި ހުނަރުގެ ގޮތުންނާއި، ކުޅިވަރުގެ ރޮނގުންނާއި، ވިޔަފާރީގެ ރޮނގުންވެސް، މި ސްކޫލްގެ އިހާއި ފަހުގެ ދަރިވަރުން، ޤައުމީ ފެންވަރުގައި ހޯދަމުން އަންނަ ކާމިޔާބީތަކުން.\nއަޅުގަނޑުމެން ރައްޔިތުންނަށް ޚިދުމަތް ކުރަން ނުކުމެ މިތިބީ، ހުރިހާ ދާއިރާއަކުން ރައްޔިތުންގެ ހުރި ކަންބޮޑުވުންތައް ވަރަށް ގާތުން ބަލައި އޮޅުންފިލުވައިގެން. ތަޢުލީމީ ދާއިރާއާ ގުޅޭގޮތުން ޓީޗަރުންގެ ހުރި ކަންބޮޑުވުންތައް އަޅުގަނޑުމެން ބެލިން. ދަރިވަރުން އެންމެ ބޭނުންވާ ކަންކަން ދެނެގަނެ، ބެލެނިވެރިންގެ ޝަކުވާތައްވެސް އަޅުގަނޑުމެން އަޑުއެހިން.\nއެކަންކަމަށް ރިޢާޔަތްކޮށް، އަޅުގަނޑުމެން މި އަންނަނީ ސިޔާސަތުތައް ބަދަލުކުރަމުން، އަދި މުހިންމު ޙައްލުތައްވެސް ގެންނަމުން. އެންމެ ޅަފަތުގެ ތަޢުލީމުން ފެށިގެން، ޔުނިވަރސިޓީ ތަޢުލީމާ ހަމައަށް އަޅުގަނޑުމެން މި އަންނަނީ އިޞްލާޙީ ހެޔޮ ބަދަލުތަކެއް ގެންނަމުން. މި ދާއިރާ ހަރުދަނާކުރުމަށް، ކުރަންޖެހޭ ކިތަންމެ ކަމެއް އަދިވެސް އެބަހުރިކަން އަޅުގަނޑުމެން ގަބޫލުކުރަން.\nރާއްޖޭގެ މުޅި ތަޢުލީމީ ސިޔާސަތު ބަދަލުވެ، ކިޔަވައިދިނުމަކީ ދައުލަތުގެ ޒިންމާއަކަށް މިއަދު ވެއްޖެ. ރާއްޖޭގެ މުޅި ތާރީޚުގައިވެސް، ރައްޔިތުންނަށް ކިޔަވައިދިނުމަށް ދައުލަތުގެ ފަރާތުން، އެންމެ ބޮޑު އެހީތެރިކަމެއް ދޭން ފެށީ މި ސަރުކާރުން. އެކަމުގެ ހެޔޮ ނަތީޖާ، މާތް ﷲގެ ވާގިފުޅާއެކު މާ ލަސްތަކެއްނުވެ ފެންނާނެ.\nއަޅުގަނޑު މި ދަންނަވަނީ، ކިޔަވައިގެން މޮޅެތި ކުދިންނަށްވުމަށް ތިޔަ ދަރިވަރުން މަސައްކަތް ކުރަންޖެހޭ ވާހަކަ. މި ދަންނަވަނީ، އަޅުގަނޑުމެން މި ދެންނެވި ފުރުޞަތުތަކުގެ ބޭނުން ހެޔޮގޮތުގައި ހިފުމަށް، ބެލެނިވެރިން ދަރިވަރުންނަށް މަގުދައްކައިދޭންޖެހޭ ވާހަކަ. އަދި މުދައްރިސުންނާއި ސްކޫލްތަކުގެ ވެރީން، އެ ނަތީޖާ ހާސިލުކުރަން އިތުރު މަސައްކަތް ކުރަންވެއްޖެ ކަމުގެ ވާހަކަ.\nއަޅުގަނޑު ގަބޫލުކުރަން، މުދައްރިސުން އެ ކުރައްވާ ކަމަކީ، ހަމައެކަނި ވަޒީފާއެއް އަދާކުރެއްވުމެއް ނޫންކަން. މުދައްރިސުން އެވެވަޑައިގަންނަވަނީ، އެއަށްވުރެ މާ މަތިވެރި ޤުރްބާނީއެއް. ނަމަވެސް އެ މަސައްކަތް އިތުރަށް ހަރުދަނާ ކުރައްވައިގެން، އަޅުގަނޑުމެން މި އެދޭ ނަތީޖާ މާ ރަނގަޅަށް ހާސިލުކުރެވޭނެ.\nއަޅުގަނޑުމެންގެ ތަޢުލީމީ ސިޔާސަތުގެ އެންމެ ބޮޑު ތަފާތަކީ، ޢިލްމީގޮތުން ސިކުނޑިތައް ހުޅުވައިދިނުމާއެކު، ދިރިއުޅުމުގެ ޢަމަލީ މައިދާނަށް އެ ކުދިން އަހުލުވެރި ކުރުވުން. ވަށާޖެހޭ ތަޢުލީމީ ނިޒާމެއްގެ ތެރެއިން، ބަރާބަރު ޖަޒީރާ ސްކޫލްތަކެއް ހިންގުމަށް އަޅުގަނޑުމެން މެނިފެސްޓޯގައި ކަނޑައެޅީ، މި ދެންނެވި މަޤްޞަދު ހާސިލުކުރުމުގެ ބޭނުމުގައި.\nމި ހިނގާ ދިރާސީ އަހަރުގައި، ޕްރީ-ސްކޫލުން ފެށިގެން ގްރޭޑް 12އާ ހަމައަށް ހަތްދިހަ ހާހަށްވުރެ ގިނަ ދަރިވަރުން ތަޢުލީމް ހާސިލު ކުރަމުން އެބަދޭ. މިހާރު ހުރި ސަރުކާރުގެ 213 ސްކޫލްގެ ތެރެއިން 144 ސްކޫލް މިހާރު އެވަނީ އެއް ދަންފަޅިއަށް ބަދަލުކުރެވިފައި. ދެން ހުރި 69 ސްކޫލް، އެއް ދަންފަޅިއަށް ބަދަލުކުރުމުގެ ތަންފީޒީ މަރުޙަލާ މިހާރު އެވަނީ ފެށިފައި.\nމި ނިޒާމަށް ރާއްޖޭގެ ހުރިހާ ސްކޫލްތައް ބަދަލުވުމުން، އޭގެ ނަތީޖާ ވަރަށް އަވަހަށް ފެންނަން ފަށާނެ. މި ނިޒާމުގެ ތެރެއިން ދަސްވެނިވާއިރު، ކޮންމެ ދަރިވަރެއް ހުންނާނީ، އަމިއްލަ ޒިންމާތަކަށް ފަރިތަވެފައި. ދިރިއުޅުމުގެ ގޮންޖެހުންތަކާ ކުރިމަތިލުމަށް ހޭނެން ފަށާފައި. އެ ކުދިން ތިބޭނީ ސްކޫލްގައި ދަސްކުރި އެއްޗެތި، ޢަމަލީ ގޮތުން ތަންފީޒުކުރަން އަހުލުވެރިވެފައި.\nއަޅުގަނޑު މި ރަށުގައި މިކަން މި ފާހަގަކޮށްލީ، މި ސްކޫލަކީވެސް މަތީ ސާނަވީ ފުރިހަމަވަންދެން ކިޔަވައިދޭ ސްކޫލަކަށްވާތީ. މަތީ ސާނަވީ ނިންމުމަށްފަހު، އެކުދިން ދެން ކުރިމަތިލާނީ މަތީ ތަޢުލީމުގެ މަރުޙަލާތަކާ. ބައެއް ކުދިން މަތީ ސާނަވީއާ ހަމައިން ކިޔެވުން ދޫކޮށްލައި، ހަމައެކަނި ދިރިއުޅުމުގެ ކަންކަމަށް އެނބުރޭތަންވެސް ފެނޭ.\nއަޅުގަނޑު ހިތުން، ރާއްޖޭގައި މިހާރު ފަހިވެފައި ހުރި ފުރުޞަތުތަކަށް ބަލާއިރު، ގްރޭޑް 12 ނިންމާފައި ކިޔެވުން ހުއްޓާލުމަކީ، އެންމެ ރަނގަޅު ގޮތެއް ނޫން. މިހެން ދަންނަވާއިރުވެސް އަޅުގަނޑަށް އެނގޭ، ޢާއިލީ އެތައް ސަބަބުތަކަކާއި، މާލީ އެތައް ދަތިތަކެއްވެސް، އެކަމުގައި ވަރަށް ބޮޑު ދައުރެއް އަދާކުރާކަން.\nމަތީ ތަޢުލީމް ހާސިލުކުރުމަށް ތަނަވަސްކޮށްދީފައިވާ ފުރުޞަތުތައް، އިތުރަށް ހަރުދަނާ ކުރުމުގެ މަސައްކަތް ސަރުކާރުން މި އަންނަނީ ކުރަމުން. އަޅުގަނޑުގެ އުންމީދަކީ، އަދި އަޅުގަނޑުގެ އެންމެ ބޮޑު އެދުމަކީ، ސަރުކާރުން ފަހިކޮށްދީފާވާ ފުރުޞަތުތަކުގެ ބޭނުން، ވީ އެންމެ ރަނގަޅަކަށް ހިފައި، ޤައުމަށް ބޭނުންތެރި ކުދިންތަކަކަށް ތިޔަ ކުދިންވުން.\nދިވެހީންނަކީ ވަރަށް ހުނަރުވެރި، ކަންކަމަށް ވަރަށް ހުޝިޔާރު ބައެއްކަން އަޅުގަނޑުމެންގެ ތާރީޚުން އެނގެން އެބައޮތް. ވީމާ، ތިޔަ ކުދިންނަކީވެސް، އެފަދަ ކޮންމެވެސް ހުނަރެއް ހުންނާނެ ކުއްޖެއް. ތީގެ ތެރޭގައި އަތްތެރި މަސައްކަތަށް ފަރިތަ ކުދިން ތިބޭނެ. އިންޖިނޭރުކަމުގެ ވިސްނުންހުރި ކުދިން ތިބޭނެ. ޑޮކްޓަރުންނަށް ވާން އެދޭ ކުދިންވެސް ތިބޭނެ.\nމިއަދު ތިޔަ ކުދިންގެ ސިކުނޑީގައި އުފެދޭ އެފަދަ ވިސްނުންތަކަކީ، ތިޔަ ކުދިންގެ ކުރިމަގު އާރާސްތުކޮށްދޭނެ މަގު ޗާޓު. އަބަދުވެސް ވިސްނަމުން ދާންވީ، ތިމާގެ ކިބައިގައި ހުރީ ކޮން ހުނަރެއްތޯ. އެ ހުނަރު އިތުރަށް ކުރިއެރުވޭނެ ގޮތަކީ ކޮބައިތޯ. އެ ހުނަރު ކުރިއެރުވުމަށް ބޭނުންވާ ޢިލްމުތަކަކީ ކޮބައިތޯ. ދިރިއުޅުމުގައިވެސް ކާމިޔާބު ހޯދަނީ އެފަދަ ވިސްނުންތައް ގެންގުޅޭ ކުދިން.\nތިޔަ ދަރިވަރުން ސްކޫލަށް ދަނީ ވަރަށް މަތިވެރި މަޤްޞަދެއްގައި ވަރަށް ފޮނި އުންމީދުތަކެއް ހާސިލުކުރުމަށް. ހަމަ އެގޮތަށް، ތިޔަ ދަރިވަރުންނާމެދު މި ޤައުމު ކުރާ އުންމީދުތަކެއްވެސް އެބަހުރި. އެއީ މި ޤައުމުދެކެ ލޯބިވާ، ޤައުމަށް ޚިދުމަތްކުރާ ދިވެހި ދަރިންތަކަކަށްވުން. ޒަމާނީ ޓެކްނޮލޮޖީގެ ލުއިފަސޭހަތަކާއި ވަސީލަތްތައް ފަހިކޮށްދެނީ، އެފަދަ ދަރީންތަކަކަށް ތިޔަ ކުދިން ހެދުމުގެ ބޭނުމުގައި.\nތިޔައީ އެފަދަ ކުދިންތަކަކަށް ވާނެކަމާމެދު، އަޅުގަނޑު ޝައްކެއްނުކުރަން. އެފަދަ ކުއްޖަކަށްވުމަކީ، ތިޔަ ކުދިންގެ ކުރިމަގަށް ރައްކާކުރެވޭނެ އެންމެ އަގުހުރި ރައުސްމާލު. އެއީ މި ރަށަށާއި މިއަތޮޅަށްވެސް ލިބޭނެ ވަރަށް ބޮޑު ޝަރަފަކަށްވާނެ. އަދި ތިޔަ ކުދިންގެ ބެލެނިވެރިންނާއި މައިންބަފައިންގެވެސް އެންމެ ފޮނި އުންމީދަކީ އެއީކަން އަޅުގަނޑަށް ޔަޤީން.\nކުޑަފަރީއަކީ ރާއްޖޭގެ ނިސްބަތުން އާބާދީ އެހާ ބޮޑު ރަށެއް ނޫން. އާބާދީ ކިތަންމެ ކުޑަޔަސް، ޙައްޤުތަކާއި ވަސީލަތްތަކުގެ ގޮތުން، އެއްވެސް ރަށެއް ބާކީނުކުރުމަކީ، އަޅުގަނޑުމެންގެ އެންމެ މުހިންމު އެއް ސިޔާސަތު. އެގޮތުން މި ސްކޫލަށްވެސް، ލިބެންޖެހޭ ވަސީލަތްތަކާއި، ހުރިހާ އެހީތެރިކަމެއް، ސަރުކާރުން ފޯރުކޮށްދެމުންދާނެ.\nއޭގެތެރެއިން މި ވަގުތަށް ބޭނުންވެފައިވާ ދެ ކަމެއްގެ ވާހަކަ އަޅުގަނޑު ދަންނަވާލާނަން. މި ސްކޫލަށް މިހާރު އެންމެ ބޮޑީ އިމާރާތުގެ ދަތިކަން. މި ސްކޫލްގެ އާ އިމާރާތް އިރާދަކުރެއްވިއްޔާ، އަންނަ އަހަރުގެ ބަޖެޓުގައި އަޅުގަނޑުމެން ހިމަނާނަން. އަދި އިރާދަކުރެއްވިއްޔާ، މާތް ﷲގެ ވާގިފުޅާއެކު އެ މަސައްކަތް، އަންނަ އަހަރުގެ ތެރޭގައި ފެށިގެންވެސްދާނެ. އަދި ސްމާޓް ކްލާސްރޫމްތަކުގެ މަސައްކަތް، މި އަހަރުގެ ތެރޭގައި އަޅުގަނޑުމެން ފަށައި، އެކަން އިރާދަކުރެއްވިއްޔާ ނިންމައިދޭނަން.\nކުޑަފަރީ ސްކޫލަށާއި، މި ރަށުގެ ރައްޔިތުންނަށް އަޅުގަނޑު އަބަދުވެސް އެދެނީ، ވަރަށް ބާއްޖަވެރި، ވަރަށް އުފާވެރި ދުވަސްތަކަކަށް. ރާއްޖޭގެ އެންމެހައި ދަރިވަރުންނަކީ، އިސްލާމްދީނުގެ ޞައްޙަ ޢަޤީދާގައި ސާބިތުވެ ތިބޭ، ޤައުމަށް ވަފާތެރި އިޚްލާޞްތެރި ދަރީންތަކެއް ކަމުގައި ލެއްވުން އެދި ﷲގެ ޙަޟްރަތުގައި ދުޢާ ދަންނަވަން. ތިޔަ ދަރިވަރުންނަކީ، ޢިލްމު ހޯދުމަށް ލޯބިކުރާ، ހިތްއަލި ބަޔަކު ކަމުގައި ލައްވައި، ތަޢުލީމީ ޒުވާން ހެޔޮލަފާ ޖީލެއް ބިނާކުރުމުގެ ހެޔޮ ނަސީބު މާތްﷲ އަޅުގަނޑުމެންނަށް މިންވަރު ކުރައްވާށި! އާމީން.


.ފުރަތަމަ ފަހަރަށް ފާހަގަކުރާ "ވޯލްޑް ޕޭޝަންޓް ސޭފްޓީ ޑޭ" .ފުރަތަމަ ފަހަރަށް ފާހަގަކުރާ "ވޯލްޑް ޕޭޝަންޓް ސޭފްޓީ ޑޭ"\nފުރަތަމަ ފަހަރަށް ފާހަގަކުރާ "ވޯލްޑް ޕޭޝަންޓް ސޭފްޓީ ޑޭ"\nމިއަދަކީ "ވޯލްޑް ޕޭޝަންޓް ސޭޕްޓީ ޑޭ" ވަކި ޚާއްސަ ދުވަހެއްގެ ގޮތުގައި މިދުވަސް ފާހަކުރުމަށް ދުނިޔޭގެ ސިއްޙަތު ޖަމްޢިއްޔާއިން ނިންމާފައިވަނީ ނިމުނު 2019ވަނަ އަހަރުއެވެ. މިއީ މިދުވަސް ފާހަގަކުރާ ފުރަތަމަ އަހަރެވެ.\n"ވޯލްޑް ޕޭޝަންޓް ސޭފްޓީ ޑޭ" ނުވަތަ ބަލިމީހުންގެ ސަލާމާތާއި ރައްކާތެރިކަމަށް މަސައްކަތްކުރާ ދުވަހުގެ ގޮތުގައި ޚާއްސަ ދުވަހެއް ފާހަގަކުރުމަށް ދުނިޔޭގެ ސިއްޙަތު ޖަމިއްޔާއިން ނިންމައިފަނީ 2019ވަނަ އަހަރުއެވެ. ކޮންމެ އަހަރެއްގެ ސެމްޓެމްބަރު މަހުގެ 17ވަނަ ދުވަހު "ވޯލްޑް ޕޭޝަންޓް ސޭފްޓީ ޑޭ"ގެ ފާހަގަކުރުމަށް ނިންމާފައިވާއިރު، 17ސެޕްޓެމްބަރު 2020އަކީ މި ދުވަސް ރަސްމީކޮށް ފަހަގަކުރާ ފުރަތަމަ ފަހަރެވެ.\nމިފަދަ ދުވަހެއް ރަސްމީކޮށް ފާހަގަކުރުމަށް ދުނިޔޭގެ ސިއްޙަތު ޖަމިއްޔާއިން ނިންމާފައިވަނީ، ބަލިމީހާ ފަރުވާ ހޯދާ މާޙައުލަކީ ދުޅަހެޔޮ މާޙައުލަކަށް ހެދުމާއި އަދި ދެވޭ ފަރުވާއަކީ ރައްކާތެރި އެކަށީގެންވާ ފަރުވާއަކަށް ހެދުމެވެ. ވޯލްޑް ޕޭޝަންޑް ސޭފްޓީ ޑޭގެ މިއަހަރުގެ ޝިއާރަކީ "ބަލިމީހާގެ ސަލާމަތްތެރިކަން ކަށަވަރުކުރެވޭނީ، ބަލިމީހާއަށް ފަރުވާދިނުމުގައި މަސައްކަތްކުރާ ސިއްޙީ އެހީތެރިންގެ ރައްކާތެރިކަން ކަށވަރުކޮށްގެން" މި ޝިއާރެވެ.\nދުވަހާ ގުޅޭގޮތުން ވާހަކަދައްކަވަމުން ހެލްތު ޕްރޮޓެކްޝަން އެޖެންސީގެ އެޕިޑިއޮމޮލިޖިސްޓް ޑރ.އިބްރާޙިމް އަފްޒަލް ވިދާޅުވީ، ދުވަހުގެ ޝިއާރާއި އެއްގޮތަށް ބަލިމީހާ ބަލިން ރަނގަޅުވުމުގައި އެންމެ ބޮޑު ދަޢުރެއް އަދާކުރާ ބަޔަކީ ބަލިމީހާ ފަރުވާ ދިނުމުގައި މަސައްކަތްކުރާ ސިއްޙީ އެހީތެރިންނެވެ. އަދި ބަލިމީހާގެ ފަރުވާގެ ކަންކަން އެންމެ ރަނގަޅަށް ގެންދެވޭނީ، ސިއްޙީ އެހީތެރިންގެ ސަލާމަތްކަމާއި ރައްކާތެރިކަން ކަށަވަރުކުރެވިގެންކަމަށެވެ.\nޚާއްސަކޮށް ކޯވިޑް-19ގެ މި ޙާލަތުގައި ޤައުމުތަކުގެ ސިއްޙީ ނިޒާމު ދަށަށް ގޮސްފައިވާ މިދަނޑިވަޅުގައި، ސިއްޙީ އެހީތެރިންގެ ޙައްގުތައް ކަށަވަރު ކޮށްދިނުމަށްވެސް ގޮންޖެހުންތައް ހުރިކަން ފާހަގަކުރެއްވިއެވެ. އަދި ސިއްޙީ ދާއިރާގައި މަސައްކަތްކުރާ މީހުން ކޮންމެ ޤައުމެއްގައިވެސް މިހާ މަދުއިރު، އެމީހުން މަސައްކަތުގައި ހިފެހެއްޓުމަށް ދުޅަހެޔޮ މަސައްކަތުގެ މާހައުލެއް ބިނާކޮށްދިނުމަށް އިތުރަށް މަސައްކަތްކުރަންޖެހޭކަމަށް ވިދާޅުވިއެވެ.\nބަލިމީހުންގެ ފަރުވާގެ ކަންކަން ރަނގަޅުކުރެވޭނީ، ޚިދުމަތްދޭންތިބި މީހުންނަށް ރަނގަޅު މާޙައުލެއް ހޯދައިދެވިގެންކަމަށް ޑރ.އަފްޒަލް ވިދާޅުވިއެވެ.\n"މަސައްކަތު މާޙައުލުގައި ސިއްޙީ އެހީތެރިންގެ ސަލާމަތާއި ރައްކާތެރިކަން ވަރަށް ބޮޑަށް ބަލަހައްޓަންޖެހޭ. ބަލިމީހާއަށް ރަނގަޅު ޚިދުމަތެއްދީ ރައްކާތެރިކަން ކަށަވަރުކުރެވޭނީ ވަކި ސްޓޭންޑްތަކަށް މަސައްކަތްކޮށްގެން."ޑރ.އަފްޒަލް ވިދާޅުވިއެވެ.\nސިއްޙީ އެހީތެރިންގެ އިތުރަށް ބަލިމީހާ އުޅޭ ތަނަށް ޒިޔާރަތްކުރާމީހުންނާއި، އެމީހުންނަށް ޚިދުމަތްދޭ މީހުންވެސް ސިއްޙީ މިންގަނޑުތަކަށް ސަމާލްވުމަށް ޑރ.އަފްޒަލް އެދިލެއްވިއެވެ. ޚާއްސަކޮށް މި ދަނޑިވަޅުގައި ބަލިމީހާއަށް އިތުރު ސިއްޙީ މައްސަލަތައް ކުރިމަތިވިއަ ނުދިނުމަށް، ޚިދުމަތްދޭއިރު ވީހާވެސް ގައިދިރުކަން ބެހެއްޓުމާއި މާސްކާއި އަންގި ބޭނުންކުރަން ސަމާލްކަންދޭންޖެހޭކަމަށް ޑރ.އަފްޒަލް ވިދާޅުވިއެވެ. އަދި ބަލިމީހާއާއި ބައްދަލުކުރަންދާއިރާއި ބައްދަލުކުރުމަށްފަހު، އަމިއްލަ ސާފުތާޚިރުކަމަށް ސަމާލްވުމަށްވަނީ އެދިފައެވެ.\nކޯވިޑް19ގެ މި ޙާލަތަކީ މުޅި ދުނިޔެއަށް ދިމާވި އެންމެ ބޮޑު ސިއްޙީ ކާރިސާގެ ގޮތުގައި ޑަބްލިއުއެޗްއޯއިން ސިފަކުރެއެވެ. މި ހާލަތުގައި ސިއްޙީ އެހީތެރިންގެ ޙައްގުތައް ކަޝަވަރުނުކުރުމާއި، އެމީހުންނަށް އެކަށޭނަ މާޙައުލެއް ފޯރުކޮށްދެވިފައި ނުވުމުގެ ސަބަބުން ބަލިމީހުންނަށް އެކަމުގެ ނޭދެވޭ އަސަރުތައް ކުރަމުންދާކަމަށް ޑަބްލިއުއެޗްއޯއީން ފާހަގަކުރެއެވެ.


Makeup aky olhuvaalumeh kan gaboolu kurany kithah meehun? – Iru\nކެންސަރު ހޮސްޕިޓަލުގެ މަސައްކަތް އަންނަ އަހަރު ފަށަނީ\nސިނަމާލެ ބުރިޖުގައި ކާރަކާއި ވޭނެއްޖެހި އެކްސިޑެންޓެއް ހިނގައިފި\nޞިއްޙީ ޚިދުމަތް ލާމަރުކަޒުކުރުމަށް ކުރާ މަސައްކަތަށް ރައްޔިތުންގެ އިތުބާރު މިހާރު ލިބިއްޖެ: ރައީސް\nމޭކަޕަކީ މޫނުގައި ހުންނަ ލައްތައް ފޮރުވައި މޫނުގެ ސިފަ ރީތި ކުރަން ކޮށްއުޅޭ ކަމެކެވެ. ނަމަވެސް އެގޮތަށް މޭކަޕް ބޭނުންކޮށްގެން ރީތިވެފައި ތިބޭ މީހުންނަކީ ފިރިހެނުންނަށް އޮޅުވާލައި އެމީހުންގެ އަސްލު ސިފަ ސިއްރުކޮށް މަކަރު ހަދައިގެން އުޅޭ ބައެއް ކަމަށް ގިނަ ފިރިހެނުން ގަބޫލުކުރާ ކަން އެނގޭ ހެއްޔެވެ؟ މިކަން ވަނީ ހިޔާލު ހޯދުމުގެ ސާވޭއަކުން ހާމަވެފައެވެ.\nޔޫގަވް އިން ކުރި ސާވޭއަކުން ހާމަވި ގޮތުގައި އަންހެނުން މޭކަޕްކުރުމުގެ އެންމެ ބޮޑު ބޭނުނަީ އެމީހުންގެ ހަގީގީ ސޫރަ އަށް ވުރެ ރީތިކަމަށް ފިރިހެނުންނަށް ދައްކައި އޮޅުވާލުން ކަމަށް 63 ޕަސެންޓް ފިރިހެނުން ގަބޫލުކުރެ އެވެ.\nއެންމެ ހައިރާންވި ނަތީޖާ އަކީ މޭކަޕް ކުރަނީ “އޮޅުވާލަން” ކަމަށް 47 ޕަސެންޓް އަންހެނުން ވެސް ގަބޫލުކުރާކަން ހާމަވެފައި ވާތީ އެވެ. މީގެ ތެރެއިން 53 ޕަސެންޓް މީހުން ބުނި ގޮތުގައި އެމީހުންނަށް ހަގީގީ ސިފަ ނޫން ސިފައެއް ޖައްސަން މަޖުބޫރުވަނީ މީޑިއާގައި އަންހެނުން ސިފަކުރާ ގޮތުގެ ސަބަބުންނެވެ.\nނަމަވެސް މި ވާހަކައާ އެއްބަސްވަނީ އެންމެ 30 ޕަސެންޓް މީހުންނެވެ. މީޑިއާ އިން ފެންނަ ގިނަ އަންހެނުން މޭކަޕްކޮށް ސިފަ ރީތިކޮށްގެން ތިބޭތީ އެހެން އަންހެނުންނަށް ވެސް އެކަން ކުރަން މަޖުބޫރުވަނީ ކަމަށް މި މީހުން ގަބޫލު ކުރެ އެވެ.\nމޭކަޕްކުރާ އަންހެނުން މޭކަޕް ކުރަނީ މޫނުގައި ހުންނަ އެކި ކަހަލަ ބިއްސާއި ލައްގަނޑު ފިލުވައި ކުލަ ރީތިކޮށް އޮމާންކޮށް ތާޒާކޮށް ދެއްކުމަށެވެ. ނަމަވެސް މޭކަޕް ކޮށްފައި ތިބޭތަން ފެންނަ މީހުންނަކަށް އެއީ އަސްލުކަމެއް ބަލައިގަތުމުގެ ފުރުސަތު ކުޑަކަން ސާވޭއިން ހާމަވެ އެވެ.\nއަންހެނުންނާ ދޭތެރޭ ފިރިހެނުން މިގޮތަށް ދުށް ނަމަވެސް ފިރިހެނުން ތުނބުޅިއަށް އެކި ގޮތްގޮތް ހަދައި ތުނބުޅި ރީތިކުރަނީ އަންހެނުންނަށް ރީތިކަން ދެއްކެން ކަމަށް ގަބޫލުކުރަނީ އެންމެ 34 ޕަސެންޓް އަންހެނުންނެވެ.


AVID College ge campus thinadhoo gai hulhuvaalaifi | Fenvaru Online\nއެވިޑްކޮލެޖްގެ ކެމްޕަސް ތިނަދޫގައި ހުޅުވާލައިފި\n08:32 - 13 ސެޕްޓެމްބަރު 2020 -0ކޮމެންޓް\nއެވިޑް ކޮލެޖްގެ އާ ކެމްޕަސް ގދ.ތިނަދޫގައި ރަސްމީކޮށް ހުޅުވައިފިއެވެ.\nގދ.ތިނަދޫގައި ރޭ ހުޅުވިގެން މިދިޔަ ކެމްޕަސްއާއެކު އެވިޑްކޮލެޖުން މަސައްކަތްކުރާނީ ތައުލީމީ ޚަޒާނާ ދުވަހެއް ދުވަހަކަށް އިތުރުކުރުން ކަމަށް އެވިޑް ކޮލެޖްގެ ޗެއާމަން އަބްދުﷲ މުސްތާޤް ރަޝާދު ވިދާޅުވިއެވެ.\nކެމްޕަސް ހުޅުވައިދެއްވަމުން ޗެއާމަން މުސްތާޤް ވިދާޅުވީ ތިނަދޫގައި އެވިޑްގެ ކެމްޕަސްއެއް ހުޅުވުމުގެ މައިގަނޑު އެއްސަބަބަކީ އޭނާގެ ބައްޕާފުޅުގެ މަސައްކަތް ދެމިއޮތުމަށް އިތުރު ކުރިއެރުމެއް ހޯދުން ކަމަށެވެ.\nއިއްޔެއަކީ އެވިޑްކޮލެޖްގެ 15 ވަނަ އަހަރީ ދުވަހަށް ވެފައި ރޭގައި ކެމްޕަސް ހުޅުވިގެން ދިޔުމަކީ އެވިޑްކޮލެޖަށް ލިބުނު ކާމީޔާބީގެ ސިޑިއެއްކަން އެޖަލްސާގައި ފާހަގަކުރެވިގެން ދިޔައެވެ. ރާއްޖޭގެ 14 ރަށެއްގައި އެވިޑްކޮލެޖްގެ ސެންޓަރުތައް ހުޅުވިފައިވާއިރު ހަތަރު އަތޮޅުގައި މިވަނީ ކެމްޕަސްތައް ހުޅުވާފައެވެ.


ރާއްޖެ އަތުން ޗައިނާ އަށް ބޮޑު މޮޅެއް\nމިރޭގެ މެޗަށް ނުކުތް ރާއްޖޭގެ ފުރަތަމަ އެގާރަ. - ފޮޓޯ: މިހާރު\nވޯލްޑް ކަޕް ކޮލިފައިންގެ އޭޝިއާ ޒޯންގެ ދެ ވަނަ ބުރުގައި މިރޭ ރާއްޖޭގެ ދަނޑުގައި ޗައިނާއިން 5-0 އިން މޮޅުވެއްޖެ އެވެ. މިރޭ ރާއްޖެ ކޮޅަށް ޗައިނާއިން ޖެހި ފަސް ގޯލުގެ ތެރެއިން ދެ ގޯލު ޖެހީ ދެ ވަނަ ހާފުގައި ލިބުނު ދެ ޕެނަލްޓީންނެވެ.\nރާއްޖޭން ޗައިނާއާ ދެކޮޅަށް ނެރުނު ފުރަތަމަ އެގާރައިގައި އަލީ އަޝްފާގް (ދަގަނޑޭ) ވަނީ ހިމަނައިފަ އެވެ. ދަގަނޑޭ ފުރަތަމަ އެގާރައިގައި ހިމެނިއިރު އާއްމުކޮށް ފުރަތަމަ އެގާރައިގައި ހިމެނިގެން ކުޅޭ ނާއިޒް ހަސަން (ދާދު) އިނީ ބެންޗުގަ އެވެ. އަދި، އެމެރިކާ ވިސާ ނުލިބުމުގެ ސަބަބުން ގުއާމް މެޗުގައި ކުޅެފައިނުވާ ހުސައިން ނިހާން (ނިހާޓް) ވެސް ވަނީ މިރޭ ފުރަތަމަ އެގާރައިގައި ހިމަނައިފަ އެވެ.\nމިރޭގެ މެޗަށް 3700 ސަޕޯޓަރުން ދަނޑަށް ވަން އިރު ނިސްބަތުން ޗައިނާގެ ގިނަ އަދަދެއްގެ ސަޕޯޓަރުން ވަނީ ވަދެފަ އެވެ. ސަލާމަތީ ކަންކަމުގެ ސަބަބުން ގަލޮޅު ދަނޑުގެ ދެ ފަޅި ބަންދުކޮށްފައިވާތީ ރާއްޖޭގެ ސަޕޯޓަރުންނަށް ބޭނުންވި ވަރަށް މި މެޗުގައި ޓިކެޓް ލިބިފައެއްނުވެ އެވެ.\nމުޅި މެޗު ކޮންޓްރޯލް ކޮށްގެން ކުޅުނު ޗައިނާއިން ގޯލެއް ޖެހިޔަ ނުދީ މެޗުގެ 34 ވަނަ މިނެޓާއި ހަމައަށް ރާއްޖޭން ވަނީ ހިފަހައްޓައިފަ އެވެ. ފުރަތަމަ ހާފުގެ ފަހުކޮޅު ޗައިނާ ޓީމުގެ ފުރަތަމަ ގޯލު ޖެހީ ވޫ ޝީ އެވެ. ރާއްޖޭގެ ކެޕްޓަން އަކްރަމް އަބްދުލްގަނީ (އަކޫ) އޭރިޔާ ތެރެއަށް ވެއްޓިފައި ވަނިކޮށް އުފެއްދި ހަމަލާއެއްގައި ޗައިނާއިން ނަގައިދިން ހުރަހަކުން ވޫ މި ގޯލު ޖެހީ ބޮލުންނެވެ. ފުރަތަމަ ހާފު ނިމުގެ ކުރިން ޗައިނާއިން ލީޑު ފުޅާކުރީ ވޫ ލީ ޖެހި ގޯލުންނެވެ. މި ގޯލު ވެސް ޖެހީ ނަގައިދިން ހުރަހަކުން ބޮލުންނެވެ.\nމެޗުގެ ދެ ވަނަ ހާފު ރާއްޖޭން ފެށީ ދަގަނޑޭގެ ބަދަލުގައި ދާދު ކުޅެން އަރުވައިގެންނެވެ. މި ބަދަލާ އެކު ރާއްޖޭގެ ޓީމުގެ ކުޅުން ފެނުނީ ކޮންމެވެސް ވަރަކަށް ރަނގަޅުވިތަނެވެ. މެޗުގައި ރާއްޖޭން އެންމެ ނުރައްކާތެރި ހަމަލާއެއް ހިލޭ ޖެހުމަކުން ފޮނުވާލީ ކެޕްޓަން އަކްރަމް އެވެ. އަކްރަމް ފޮނުވާލި ބޯޅަ ގޯލުގެ މަތީ ކަނުގައި ޖެހިފައި ނުކުތް އިރު އޭގެ ފަހުން ގޯލާ ދިމާއަށް ރާއްޖޭން ފޮނުވާލި ހަމަލާއެއް ޗައިނާގެ ގޯލްކީޕަރު ވަނީ މަތަކޮށްފަ އެވެ. އެ ކޯނަރުގައި ރާއްޖޭގެ ހަމްޒާ މުހައްމަދު (ހަމްޕު) ދިން ބޯޅައެއް އިބްރާހީމް އައިސަމް ބޮލުން ޖެހުމުން ދިޔައީ ކީޕަރު އަތަށެވެ.\nމެޗުގެ 60 ވަނަ މިނެޓުގައި ރާއްޖޭން ވަނީ އަހުމަދު ނޫމާން (ހެލްމެޓް) ގެ ބަދަލުގައި އަލީ ސަމޫހު (ސަމުއްޓޭ) ކުޅެން އަރުވައިފަ އެވެ. އޭގެ ހަތަރު މިނެޓު ފަހުން ޗައިނާއިން މެޗުގެ ތިން ވަނަ ގޯލު ޖެހީ ލިބުނު ޕެނަލްޓީއަކުން ކެޕްޓަން ޔާން ޝޫ އެވެ. މިއީ ރާއްޖޭގެ ނިހާޓް ކުރި ފައުލަކަށް ރެފްރީ ދިން ޕެނަލްޓީއެކެވެ. ތިން ގޯލުގެ ލީޑަށް ފަހު ވެސް ޗައިނާ ކުޅުންތެރިން ވަނީ މެޗު ޑޮމިނޭޓްކޮށްގެން ކުޅެ ރާއްޖޭގެ ގޯލަށް ނުރައްކާކޮށްފަ އެވެ. އެކަމަކު ކައުންޓަ އެޓޭކެއްގައި ހަމްޕު ދިން ބޯޅައަކުން ރާއްޖޭގެ އިބްރާހީމް މަހުދީ ހުސައިން (ފޭދޫ އިއްބެ) އަށް ލިބުނު ހުސް ފުރުސަތު ޗައިނާގެ ކުޅުންތެރިއަކު ވަނީ ބްލޮކްކޮށްފަ އެވެ. ފަހު ދިހަ މިނެޓުގައި ރާއްޖޭގެ ކުޅުންތެރިންގެ ފަރާތުން ވަނީ ވަރަށް ބޮޑަށް ވަރުބަލިކަން ފެނިފަ އެވެ.\nޗައިނާގެ ހަތަރު ވަނަ ގޯލާއި ފަސް ވަނަ ގޯލު ޖެހީ ރަށްވެހިކަން ބަދަލުކުރި ބްރެޒިލަށް އުފަން ފޯވާޑް އެލްކެސަން އެވެ. މިއީ ޗައިނާގެ ރަށްވެހިކަމަށް ބަދަލުވުމަށް ފަހު އެގައުމުގެ ޖާޒީގައި އެލްކެސަން ކުޅުނު ފުރަތަމަ މެޗެވެ. މެޗުގެ 83 ވަނަ މިނެޓުގައި އެލްކެސަން ފުރަތަމަ ގޯލު ޖެހީ ލިބުނު ޕެނަލްޓީއަކުންނެވެ. މި ޕެނަލްޓީ ދިނުމަށް ރާއްޖޭގެ ކެޕްޓަން އަކްރަމް ފައުލް ކުރުމާއެކު ދެ ރީނދޫ ކާޑާ އެކު ވަނީ ރަތް ކާޑެއް ދައްކާފަ އެވެ. އަކްރަމަށް ރަތް ކާޑު ދެއްކުމުން މެޗުގެ ބާކީ ބައިގައި ޑިފެންސް އިތުރަށް ވަރުގަދަކުރަން ކޯޗު ވަނީ ފޭދޫ އިއްބެގެ ބަދަލުގައި ސަމްދޫހް މުހައްމަދު ކުޅެން އަރުވައިފަ އެވެ. އަރިމަތިން ނަގައިދިން ހުރަހެއް ހުސްކޮށް އޮތް ގޯލުގެ ތެރެއަށް ފޮނުވާލައިގެން ޗައިނާގެ ފަސް ވަނަ ގޯލު އަލްކެސަން ކާމިޔާބުކުރީ މަޗުގެ ފަހު މިނެޓުގަ އެވެ.\nޗައިނާ އަތުން ރާއްޖެ ބަލިވިއިރު މި ގްރޫޕުގައި މިއަދު ފިލިޕީންސް ވަނީ ރަށުން ބޭރުގައި ގުއާމް ބަލިކޮށްފަ އެވެ. މި ގްރޫޕުގައި ފިލިޕީންސް ވަނީ އަމިއްލަ ދަނޑުގައި ކުޅުނު ފުރަތަމަ މެޗުގައި ސީރިއާ އަތުން 5-2 އިން ބަލިވެފަ އެވެ. ކޮލިފައިންގައި ރާއްޖޭން ދެން މެޗެއް ކުޅޭނީ އަންނަ މަހުގެ 10 ވަނަ ދުވަހު އެވެ. ސީރިއާއާ ދެކޮޅަށް ރަށުން ބޭރުގައި މި މެޗު ކުޅުމަށް ހަމަޖައްސާފައިވަނީ ޔުނައިޓެޑް އަރަބް އެމިރޭޓްސް (ޔޫއޭއީ) ގަ އެވެ. މި މެޗަށް ނުކުންނައިރު ސަސްޕެންޝަނުގެ ސަބަބުން ފޭދޫ އިއްބެ އާއި ކެޕްޓަން އަކްރަމް އަށް ނުކުޅެވޭނެ އެވެ.\nވޯލްޑް ކަޕް ކޮލިފައިން 2022, ގައުމީ ފުޓްބޯޅަ ޓީމް\nމިއީ ރާއްޖޭގެ އެންމެ މޮޅު ޓީމެއް ނޫން: ސެގާޓް ދަގަނޑޭ އައުމުން އިތުރު ހިތްވަރެއް ލިބިއްޖެ: ނިހާޓް ދަގަނޑޭގެ މައްސަލައިގައި ކެތްތެރިވާން ސެގާޓް އެދިއްޖެ


އެއްހަފުތާ ބަންދަށްފަހު މާދަމާ ސްކޫލުތައް އަލުން ހުޅުވަނީމިކަލް ނޫސް\nފުވައމްުލަކުަގއި ތިބި ކިޔަވާ ކުދިންގެ އަދަދު 2017. މައުލޫމާތު. ސްކޫލް ސްޓެޓް 2017.\nއެއްހަފުތާ ބަންދަށްފަހު މާދަމާ ސްކޫލުތައް އަލުން ހުޅުވަނީ\n31 މާރިޗު 2018, 18:11 |\nފުރަތަމަ ޓާރމުގެ މެދު ބަންދަށްފަހު މާދަމާ ސްކޫލުތައް އަލުން ހުޅުވެނީއެވެ. ފުވައްމުލަކުގައި ކިޔަވައިދޭ 8 ސްކޫލްގެ ކިޔެވުން ވެސް މާދަމާ ފެށޭނެއެވެ. މިއަހަރުގެ ފުރަތަމަ ޓާރމުގައި ސްކޫލުތަކުގައި ކިޔަވައިދިނުމަށް ހަމަޖެހިފައި ވަނީ 98 ދުވަހުއެވެ. އެއިގެތެރެއިން 50 ދުވަހު ކިޔަވައިދިނުމަށްފަހު މުދައްރިސުންނާއި ދަރިވަރުން ވަނީ އެއް ހަފުތާގެ ޗުއްޓީއަކަށް ގޮސްފައެވެ. އަދި ޗުއްޓީ ނިންމާ މާދަމާ ކިޔެވުން ފެށޭނެއެވެ.\nފުރަތަމަ ޓާމުގައި ބާކީ6ހަފުތާ ކިޔަވައިދިނުމަށްފަހު ދެން އޮންނާ ފުރަތަމަ ޓާމުގެ އިމްތިހާނެވެ. ޕްރައިމަރީގެ ގިނަ ކްލާސްތަކުގައި އޮންނާނީ ކޮންޓިނުއަސް އެސެސްމެންޓް ކަމުގައި ވުމުން އިމްތިހާނު ހަދާނީ ޕްރައިމަރީގެ މަދު ގްރޭޑެއްގެ ދަރިވަރުނަނެވެ. ސެކަންޑަރީގެ ދަރިވަރުން އިމްތިހާނު ފަށާނީ 13 މޭއި ގައެވެ. އެއީ ރޯދަމަސް ޖެހެން3ދުވަހަށް ވެފައި ވަނިކޮށެވެ. މިއަހަރު ރޯދަމަސް ފެށޭނެ ކަމަށް ބެލެވެނީ މެއި މަހު 16 ވާ ދުބަ ދުވަހުއެވެ. ފުރަތަމަ ޓާރމުގެ ކިޔެވުން ނިމޭނީ ޖޫން7ވާ ބުރާސްފަތި ދުވަހު އެވެ.\nފުވައްމުލަކުގެ މައިގަނޑު4ސްކޫލް ކަމަށްވާ ޏ. އޭއީސީގެ އިތުރުން އެމްޖޭއެމާއި ހޭޒް އާއި އެފް އެސްގައި ވެސް ވަނީ ސެކަންޑަރީ ގްރޭގެއް ކަމަށް ވާ ގްރޭޑް 8 ގެ ކިޔެވުން ފަށައިފައެވެ. ކުރިން3ޕްރައިމަރީ ސްކޫލުގެ ގޮތުގައި ހުރި އެމްޖޭއެސް އާއި ހޭޒް އާއި އެފް އެސްގައި ވެސް ދެން ސެކަންޑަރީ ގްރޭޑް ތަކަށް ކިޔަވައިދޭނެއެވެ. މިކަން އެސްކޫލްތަކުގެ ޕްރިންސިޕަލުން ބަލައިގެންފައި ވަނީ ވަރަށް ބޮޑު ކުރިއެރުމެއްގެ ގޮތުގައެވެ.\nމި ޗުއްޓީ ދުވަސްވަރުގައި ހާފިޒު އަހުމަދު ސްކޫލްގެ ޓީޗަރުންގެ ގްރޫޕެއް ތަޖުރިބާ ދަތުރެއްގައި މެލޭޝިއާއަށް ޒިޔާރަތްކޮށްފައި ވެއެވެ.\nސްކޫލް ކަލަންޑަރުން 15 ފެބްރުއަރީ އާއި 26 އޭޕްރީލް ވަނީ މުދައްރިސުންގެ ޕްރޮފެޝަނަލް ޑިވެލޮޕްމެންޓަށް ޚާއްސަ ކުރެވިފައެވެ. މިފަހަރުގެ ފުރަތަމަ ޓާމުގައި ރަސްމީ ބަންދު ދުވަސް މުޅިއެކު އަންނަނީ ދެ ފަހަރެވެ. އެއީ 1 މޭ، ލޭބާރ ޑޭ އާއި 16 މޭ، ރަމަޟާން ފުރަތަމަ ދުވަހެވެ. ފިތުރު އީދު އަންނަނީ ފުރަތަމަ ޓާމު ޗުއްޓީ ތެރެއިންނެވެ.\nމިއަހަރު (2018ގެ) ދިރާސީ އަހަރުގައި ރާއްޖޭގެ ސްކޫލްތަކުގައި ކިޔަވައި ދިނުމަށް ހަމަޖެހިފައިވާ 203 ދުވަހުއެވެ. މިއީ ފާއިތުވި 2017 ވަނަ އަހަރު ކިޔަވައި ދިނުމަށް ކަނޑައެޅި ދުވަހަށް ވުރެ3ދުވަސް މަދު އަދަދެކެވެ.


ލަނދުވެތި ނުވާނަމަ ހިތުހުރިކަމެއްކުރާށެވެ. – Ilm\nލަނދުވެތި ނުވާނަމަ ހިތުހުރިކަމެއްކުރާށެވެ.\nކޮންމެ ފަރުދަކަށާއި ޢާއިލާއަކަށް އަދި މުޅި މުޖުތަމަޢަށް މުހިންމު ހެޔޮ އަސަރުތަކެއް ކުރުވާ އަޚްލާޤީ ޞިފައެކެވެ. ކޮންމެ މީހަކަށްވެސް މިޞިފަ ބޭނުންވެގެންވެއެވެ. އަދި ކޮންމެ ޢާއިލާއެއްގެތެރޭގައިވެސް މިމަތިވެރި އަޚްލާޤީ ޞިފަ އަށަގެންނެވުން މުހިންމެވެ. އަދި ކޮންމެ މުޖުތަމަޢެއްގެ ބިންގަލަކީ މިޞިފަކަމުގައި ހެދުންމުހިއްމެވެ. މިޞިފަ ނެތިއްޖެނަމަ އެތައްޒުވާނުންނެއް ނެތި ފަނާވެގެން ހިގައިދާނެއެވެ. މިބަހަށް ހެކިދޭ ޙަޤީޤީ މިސާލުތައް އަޅުގަނޑުމެންގެ ލޯތަކުގެ ކުރިމަތިން ތަމްސީލުވަމުންދެއެވެ.\nސަލާމާއި ޞަލަވާތްލެއްވުނު ނަބިއްޔާ ވަރަށްގިނަ މަޤާމްތަކުގައި މިމަތިވެރި ޞިފައިގެ ވާހަކަ ބަޔާންކުރައްވާފައިވެއެވެ. އެކަލޭގެފާނުގެ މިފަދަ ނަބަވީ އިރުޝާދުތަކުން ވަރަށް މަތިވެރި މާނަތަކެއް އަޅުގަނޑުމެންނަށް ނެގިދާނެއެވެ. އެކަލޭގެފާނު ޙަދީޘްކުރެއްވި ބަސްފުޅެއްގެ މާނައިގައިވެއެވެ. “އީމާންކަމުގެ ބައިތައް ފަސްދޮޅަސް ކޮންމެވެސްވަރެއްކަމުގައި ނުވަތަ ހަތްދިހަކޮންމެވެސްވަރެއްކަމުގައިވެއެވެ. އޭގެ އެންމެ މަތީ ދަރަޖައަކީ ﷲފިޔަވައި އެހެންކަލަކު ނުވާކަން ޤަބޫލުކުރުމެވެ. އޭގެ އެންމެ ދަށު މިންވަރަކީ މަގުމަތިން ގެއްލުން ދުރުކުރުމެވެ. އަދި ލަދުވެތިކަމަކީ އީމާންކަމުގެ ބައެކެވެ.” އީމާންކަމުގެ ވާހަކައިން ޙަދީޘްކުރައްވާ ހިނދު ލަނދުވެތިކަން ހަނދުމަކޮށްދެއްވައެވެ.\nއަދިވެސް ޙަދީޘްކުރެއްވިކަމުގައި އިބްނު ޢުމަރު ރިވާކުރެއްވި ބަސްފުޅެއްގެ މާނައިގައިވެއެވެ. “އީމާންކަމާއި ލަދުވެތިކަމަކީ ޖޯޑެކެވެ. އެއިން އެކަތި މަދުވެއްޖެނަމަ އަނެކަތިވެސް ނެތިދެއެވެ.” އަދި ޢިމްރާން ބިން ޙުޞައިން ކިބައިން ރިވާވެގެންވެއެވެ. ކައުއިތުރު ނަބިއްޔާ ޙަދީޘްކުރެއްވިއެވެ. “ލަދުވެތިކަމަކީ މުޅިންވެސް ހެޔޮކަމެވެ.” އަދިވެސް މިފަދަ ބަސްފުޅެއްގެ މާނައިގައިވެއެވެ. “މީސްތަކުން ނަބީކަމުގެ ބަސްތަކުގެ ތެރެއިން އެންމެ ފުރަތަމަ ދެނެގަތް ބަހަކީ:ކަލޭ ލަދުނުގަންނަނަމަ ކަލޭ ހިތުހުރިކަމެއް ކުރާށެވެ.” މިބަހެވެ.\nލަދުވެތިކަމުގެ މުހިންމުކަން ބަޔާންކޮށްދޭ ޙަދީޘްތަކުގެ ގިނަކަން ތަޞައްވަރުކުރެވިއްޖެތޯއެވެ؟ އަދި އިތުރު މާތް ނަބިއްޔާއަކީ މިކަމުގައި އަޅުގަނޑުމެން އިޤުތިދާވުން ވާޖިބުވެގެންވާ މިސާލެވެ. ބުޚާރީއާއި މުސްލިމް ރިވާކުރައްވާގޮތުންނަމަ އެކަލޭގެފާނުގެލަދުވެތިކަން ކޮޓަރީގައި އިންނަ ރީތި އަންހެންކުއްޖާގެ ލަދުވެތިކަމަށްވުރެ މާބޮޑެވެ.\nއީމާންކަމުގެ ބައިތަކުތެރެއިން ލަދުވެތިކަން ވަކިންފާހަގަކުރެއްވީކީއްވެ؟ އީމާންކަމުގެ އެހެނިހެން ބައިތައްކޮބާ؟\nމިބަސްފުޅުގެ މަޤްޞަދަކީ އީމާންކަމުގެ އެހެންބައިތައް ގެނެސްދެނީ ލަދުވެތިކަންކަމުގައި ބަޔާންކުރެއްވުމެވެ. ޖަވާމިޢުލްކަލިމްގެ ވެރިނަބިއްޔާ އީމާންކަމުގެ ބައިތައް ހޯދައިގަންނާނެގޮތް ބުނެދެއްވާފަދައެވެ. އެއީ ލަދުވެތިކަމުން ހޯދައިގަތުމެވެ. ތިބާގެ ކިބައިގައި ލަނދުވެތިކަމުގެ ޞިފަ އަށަގެންފައިވާނަމަ ދޮގުނަހަދާނަމުއެވެ. ޣީބަނުބުނާނެއެވެ. އަދި ތިބާ ލަދުގަންނަނަމަ ތިބާގެ މައިންބަފައިންނަށް ނުކިޔަމަންތެރިނުވާނަމުއެވެ. ނަމާދު ދުލެއްނުކުރާނަމުއެވެ. އަދި ތިބާ ލަދުވެތިވާނަމަ ތިބާގެ ދީނުގެ އުޞޫލުތަކާ މެދު ފަޚުރުވެރިވާނަމުއެވެ.\nލަދުވެތިކަމުގެމާނައަކީ ކޮބާތޯއެވެ؟ ދިރިއުޅުމާއި ލަދުވަތެކިމާހުރި ގުޅުމަކީ ކޮބައިތޯއެވެ؟\nޙަޤީޤަތުގައި ލަދުވެތިކަމާއި ދިރިއުޅުމުގެ ގުޅުމަކީ ޢަޖައިބުކުރަނަވި ގުޅުމެކެވެ. ލަދުވެތިކަން ތިބާގެ ކިބައިގައި އިތުރުވި މިންވަރަކަށް ތިބާގެ ދިރިއުޅުން ތިޔާގިވާނެއެވެ. ފުރިހަމަވާނެއެވެ. ދިރިއުޅުން އެންމެ ފުރިހަމަ މީހުންނަކީ އެބައިމީހުން ކިބައިގައި ލަދުވެތިކަން އެންމެ ފުރިހަމަ މީސްމީހުންނެވެ.\nލަދުވެތިކަމުގެ ޞޫރަތައް ގިނައެވެ. ބައެއް ޢިލްމުވެރިން ދެކެވަޑައިގަންނަވާ ގޮތުގައި ދީންއެކީ ވަނީ ލަދުވެތިކަމުންނެވެ. އެއީ ސަލާމާއި ޞަލަވާތްލެއްވުނު ކައުއިތުރު ނަބިއްޔާގެ ބަސްފުޅުން ދޭހަވާފަދައިންނެވެ. އެބަސްފުޅުގެ މާނައަކީ “ކޮންމެ ދީނަކަށްވެސް ޚުލްޤެއް(އަޚްލާޤީ ޞިފައެއް) ލިބިގެންވެއެވެ. އިސްލާމްދީނުގެ ޚުލްޤަކީ ލަދުވެތިކަމެވެ.”\nޢިލްމުވެރިން ވިދާޅުވާގޮތުންނަމަ އެއީ އެޞިފައެއްގެ ސަބަބުން ހަޑި ޢަމަލުތައްކުރުމާ ދުރުކުރުވާ ޞިފައެކެވެ. އެބޭފުޅުން ލަދުވެތިކަމުގެ ތަޢުރީފެއްގެ ގޮތުގައި ވިދާޅުވާ ތަޢުރީފަކީ އަންނަނިވި ތަޢުރީފެވެ. ލަދުވެތިކަމަކީ އެކަމުގެ ސަބަބުން ހަޑިމުޑުދާރު ޢަމަލުތަކާ މީހާ އެކީ ދުރުކުރުވާކަމެވެ. ތިބާއަށް ނުބައިކަންކަން ކުރުމަށް ކުޅަދާނަކަން ނުލިބޭ ޙާލަތެއް އަތުވެއްޖަނަމަ އެޙާލަތުއައީ ތިބާގެ ލަދުވެތިކަމުގެ ސަބަބުންނެވެ.\nލަދުވެތިކަމާއި ޖެހިލުންވުމުގެ (ފިނޑިކަމުގެ) ތަފާތަކީ ކޮބާ؟ (މިތާގައި މިބަޔާންކުރެވޭ ޖެހިލުންވުމަކީ ނުކުޅެދުންތެރިވުމެވެ. ފިނޑިވުމެވެ.)\nވަރަށްގިނަ ބަޔަކު ހީކުރާގޮތުގައި ލަދުވެތިކަމާއި ފިނިޑިކަމަކީ އެއްކަމެކެވެ. ނުވަތަ ޖެހިލުންވުމަކީ ލަދުވެތިކަމުގެ ބައެއްކަމަށް ހީކުރެއެވެ. އެހެންނަމަވެސް ޙަޤީޤަތުގައި ނުކުޅެދުންތެރިކަން ނުވަތަ ޖެހިލުންވުމަކީ ލަނދުވެތިކަމުގެ އިދިކޮޅެވެ. އެއީ ޝަޚްޞިއްޔަތުގައި އުނިކަމެއްހުރުމެވެ. އެއީ އެޞިފައިގެ ސަބަބުން އޭނާއަށް އޭނާ އެހެންމީހުންނަށްވުރެ ނިކަމެތި ކަމުގައިހީވާތީއެވެ. އަދި ނުބައި ކަމެއް އެބައިމީހުންގެ ކިބައިން ނުހިގިޔަސް އެމީހުންނާ ކުރިމަތިލުމުގެ ކުޅަދާނަކަން ޖެހިލުންވާ މީހާއަށް ލިބިފައިނުވެއެވެ. މިކަމަކީ މުޅިން ލަނދުވެތިކަމާ ތަފާތުކަމެކެވެ. ލަނދުވެތިކަމަކީ ނަފްސުގެ މަތިވެރިކަމާ ގުޅިފައިވާކަމެކެވެ. އަހުރެންގެ ނަފްސުގެ ޢިއްޒަތް މަތިވެރިވެ، އުފުލުނު މިންވަރަކަށް ނުބައިކަންތައްތައް ކުރުމަށް ލަނދުވެތިވާނެއެވެ. ލަނދުވެތިވާ މީހާ ޒިނޭކުރަން ލަނދުވެތިވެއެވެ. އަދި ދޮގުހަދަން ޖެހިލުންވެއެވެ. އެއީ އޭނާގެ ނަފްސުއެފަދަ ނުބައި ކަންތައްތަކެއްގެ ތެރަށް ވެއްޓުމަށް ބޭނުންނުވާތީވެއެވެ. އެކަމަކު ޖެހިލުންވާ މީހާއަށް މީހަކަށް ނުފެނި މިފަދަ ކަމެއްކުރުމުގެ ފުރުޞަތު ލިބިއްޖެނަމަ އެކަމެއްކުރާނެއެވެ.\nއަދި ޙަޤީޤަތުގައި އަޅުގަނޑަށްވަނީ އިސްލާމީ މުހިންމު ޝަޚްޞިއްޔަތެއްގެ ސަބަބުން ވަރަށް ބޮޑަށް އަސަރު ފޯރައިފައެވެ. އެއީﷲ އެބޭކަލަކަށް ރުއްސުންލެއްވި ޢުޘްމާން ބިން ޢައްފާންގެ މަތިވެރި ޝަޚްޞިއްޔަތެވެ. އެކަލޭގެފާނަށް ލަދުވެތިކަމުގެމަތިވެރި ޞިފަލިބިވަޑައިގެންފާވާ މިންވަރުގެ ސަބަބުން ކައުއިތުރު ނަބިއްޔާ ޙަދީޘްކުރެއްވި ބަސްފުޅެއްގެ މާނައިގައިވެއެވެ.” އެކަލޭގެފާނުގެ ލަނދުވެތިކަމުގެ ގަދަކަމުން މަލާއިކަތުން އެކަލޭގެފާނާމެދު ލަދުވެތިވެއެވެ.” އިމާމް އަޙްމަދު- އަޅުގަނޑު އެދެނީ،މަލާއިކަތުން އެބޭކަލަކާމެދު ލަދުވެތިވަޑައިގަންނަވާ މިކަލޭގެފާނާއި އަޅުގަނޑު ސުވަރުގޭގައި އެއްތަންކުރެއްވުމެވެ. އެހެންނަމަވެސް މިކަލޭގެފާނުގެ ލަދުވެތިކަމުގެ ސަބަބުން އެކަލޭގެފާނުގެ ޙައްޤު ހޯއްދެވުމަށް މަސައްކަތް ނުކުރައްވައި ނުހުންނަވައެވެ. އަދި މިޞިފަ އެކަލޭގެފާނުގެ ޙައްޤު ހޯއްދެވުމަށް ހުރަސްވެސް ނާޅައެވެ. އަދި މިއީ ނުކުޅެދުންތެރިކަމާއިޖެހިލުންވުމުގެ އިދިކޮޅެވެ. ޖެހިލުންވާމީހާ އޭނާގެ ޙައްޤު ހޯދާކަށް ނޫޅޭނެއެވެ.\nދެން ތިޔަ އަރިސްތަކާއިގެން އެހެންނުކުތާއަކަށް ޖެހިލާނަމެވެ.\nލަދުވެތިކަމަކީ އުފަންވުމުގައި ފިޠުރަތުގައި ހިމެނޭ ޞިފައެއްތޯ ނުވަތަ މަސައްކަތުން ހޯދައިގަނެވޭނެ ޞިފައެއްތޯއެވެ؟\nއާއެކެވެ. އަހަރުމެން އުފަންވާއިރު ފިޠުރަތުން ބައެއް ޞިފަތައް ލައްވައެވެ. މިކަމާބެހޭ ވަރަށް ފުރިހަމަ ނަބަވީ އިރުޝާދެއް ހަދާންވެއެވެ. އެބަސްފުޅުގެ މާނައަކީ: “ޢިލްމުވެރިވެވޭނީ ޢިލްމު ހޯދައިގަތުމުންނެވެ. އަދި ޙިލްމުވެރިވެވޭނީ ޙިލްމުވެރިވުމުންނެވެ.”\nމަސައްކަތުން ހޯދައިގަނުގަނެވޭނެ އެއްވެސް ޞިފައެއްނެތް ކަމުގައި ނަބިއްޔާ އިރުޝާދު ދެއްވާފަދައެވެ. ކެތްތެރިވާން ފެށިމާ ތިބާއަށް ކެތްތެރިކަން ދަސްވާނެއެވެ. އަދި ތިބާއަކީ ދޮގުހަދާމީހެއްނަމަ މަސައްކަތުން ތެދުހަދަން ދަސްކުރެވިދާނެއެވެ. ހަމައެފަދައިން ލަދުވެތިވުމުގެ ޞިފަ ތިބާގެ ކިބައިގައި ނެތްނަމަ މަސައްކަތުން ތިބާއަކީ ލަދުވެތިވާ މީހެއްކަމުގައިވެވިދާނެއެވެ. ….އަހަރުމެންނަށް ކައުއިތުރު ރަސޫލާގެ ޞަޙާބީންގެ ކިބައިން އުގެނިގަތުން ފުދެއެވެ. އެބޭކަލުން އިސްލާމްވެވަވަޑައިގަތުމުގެ ކުރިންތިއްބެވި ގޮތް ފަހުން ތިއްބެވި ގޮތާވަރަށް ތަފާތެވެ. އެހެންނަމަވެސްއިސްލާމްވެވަޑައިގަތުމަށްފަހު މިދީނާއި ގުޅިވަޑައިގެން މިދީނުގެ އަޚްލާޤުން ޒީނަތްތެރިވެވަޑައިގެންނެވިއެވެ.\nޙަޤީޤީ އުފާވެރިކަންވަނީ މާތްﷲއަށް ކިޔަމަންވުމާއި އެކަލާގެއާ މެދު ލަދުވެތިވުމުގައެވެ.\nއަހަރެންގެ ނަމަކީ ޝަރީފެވެ. އެންމެ ނުބައި ގޮތުން އެންމެ ރަނގަޅު ހެޔޮގޮތަށް އަހުރެން ބަދަލުވީ ގޮތުގެ ވާހަކަ ކިޔައިދޭނަމެވެ. އެންމެ ފުރަތަމަ އަހަރެން ދިރިއުޅުނީ އެހެން ޒުވާނުންނެކޭ އެއްފަދައިންނެވެ. ވިސްނުމާއި ފިކުރުކުރުމެއް ނެތް “ހާސްކަމެއް ނުވާ” ދިރިއުޅުމެކެވެ. އަހަރެން ބޭނުން ކޮންމެ ކަމެއް އަހަރެން ކޮންމެ ތަނެއްގައި ކޮންމެ ވަގުތެއްގައި ކުރަމެވެ. ފަހަރެއްގައި އަރެންގެ ތަރުބިއްޔަތުގެ ފެށުމަކީ އިސްލާމީ ތަރުބިއްޔަތުކަމުގައި ވެދާނެއެވެ. އަހަރެންގެ ޢާއިލާއަކީ ދީނަށް ރައްކާތެރިވާ ޢާއިލާއެކެވެ. އަހަރެން ބޮޑުވަންދެން އަހަންނަށް ދަސްކޮށްދީފައިވަނީ އަމާނާތްތެރިކަމާއި ތެދުވެރިކަންފަދަ ޞިފަތަކެވެ. ނަމާދު އަދާކުރުން މަތީ ދެމިހުރުމެވެ. މިފަދަ ހެޔޮ ކަންކަމެވެ. އެހެންނަމަވެސް ބޮޑުވުމާއެކު އަހަރެންގެ އުޅުން ބަދަލުވާންފެށިއެވެ. ބައިވަރު ކަންތައްތަކެއްގެ ސަބަބުންނެވެ. އެކަންކަމުގެ ތެރޭގައި އަހަރެންގެ ކިޔެވުން ހިމެނެއެވެ. އަހަރެން ކިޔަވަމުން އައީ ބަސްތަކާ ބެހޭ މަދުރަސާއެއްގައެވެ. ދެޖިންސުގެ ކުދިންނަށް އެކީ ކިޔަވައިދޭ މަދުރަސާއެކެވެ. އެތާގައި ކިޔަވާކުއްޖާ ކޮންމެ ކަމެއްވެސް ކުރަންވީއެވެ. މިސާލަކަށް ބުނާނަމަ މުދައްރިސަށް އުދަގޫކުރަނީއެވެ. އަންހެންކުދިންނާނަހަމަ ގުޅުންތައް ހިންގަނީއެވެ. އަދި ބޭނުން ކޮންމެ އެއްޗެއް ބޭނުންކުރަންވީއެވެ. މިއުޅުމަކީ މިމަދުރަސާގައި ލޯބިކުރެވޭ އުޅުމެވެ. އެއުޅުމަކަށް ބާރުދެވޭ އުޅުމެވެ. އަހަރެން މަދުރަސާގައި ކުރިޔަށް ދިޔައީ މިމަގުންނެވެ. ޔުނިވަރސިޓީ ޙަޔާތުގެ ދުވަސްތައް ނިމިދިޔައީވެސް މިގޮތުގައެވެ… މީހަކަށް ތަޞައްވަރުކުރެވޭނެ ހުރިހައި ނުބައިކަންތައްތަކެއް އަހުރެންކުރީމެވެ. އަދި އަހަރެންގެ ޢާއިލާއާއި ފުލުހުން ރުޅިއަރާނެހާ ކަމެއް އަހުރެން ކުރީމެވެ. މިމަގުގައި ޙަޤީޤީ އަރާމެއް އުފަލެއްނުވެއެވެ. އަހަރެން ނިދައިފައިވަނިކޮށް އަހަރެންގެ އަޖަލު ހަމަވެދާނެތީ އަހަރެން ބިރުވެތިވީމެވެ. އެއިރުން އަހަރެން މަރުވާނީ ކުށްފާފައިގެ މަތީގައެވެ. އެއިރު އަހަރެން ހުރި ނުބައި ގޮތުގެ މަތީގައެވެ.\nއެހެންނަމަވެސް އެއިގެ ފަހުން ޙަޔާތާމެދު ވިސްނައި އަމިއްލަ ޢަމަލުތައް މުރާޖަޢާކުރަން މަޖުބޫރުކުރުވާ ފަދަ ބައިވަރުކަންކަން ދިމާވާންފެށިއެވެ. މިސާލަކަށް ބުނާނަމަ އަހަންނާއި އަހަރެންގެ ރަޙުމަތްތެރިޔަކާ ދެމީހުން ކާރު ދުއްވަނިކޮށް އެކްސިޑެންޓްވިއެވެ. އެއެކްސިޑެންޓަކީ ވަރަށް ނުރައްކާތެރި އެކްސިޑެންޓެކެވެ. އަހަރުމެން މަރުނުވީ ހަމަކިރިޔާއެވެ. އެތައް އޮޕަރޭޝަނަކަށްފަހު މާތްﷲގެ ހެޔޮ ރަޙުމަތްފުޅުން ދެމީހުން ސަލާމަތްވިއެވެ. މިކަންތަކަށް ފަހު އަހަރެންގެ ބައްޕަ އަހަރެންނާވަކިން ބައްދަލުކޮށް ބުންޏެވެ. “ކަލޭގެ ސަބަބުން ތިމަންއަށް އެއްވެސް ފައިދާއެއްނުވިއެވެ. ކަލޭ ހެޔޮ ގޮތުގައި އުޅެއްޖެނަމަ އެކަމުގެ ހެޔޮކަން ހުރީ ކަލެއަށެވެ. ނުބައިކޮށް އުޅޭނަމަ ކަލޭ މަރުވާނީ އެނުބައި ގޮތުގެ މަތީގައެވެ.” އެބަހަށްފަހު ރަނގަޅުވެވޭތޯ ވަރަށް މަސައްކަތްކުރީމެވެ. އެކަމަކު އެގޮތުގައި ހިފަހައްޓާލެވުނީ އެންމެ ތިންމަސްދުވަހެވެ. އެހެނީ އަހަރެންގެ އެކުވެރިންނަކީ ހައްތާވެސް އަހަރެންކަހަލަ މީހުންނެވެ. އެމީހުންގެ ސަބަބުން އަނެއްކާވެސް މަގު އޮޅުނީއެވެ. ގޯސް މަގުތަކުން ދާން ފެށުނީއެވެ.\nއެއިގެ ފަހުން އެތައް ޙާދިސާތަކެއް ހިނގިއެވެ. ﷲ އަހަންނަށް އިންޒާރު ކުރައްވާ ފަދައެވެ. ކާރު އެކްސިޑެންޓެއްގައި އަހަރެންނާ އެއްޢުމުރެއްގެ އެކުވެރިއަކު މަރުވިއެވެ. ޠަބީޢީ ހާލަތް ނޫން އެހެން ޙާލަތެއްގައި ހުރެ އެކަކު ވަޅަކަށް ވެއްޓި މަރުވީއެވެ. އަދި އަނެކަކު މަޖާކުރަމުން ގޮސް އޭނާގެ އަމިއްލަ ނަފްސު މަރައިލީއެވެ.\nއަހަރެންގެ ގާތް މީހަކު މަރުވާ ކޮންމެ ފަހަރަކު ހިތަށް އަރަނީ ދެން މަރުވާނީ އަހަރެންކަމުގައެވެ. އަހަރުމެންގެ ތެރެއިން އެކަކު ޑްރަގު އޯވަރ ޑޯސްވެގެން މަރުވަންދެނެވެ. އޭނާއަކީ އަހަރެމެންގެ ތެރެއިން އެންމެ ވަރުގަދަ މީހާއެވެ. އަދި އޭނާގެޕޯސްޓުމޯޓަމް ހަދާ ތަނަށް ދިޔަވަގުތު އޭނާ ގަބުކައިފައިވާތަން ދެކުނީމެވެ. އޭނާގެ ގުނަވަންތައް ބުރިކޮށް ފަޅައި ހެދިއިރު އެއްވެސް ރައްދެއްނުދެއެވެ. ދެކޮޅު ހަދައިނުލެވުނުތާގައި ހިރިވެސް ނުލެވުނެވެ. އަދި އެއިންކަމެއް ހުއްޓުވުމަކަށް އެދުވަހު އޭނާއަކަށް ކުޅަދާނަކަން ނުލިބުނެވެ. އެވަގުތު އަހަންނަށް ވަރަށް ބިރުވެރި އިޙްސާސްތަކެއް ކުރެވުނެވެ. އޭނާއާއި ޙިސާބުގެމަލާއިކަތުންނާ މެދު އެއިރު ހިގަމުންދާނެ ކަންކަން ހިތަށް ގެނެވުމުންނެވެ. އަހަރެން ދެން ނިންމީ އަހަރެންގެ ނަފްސް ނުބައިކަންކަމުން ސަލާމަތްކޮށް، ﷲގެ ފަރާތުން އަންނަ އިންޒާރުތަކަށް ސަމާލުކުރުވުމަށެވެ. އެއާއެއްގޮތަށް ފިޔަވަޅު އަޅާށެވެ.\nއަދި ރަނގަޅު އެކުވެރިން ކޮޅަކާއެކީ ބޭރަށް ދާން ފެށީމެވެ. އެމީހުން ކޮންމެ ހޯމަދުވަހެއްގައި ކޮންމެވެސް މިސްކިތަކަށްދަރުސް އަޑު އަހައިލަން ދެއެވެ. އެންމެ ފުރަތަމަ މިދަރުސްތައް އަޑުއެހުމާ އަހަރެން ދެކޮޅު ހެދީމެވެ. އެމީހުންނާއެކީ އެއްދަރުސަށް ދިއުމުގެ ކުރިން އަހަރެން އެއެކުވެރިންނާ މެދު ހީކުރީ އެންމެ ރަނގަޅުގޮތަކަށް ނޫނެއެވެ.\nމިއީ އަހަރެން ޙަޔާތުގެ ބަދަލުވުމުގެ ފެށުމެވެ. އަހަރެން އިޞްލާޙުވުމުގެ ކޮޅުމައްޗެވެ. އަހަރެން ވިސްނިގޮތާ ޚިލާފަށްއެމީހުންވީ ހެޔޮ ރަނގަޅު ޒުވާނުންތަކެއްކަމުގައެވެ. އަހަރެން އެންމެ ފުރަތަމަ ދިޔަ ދަރުސްގައި ނަޞޭޙަތް ދެއްވީ ހިތްޕުޅު ހެޔޮ ޝައިޚެކެވެ. ހުރިހާ ވަގުތެއްގައިވެސް ހިނިތުންވެލައްވައެވެ. އަދި ސީރަތުގެ ބައިތަކާއި ނަބަވީ އިރުޝާދުތައް ޝަރަޙަކުރައްވައެވެ. އަދި ޤިޔާމަތުގެ ގޯތި ޞިފަކުރައްވައެވެ. މަރާއި އަލުން ދިރުއްވުމާއި ޙިސާބުބެއްލެވުމުގެ ވާހަކަތައް ކިޔައިދެއްވިއެވެ. މިހުރިހާކަމަކީވެސް އަހަރެންގެ ޙަޔާތް އެއިރު އޮތް ފައްތަރާއި ނަފްސުގެ ޙާލަތާ ގުޅުންހުރި ކަންކަމެވެ.\nއަހަރެންނަށް އޭނާގެ ސަބަބުން ވަރަށް އަސަރުކުރިއެވެ. އަހަރެން ނިންމީ މިވާހަކަތަކަކީ ހަމައެކަނި އަޑު އަހާލާ ވާހަކަތަކަކަށް ނުހެދުމަށެވެ. އެއަށް ޢަމަލުކުރުމަށެވެ. އަހަރެންގެ އެކުވެރިން އަހަންނަށް އެއަށްފަހު ރަނގަޅުއެހެންޒުވާނުންތަކެއް ތަޢާރަފުކޮށްދިނެވެ. އެމީހުން ކުޅެންވެސް ދެއެވެ. އަދި ދަރުސްތަކަށް ގޮސް ނަމާދުކޮށް އުޅެއެވެ. އަދި ރޭގަޑު ކައިއުޅެނީ އެންމެން އެކީގައެވެ. އެމީހުންގެ ދިރިއުޅުން ވަރަށް ރީތިކަމުގައި އަހަންނަށް ފެނުނެވެ. އަދި ހީކުރިގޮތަށް އެމީހުންގެ ޙަޔާތަކީ ފޫހި ދިރިއުޅުމެއް ނޫންކަން އަހަންނަށް އިނގުނެވެ.\nއެމީހުން ނަމާދު ކުރާފަދައިން ކުޅެމަޖާކުރެއެވެ. އަދި ހުސްވަގުތުތައް ރަނގަޅުގޮތުގައި ހޭދަކުރެއެވެ.\nއަހަރެން އެމީހުންފަދައިން ވުމަށް ނިންމީމެވެ. އެހެނީ އަހަރެންނަކީ އެމީހުންނަށް ވުރެ ދެރަ މީހަކީމެއްނޫނީމުއެވެ. ދަރުސްތައް އަޑުއަހައި ޤުރުއާން ކިޔަވަން ފަށައިފީމުއެވެ. އަހަރެން އުޅެންވީ ރަނގަޅުގޮތް އަހަންނަށް ފެނުނެވެ. އަދިއެގޮތަށް އުޅުމަކީ ދަތިކަމެއް ނޫންކަންވެސް އިގުނެވެ. އަދި މިއީ އަހަރެމެންނަށް ﷲ ބޭނުންވެ ވޮޑިގަންނަވާ ދިރިއުޅުންކަން އެނގުނެވެ. އަހަރުމެން ދިރިއުޅެންވާނީ ކޮންމެ ވަގުތެއްގައި ދުނިޔޭގެ ދަންފަޅި ހަމަކުރަން ޖެހުނަސް މާތްﷲއާ ބައްދަލުކުރުމަށް ތައްޔާރަށް ތިބޭ ބައަކަށެވެ. މާތްﷲއާ ބައްދަލުކުރުމަށް ލޯބިކޮށްފި މީހަކާ ބައްދަލުކުރެއްވުމަށް ﷲ ލޯބިކުރައްވާނެއެވެ. އަހަރުމެން ކުރެ ﷲއާ ބައްދަލުކުރަން ލޯބިކުރަނީ ކާކުބާ؟ އެކަކުވެސް މަރަށް ލޯބި ނުކުރެއެވެ. މަރުގެ ވާހަކަ އަޑެއް ނުއަހައެވެ. އެކަކުވެސް މަރާމެދު ނުވެސްވިސްނައެވެ.\nމިވާހަކައާ މެދު ވިސްނައިފިނަމަ ތިބާއަށް މީރަނގަޅުވާހަކަކަން އިނގޭނެއެވެ. އަދި ﷲ އެދިވަޑައިގަންނަވާގޮތަކީ މީކަން އެގޭނެއެވެ.\nދެން އޮތީ އަނެއްކާވެސް އަހަރެންގެ ވާހަކައެވެ. އަހަރެން އިޞްލާޙުވުމަށްފަހު އަހަރެން ކޮލެޖް ތަޢުލީމު ފުރިހަމަކޮށްފީމެވެ. މިޞްރުގެ އެކައުންޓުގެ މަސައްކަތްކުރާ ބޮޑު އޮފީހެއްގައި އަހަރެން އުޅުނީމެވެ. އެއަށްފަހަ އެތަނުން ކެޑިއްޖައިމެވެ. ދެން އަދި އަހަރެން އެހެން ބޮޑު ކުންފުންޏެއްގައި މަސައްކަތްކުރަން ފެށީމެވެ. މިހާރު އަހަރެން މިވަނީ މެދުއިރުމަތީގައި އެކުންފުނީގެ މެނޭޖަރުގެ މަޤާމަށް ޕްރޮމޯޓްކުރެވިފައެވެ. މިއީ ﷲގެ ދީލަތިވަންތަކަމެވެ. އަދި އެކަލާނގެ އަހަންނަށް އީމާންކަމުގެ ނިޢުމަތް ދެއްވިއެވެ.\nމާތްﷲ ވަޙީ ކުރެއްވި އާޔަތެއްގެ މާނައިގައި ވެއެވެ. “ﷲއަށް ތަޤްވާވެރިވާ މީހާއަށް ކޮންމެކަމަކުންވެސް ފަސޭހަމަގު ތަނަވަސްކޮށްދެއްވައެވެ.” (ޠަލާޤް 2)\nއަހަރެންގެ ތަޖުރިބާގެ ޚުލާޞާއަކީ ޙަޤީޤީ އުފާވަނީ މާތްﷲއަށް އީމާންވުމާއި އެކަލާނގެއާ މެދު ލަދުވެތިވުމުގައެވެ. އަދި ރަނގަޅު ޞާލިޙް ކޮންމެ މީހަކުވެސް ވާންވާނީ އެންމެ ފުދުންތެރި މީހުންގެތެރެއިންނެވެ.\nއަޅުގަނޑުމެންގެ ޒުވާން މުޖުތަމަޢިން ފެންނަ ލަދުކުޑަކަމުގެ ބައެއް މިސާލުތައް: (އަޅުގަނޑުމެން އެދެނީ ޒުވާނުން ވިސްނައި މިކަންކަމާ ދުރުހެލިވުމެވެ.)\n2 އަންހެންކުދިންނާ މަގުމަތީގައި ފޮށުން: އަންހެނުންނާ ފޮށުމަކީ މިއަދު މުޅި މުޖުތަމަޢުގައި ޢާންމު ވެފައިވާ އާދައެކެވެ. އެއީ ކޮންމެ މީހަކުވެސް މިކަމުގެ ތެރޭގައި ޝާމިލްވެދާ މިންވަރަށެވެ. ސަލާމާއި ޞަލަވާތްލެއްވުނު ނަބިއްޔާގެ ޠާހިރު ސުންނަތުން މިމައްސަލައާ ގުޅުން ހުރި ވާހަކައެއްފެނެއެވެ. އެއްފަހަރަކު ރަސޫލުﷲގެ އަރިއަހަށް ބައިޢަތު ހިފުމަށް އައި ޖަމާޢަތެއްގެ ތެރޭގައި ޤައިސޭ ކިޔުނު މީހަކު ހުއްޓެވެ. މިޤައިސް ކުޅަކަމަކީ މަދީނާގެ މަގުމަތިން މަދީނާގެ އަންހެންކުއްޖެއް ފަހަތު އަޅުވައިލައިގެން ދިޔައީއެވެ. މާނައަކީ ފޮށުނީއެވެ. ދެން އަނެއްދުވަހު މިބައިމީހުން ރަސޫލާގެ އަރިހަށް ގޮސް ބައިޢަތު ހިފަންފެށިއެވެ. ކޮންމެ މީހަކުވެސް ވަކިންނެވެ. ޤައިސް ބައިޢަތު ހިފުމުގެ ވަގުތު ޖެހުނު ހިނދު ސަލާމާއި ޞަލަވާތް ލެއްވުނު ނަބިއްޔާ އޭނާގެ އަތުގައި ގަދައަށް ހިއްޕެވިއެވެ. އަދި އެކަލޭގެފާނު ޙަދީސްކުރެއްވިއެވެ. “ކަލެޔަކީ އިއްޔެގެވެރިޔާއެވެ.” މިބަސްފުޅުގެ މުރާދަކީ އިއްޔެ ހިގައިދިޔަ ނުބައި ޢަމަލު ހިންގި މީހަކީ ކަލޭއެވެ. އަދި ހަނުހިމޭނުން ހުންނަވައިފިއެވެ. އަދި ނަބިއްޔާ އެކަލޭގެފާނުގެ މޫނުފުޅު އޭނާއާ ވީފަރާތްނޫން އަނެއް ފަރާތަށް އަބުރައިލެއްވިއެވެ. އޭނާ ނަބިއްޔާގެ އަރިހަށް އަވަހަށް ގާތްވެގަތެވެ. އަދި ބުންޏެވެ. “އޭ ރަސޫލުﷲއެވެ. އަޅުގަނޑާ ބައިޢަތު ހިއްޕަވާށެވެ. އަޅުގަނޑު ދެންއެކަހަލަ ކަމެއްނުކުރާނަމެވެ.” އެހިނދު ނަބިއްޔާ އިރުކޮޅަކުން އެއްބަސްވެވަޑައިގަތެވެ.\nވިސްނަވާށެވެ. އެކަލޭގެފާނު އޭނާއާ ބައިޢަތު ހިއްޕަވުމާ ދެކޮޅު ހެއްދެވިއެވެ. މިކަމަކީ ނުރައްކާތެރި ކަމެކެވެ.\nމިކަމަކީ ނުރައްކާތެރިކަމެކެވެ. އެއްވެސް މީހަކު އަނެކާ އެމީހެއްގެ ދައްތަ ނުވަތަ މަންމައާއި ފޮށުމާމެދު ހިތްހަމަ ޖެހޭނެކަމަކަށް ނުފެނެއެވެ.\nއަދި ލަދުވެތިކަމުގެ އިމުން ބޭރުވުމުގެ މިސާލުތަކުގެ ތެރެއިންވެއެވެ.:\n1 އަންހެންކުދިން ސިގެރެޓްބުއިން\n2 ހެދުންތައް ހާމަކަންމަތީ ފެންނަގޮތަށް ބެހެއްޓުން. އަހަރުމެންނަށް ގޭގޭގެ ރޯނުގައި ނިދާ ހެދުމާއި އެތެރެއިންލާ ސާމާނު ނިވާކަމެއްނެތި އަޅުވައިފައި ހުންނާތީ ފެނެއެވެ.\n3 އަހަރުމެންގެ މިޒަމާނުގައި ފެތުރިގެން އުޅޭ ނުރަނގަޅު އާދައެކެވެ. ޗެޓްކުރުމުގެ ނަމުގައި ފާޙިޝްވަހަކަތަށް އިންޓަރނެޓް މެދުވެރިކޮށް ދައްކައެވެ. އެފަދަ ކަންކަންކުރާ ޒުވާނުންގެ ކިބައިން އަޅުގަނޑު އެދެނީ އެމީހުން މިޢަމަލު ހިންގާ އިރު އެމީހުންގެ މަންމަ ނުވަތަ ބައްޕައަށް އެމަންޒަރު ފެނުމުން ކުރެވޭނެ އިޙްސާސް ޚިޔާލަށް ގެނެސްގަތުމަށެވެ….\nއެދެމީހުންނަށްވުރެ ލަދުވެތިވުން ޙައްޤު ފަރާތެއް އަބަދު އަޅުގަނޑުމެންގެ ޢަމަލުތަކަށް ބައްލަވައިވޮޑިގެންވާއިރު އެފަރާތާމެދު ލަދުވެތިނުވަނީ ކީއްވެހެއްޔެވެ؟\nޚުލާޞާ: އަންހެނަކާއި ފިރިހެނެއްގެ ލަދުވެތިކަމުގެ ވަރަށް މަތިވެރި މިސާލެއް އަޅުގަނޑު ލިޔެލާނަމެވެ. ސައްޔިދުނާ މޫސާގެފާނާއި ޞާލިޙް ބޭފުޅާގެ ދަރިކަބަލުންގެ ވާހަކައެވެ. އެވާހަކަ ވަނީ ސޫރަތުލް ޤަޞަޞްގައެވެ. އެކަލޭގެފާނު ފިރުޢައުނަށް ފިއްލަވައިގެން މަދުޔަނަށް ވަޑައިގެންނެވި ހިނދުގައެވެ. އެއާޔަތްތަކުގެ މާނައަކީ:\n“މަދުޔަންގެ ވަޅުތަކާ ހަމައަށް ވަޑައިގެންނެވުނު ހިނދު އެކަލޭގެފާނަށް އެތަނުގައި މީސްތަކުން އެބައިމީހުންގެ ގެރިބަކަރިއަށް ފެންދެނިކޮށް ފެނިވަޑައިގަތެވެ. އަދި އެމީހުންނާ ވަކިން އެންމެން އަވިދިވެ ނިމުމުގެ އިންތިޒާރުގައި ތިބިއަންހެންކުދިންތަކެއް ފެނިވަޑައިގަތެވެ.” (ޤަޞަޞް23) ދެއަންހެނުން އެއްފަރާތެއްގައި ތިބުމުން ވަޑައިގެން ސުވާލުކުރެއްވިއެވެ. “އެކަލޭގެފާނު ވިދާޅުވިއެވެ. ތިޔަދެކަނބަލުންގެ ވާހަކައަކީ ކޮބައިތޯއެވެ؟ އެދެކަނބަލުން ވިދާޅުވިއެވެ. އެންމެން ފެންދީ ނިމުމުން ނޫނީ އަޅުގަނޑުމެން ފެންނުދެމެވެ. އަދި އަޅުގަނޑުމެންގެ ބައްޕަވަނީ ޢުމުރުންދުވަސްވެ، މުސްކުޅިވެފައެވެ.” އެދެކަނބަލުން ވިދާޅުވީ ފަހެ ކީކޭތޯއެވެ؟ ތިމަންމެންގެ މައްސަލައަކީ މިއޭ އެއޭތޯއެވެ؟ އެކަލޭގެފާނު އެދެކަނބަލުން އެހީތެރިވެވަޑައިގަތުމާމެދު ލަދުވެތިވެވަޑައެއްނުގަތެވެ. އެހެންނަމަވެސް ނިމެންދެން ދުރަށް ޖެހިވަޑައިގަތެވެ. “އަދި އެކަބަލުންގެ ތެރެއިން އެއްބޭކަނބަލަކު ލަދުވެތިގޮތެއްގައި ވަޑައިގެން ވިދާޅުވިއެވެ. ތިމަން ބޭކަނބަލުންގެ ގެރިބަކަރިއަށް ފެންދެއްވީތީ އެކަމަގެ ބަދަލުގައި އަގު ހޯއްދެވުމަށް ކަލޭގެފާނު ވަޑައިގަތުމަށް އެބަވިދާޅުވެއެވެ.”\nމާނައަކީ: އެކަމަނާގެ ހިނގުމުގައިވެސް ލަދުވެތިކަން ހިމެނެއެވެ. އަދި ވާހަކަދެއްކެވުމުގައްޔާ ޙަރަކާތްތަކުގައި ލަދުވެތިކަން ހިމެނެއެވެ.\nމިއީ އަޅުގަނޑުމެން ބޭނުންވާ ލަދުވެތިކަމެވެ. މީހުންގެ މެދުގައި އޮންނަ އެންމެ މުހިންމު ޞިފައަކީ ﷲއާ މެދު ލަދުވެތިވުމެވެ. އަހަރުމެންގެ ޒުވާނުންނެވެ. އޭ އަހަރުމެންގެ އަހުލުވެރިންނެވެ. އޭއަހަރުމެންގެ އަންހެންކުދިންނެވެ. އަހަރުމެން މާތްﷲއާމެދު ލަދުވެތިނުވާނަމަ، އެކަލާނގެ ޙަޟްރަތުގައި ތިބެންޖެހޭ ދުވަހު އަހަރުމެންގެ ޙާލަކީ ކޮބާހެއްޔެވެ؟ އެކަލާނގެއެދުވަހުން ވަޙީކުރައްވާނެއެވެ. މިވެނި ފާފައެއް ހަނދުމަވޭހެއްޔެވެ؟ ކަލޭގެ ފޮތް ކިޔާށެވެ. އެހެންކަމުން ޤިޔާމަތް ދުވަހު ﷲއާ ކުރިމަތިލުމުގެ ބާރު ހޯދުމަށެވެ.\nމިފަދަ ލިޔުންތައް ތަރުޖަމާ ކުރުމުގެ ބޭނުމަކީ އަޅުގަނޑުމެންގެ މުޖުތަމަޢުގައި ހިގަމުންދާ ފާސިދު ޢަމަލުތައް ނައްތާލަންމަސައްކަތްކުރުމެވެ. ޒުވާނުންގެ މެދުގައި ދީނުގެ ލޯބި އުފެއްދުމެވެ. ލިޔުން ދިގު ނަމަވެސް ލިޔުން އެކީ ވިދާޅުވެއްޖެ ބޭފުޅަކަށް މިލިޔުމުން ފައިދާ ލިބޭނެކަމުގައި ފެނެއެވެ. އެއީ މިލިޔުމުގެ ބާވަތުންނެވެ. މިޒަމާނުގެ މުޖުތަމަޢުގެ ޒުވާނުންގެ ޢަމަލުތަކާ ގުޅޭތީއެވެ. އެކަންކަމުގެ މައްޗަށް ބަލައިފައިވާތީއެވެ. ﷲ ސުބުޙާނަހޫ އެކަލާނގެ ތަނަވަސް ރަޙްމަތުން މިޤައުމުގެ ޒުވާނުންނަށް ތެދުމަގަށް މަގުދައްކަވައި، މިޤައުމަށް އަދަށްވުރެ ފެހި އުޖާލާ މާދަމާއެއް ދައްކަވާފާންދޭވެ! އާމީން!


Aguhuri inaamuthakaaieku “ureedhoo voarld tuar” thaaarafkohfi\nއަގުހުރި އިނާމުތަކާއިއެކު “އުރީދޫ ވޯރލްޑް ޓުއަރ” ތައާރަފްކޮށްފި\nކޮންމެ 10 ދުވަހަކުން އައިފޯން 8 އަދި ކޮންމެ މަހަކު ރާއްޖެއިން ބޭރަށް ޗުއްޓީ ދަތުރެއް ލިބޭ ޕްރޮމޯޝަނެއް އުރީދޫއިން ފަށައިފި އެވެ.\n“އުރީދޫ ވޯލްޑް ޓުއަރ” ގެ ނަމުގައި ފެށި މި ޕްރޮމޯޝަނަކީ މިއަދުން ފެށިގެން 18 މާރޗް 2018 ގެ މުއްދަތަށް ކުރިއަށްދާ ޕްރޮމޯޝަނެކެވެ. އެގޮތުން މި ޕްރޮމޯޝަނުގައި ކޮންމެ 10 ދުވަހަކުން އަދި ކޮންމެ މަހަކު އެންމެ ގިނަ ޕޮއިންޓް ހޯދާ ފަރާތްތަކަށް ލިބޭ އިނާމުތަކުގެ ތެރޭގައި އެޕަލް އައިފޯން 8 އަދި ރާއްޖެއިން ބޭރަށް ޗުއްޓީ ދަތުރެއް ހިމެނެއެވެ.\nއުރީދޫއިން މައުލޫމާތުދޭ ގޮތުގައި އެސްއެމްއެސް މެދުވެރިކޮށް ބައިވެރިވެވޭ މި ޕްރޮމޯޝަންގައި އާއްމު މައުލޫމާތު، ޓެކްނޮލޮޖީ، ދަތުރުފަތުރު އަދި ލައިފްސްޓައިލްއާގުޅޭ ސުވާލުތަކެއް ހިމެނޭނެކަމަށެވެ. އަދި ޕްރޮމޯޝަންގައި ބައިވެރިވެ އެސްއެމްއެސް މެދުވެރިކޮށް ރަގަޅު ޖަވާބު ދެއްވާ ކޮންމެ ފަހަރަކު 300 ޕޮއިންޓް ލިބިގެންދާއިރު ޖަވާބު ނުބައިވި ކަމުގައި ވިއަސް ޖަވާބު ދެއްވާ ކޮންމެ ސުވާލަކަށް 100 ޕޮއިންޓް ލިބޭނެ ކަމަށެވެ.\nއަދި މި ޕްރޮމޯޝަންގައި ބައިވެރިވާ ފަރާތްތަކުގެ ތެރެއިން ކޮންމެ 10 ދުވަހަކުން އެންމެ ގިނަ ޕޮއިންޓް ލިބޭ ފަރާތްތަކަށް އެޕަލް އައިފޯން 8 އަދި ކޮންމެ މަހަކު ހޮވޭ އެންމެ ގިނަ ޕޮއިންޓް ލިބޭ ބައިވެރިއަކަށް ރާއްޖެއިން ބޭރަށް ޗުއްޓީ ދަތުރެއް ލިބޭނެ ކަމަށް އެފަރާތުން މައުލޫމާތު ދެއެވެ.\nއޭގެ އިތުރުން މި ޕްރޮމޯޝަންގައި ބައިވެރިވާން ބޭނުންވާ ފަރާތްތަކުން 555 އަށް ‘GO’ ޖައްސަވާފައި ފޮނުއްވުމުން ޕްރޮމޯޝަންގައި ބައިވެރިވެވޭނެ ކަމަށެވެ.\nއަދި “މި ޕްރޮމޯޝަނާއިބެހޭ އިތުރު މައުލޫމާތު އުރީދޫ ވެބްސައިޓުން ލިބެންހުންނާނެ ކަމަށް އެފަރާތުން މައުލޫމާތު ދެއެވެ.


Banavi hayaai-19 | Fenvaru Online\n22:03 -6ޖުލައި 2020 - 1 ކޮމެންޓް\nޝައުނާ ދާން އެބުރުނު އިރު ކުރިމަތީގައި ހުރީ ފަތީނާއެވެ.\nފަތީނާ ފެނުމުން ޝައުނާ ކޮޓަރިއާ ދިމާލަށް ދުއްވައިގަތެވެ. ފަތީނާ އޭނަގެ ދިގުއަތުން ޝައުނާގެ އިސްތަށިގަނޑުގައި ހިފާ ކައިރިޔަށް ދަމައިގަތެވެ.\n"ކަލެޔަށް ދެން ސަލާމަތެއް ނެތް. ތީ އަހަރެންގެ ކޮއްކޮއެއް ނޫން. އިހާނެތި ގޮތަކަށް މަގޭ ފިރިމީހާ މަރާލާފައި އަދިވެސް މަވީ ކަލޭ ދޫކޮށްލަން. އުހު. އަހަރެންގެ އަތްދަށުން ދެން ކަލެޔަށް ސަލާމަތެއް ނުވެވޭނެ. ކަލެޔަށްވުރެ އަހަރެން މާ ބާރުގަދަވާނެ." ފަތީނާ ޝައުނާގެ އިސްތަށިގަނޑަށް ދަމަމުން ބުނެލިއެވެ.\n"ޝަފްނާ! ޝައުނާ ދޫކޮށްލާ! ޝަފްނާ ތިހިރީ އިންސާނުންގެ ހުރިހާ ސިފައެއް ލިބިފަ. ބަލަ ތީ ޝަފްނާގެ ކޮއްކޮއޭ." މިހެންބުނެ އެމީހުންގެ ކާފަ ފަތީނާގެ އަތުގައި ހިފިއެވެ.\n"ކާފާ! މިދެމެދަށް ކާފަ ނުވަނިއްޔާ ރަގަޅުވާނީ. އޭނަ އެހެރީ އެޔަށްވުރެ މާ ދަށުދަރަޖައިގެ އަމަލު ހިންގާފަ. ފުރަތަމަ މަރާލީ މަގޭ ދަރި ދެން މަގޭ ފިރިމީހާ!" ފަތީނާއަށް މިހެންބުނެވުނުތަނާ ފަތީނާގެ އަތްދަށުން ސަލާމަތްވެގެން ފުރުސަތު ބަލާފަ ޝައުނާ ކޮޓަރިތެރެޔަށް ދެމިގަތެވެ.\nފަތީނާގެ ދެލޮލުން އަލިފާން ފޮނުވާލީ ޝައުނާއާ ދިމާލަށެވެ. އެކަމަކު ކާފަ ކުރިމައްޗަށް އެރުމުން އެއަލިފާނުގައި އަދައިގެން ދިޔައީ އެދެމީހުންގެ ކާފައެވެ. ފަތީނާ އަޅާވެސްނުލާ ދުވެފައި ގޮސް ފާރުގެ ތެރެއިން ދެމިގަންނަން އުޅުމުން އޭނައަށް އެކަމެއް ނުވިއެވެ. ކުއްލިއަކަށް ހަދާންވީ އެގެޔަކީ އެމީހުންނަށް ރައްކާތެރި ގޮތަކަށް ހަދާފައިވާ ގެޔެއް ކަމެވެ. އެކަހަލަ އެއްވެސް ބާރަކަށް ފާރުގެ ތެރެއިން އެތެރެޔަށް ނުވަދެވޭނެއެވެ. ފަތީނާ އައި ރުޅީގައި އުދުހި ދިޔައީ ޝައުނާ ފެނޭތޯއެވެ. އެކަމަކު މިފަހަރުވެސް ޝައުނާ ސަލާމަތްވީއެވެ.\nއާދައިގެ މަތިން ފިހާރައިން ނިމިގެން ނީލް ގެޔަށް އައި މަގުމަތީގައި ފަތީނާ ހުރީ ނީލްއަށް ހަމަލާދޭން ތައްޔާރަށެވެ. ފިހާރައިން ނުކުމެގެން ދަނިކޮށް މީހަކު ގޮވާލި އަޑުއިވިގެން ނީލް އެބުރި ބަލާލިއެވެ. އެއްވެސް މީހަކު ފެންނަން ނެތުމުން ނީލް ބިރުގަތެވެ. އެރަށު މީހުން ރޭގަނޑު ގެއިން ނުނުކުމެއެވެ. އެހެންކަމުން ރަށުތެރެ އޮންނަނީ ފަޅުވެފައެވެ. ނީލް އޭނަގެ ހިގުން ބާރުކޮށްލިއެވެ. ނީލް ހިގާވަރަކަށް ފަހަތުން މީހަކު ހިގާ އަޑުއިވެއެވެ. ބާރަށް ހިގާފައިގޮސް ގޯޅިއަކުން އަޅާލުމުން ނީލްއަށް ފެނުނީ ކުރިމަތީގައި ދެފިޔަގަނޑުލާފައި ހުރި އެއްޗެކެވެ.\n"މިރެޔަކު ސަލާމަތެއް ނެތް." ނީލްގެ ހިތަށްއެރިއެވެ. ނީލް ބަލާލީ އަތުގައި ތަވީދު އޮތްތޯއެވެ. ތަވީދު ނެތުމުން ބޮޑަށް ބިރުގަތީއެވެ. ފަހަތުން މީހަކު އަންނަހެން ހީވާތީ އަބުރާ ދެވޭކަށް ނެތެވެ. ކުރިމަތިން ފެންނަން ހުރީ ބިރުވެރި ސިފަޔަކަށް ހުރި އެއްޗެކެވެ. މަގުމަތީ ޖަހާފައި ހުންނަ ހޮޅިދަނޑިއެއްހާ ދިގު، ފަންދިގު އިސްތަށިގަނޑު ބިންމަތީގައި ޖެހެއެވެ. ދެފިޔަގަނޑު ހުރިކަންވެސް އެގެއެވެ. ނީލް ބަލަހައްޓައިގެން ހުއްޓާ އޭތި ކައިރިވަމުން ދިޔައެވެ. ފަހަތަށް އެންމެ ފިޔަވަޅެއް އަޅާކަށްވެސް ނީލްއަށް ނުކެރުނެވެ.\nކައިރިވި ވަރަކަށް އޭތީގެ ސިފަ ފެނުނެވެ. މުޅި މޫނުގައި ހުރީ މަހުގައި ހުންނަ ގޮތަށް ހުޅުބުން ފުރާލާފައެވެ. ރަތްކުލައިގެ ދެލޯ ފެންނަން ހުއްޓެވެ. ކައިރިވަމުން އަގަހުޅުވާލުމުން އަގައިގައި ހުރި ދިގު ދެދަތް ނީލްއަށް ފެނުމުން ބިރުން ރޮވޭގޮތްވިއެވެ. ޖީބުގައި އޮތް ފޯނުމަތިން ހަދާންވެގެން ފޯނުނަގައި ހުޅުވާލިތަނުން އޭތިގެ ފިޔަގަނޑުން ޖަހާ ނީލް އެއްލާލިއެވެ. ނީލް ގޮސް ޖެހުނީ ފާރެއްގައެވެ. ބޯ ފަޅައިގެން ގޮސް ލޭ ފޭބިކަން އެގުނެވެ. ދެންވީގޮތެއް ނޭގުނެވެ. ލޯމެރެމުުންދިޔަ ވަތުގު ފެނުނީ ބިރުވެރި ސިފަޔަށް ހުރި އެއްޗާ މީހަކާ ތަޅާފޮޅާ ތަނެވެ. ނީލް ހޭނެތުނީއެވެ.\nދީމާހުރީ ނީލް ނައިސްގެން ލަސްވެފައެވެ. ނީލްގެ ކޯލެއް އައުމުން ދީމާ ދުއްވައިގެވެ. ފޯނުން ވާހަކަދެއްކި މީހަކު ބުނީ ނީލް މަގުމަތީ ވެއްޓިފައި އޮތް ވާހަކައެވެ. ދީމާ ދިޔައީ ދެފިރިހެނުން ގޮވައިގެންނެވެ. އެމީހުން ނީލް ނަގައިގެން ގެޔާދިމާލަށް ހިގައިގަތުމުން ގަހެއްގެ ނިވަލުގައި ފިލައިގެން ހުރި ޝައުނާ ނުކުމެ ބަލަހައްޓައިގެން ހުއްޓެވެ. ދީމާއަށް ގުޅީ ޝައުނާއެވެ. ނީލްގެ ހާލު ފެނިފައި ޝައުނާ ހުރީ ރޮވިފައެވެ. ފަތީނާގެ ކިބައިން ނީލް ސަލާމަތްކުރީ ނީލްގެ ފަހަތުން އައި ޝައުނާއެވެ.\nގެޔަށް ގެނައުމަށްފަހު ވާފިރުބެ ފެންކިޔަވާފައި ޖެހުމުން ނީލްއަށް ހޭވެރިކަންވިއެވެ.\n"ކާކު އަހަރެން ގެޔަށް ގެނައީ." ފުރަތަމަވެސް ނީލް އެހީ އެހެންނެވެ.\n"މީހަކު ގުޅާފަ ބުނުމުން އަހަރެން ދިޔައިއިރު ނީލް ފެނުނީ ހޭނެތިފައި އޮތްވާ." ދީމާ ބުނެލިއެވެ.\n"އަހަރެން ދުށިން. ކޮންމެވެސް މީހަކު އަހަރެން ސަލާމަތްކުރީ!"\n"ޝައުނާ!" ވާފިރުބެ ބުނެލިއެވެ.\n"ތިބުނީ!" ދީމާ އަހާލިއެވެ.\n"މިބުނީ މިރޭ ނީލް ސަލާމަތްކުރީ ޝައުނާއޭ. އެދެޖިންނި މިރޭ ހަގުރާމަކުރީ. އެކަކު ބޭނުންވަނީ ނީލް މަރާލަން އެކަމަކު ޝައުނާ ބޭނުންވަނީ ނީލް ސަލާމަތްކުރަން."\n"ކީއްކުރަން ޝައުނާ އަހަރެން ސަލާމަތްކުރާނީ!" ނީލް ބުނެލިއެވެ.\n"އެޖިންނި އަދިވެސް ލޯބިވޭ ނީލް ދެކެ. އޭތި ދުނިޔޭގަ ހުރިހިދަނކު ނީލްއަށް އެހެން މީހަކާ އެއްވެސް ގުޅުމެއް ނުބޭއްވޭނެ އަދި މީހަކާވެސް ނުއިދެވޭނެ."\nއެރޭ އެއްކޮށް ނީލް ހޭދަކުރީ ޝެރިންގެ ހަދާނުގައި ފޮޓޯއަށް ބަލައިގެން އޮވެ ރޮއިރޮއިއެވެ.\nޖެހިގެން އައިރޭ ނީލް ފިހާރައަށް ނުދިޔައީ ގަސްތުގައެވެ. ރޭގަނޑު ފިހާރައިގައި ބޭރުމީހާ އެކަނި ބައިންދާގޮތަށް ނިންމާފައެވެ. ރޭގަނޑުގެ ކެއުމަށްފަހު ނީލް އޮތީ ކޮޓަރީގައި ފޯނުން ލަވަޖަހައިގެންނެވެ.\n"ނީލް!" ހެޑްސެޓްގެ ދެކޮޅު ޖަހައިގެން އެންމެ އަޑުހަރުކޮށް ލަވަޖަހައިގެން އޮތްއިރުވެސް އެއަޑު ނީލްއަށް އިވުނެވެ.\nނީލް ބަލާލިއިރު ކުޑަދޮރު ކައިރީގައި ހުރީ ޝައުނާއެވެ.\n"ޝައުނާ!" ނީލް ހެޑްސެޓް ނައްޓަމުން ބުނެލިއެވެ.\n"ރޭގަ އަހަރެން ސަލާމަތްކުރީތީ ޝުކުރިއްޔާ!" ނީލް އެދުން ތެދުވިއެވެ.\n"އަހަންނަށް އެގޭ ނުބުންޏަސް. އަހަރެން ލޯބިވަނީ ހަމައެކަނި ޝެރިން ދެކެ. އަހަރެން ދުނިޔެމައްޗަށް ލާ ކޮންމެ ނޭވާޔަކު ވާނީ ޝެރިން." ނީލް މިހެނބުނުމުން ޝައުނާ ވަރަށް ދެރަވިއެވެ.\nޝައުނާ މަޑުމަޑުން އައިސް ނީލްގެ އަތުގައި ހިފިއެވެ. އެއަތް ފޮޅުވާލަން ނީލް އުޅުނެވެ. އެކަމަކު ނީލް އަމިއްލައަށް އެއްވެސް ހަރަކާތެއް ނުކުރެވުނެވެ. ޝައުނާ ނީލްގެ މޭގައި އަތްއަޅާފައި އެދުމައްޗަށް ނީލް ވައްޓާލިއެވެ. ޝައުނާ ނީލްގެ މޫނުގައި އަތްކާއްތާލިއެވެ. މޫނަށް ބޮސްދެމުންދިޔައިރު ޝައުނާގެ ކަރުނަތިކިތައް ނީލްގެ މޫނުމަތީ ބީހެމުން ދިޔައެވެ.\n"ނޫން! އަހަންނަށް ތިހެން ނަހަދާ. އަހަރެންގެ ހަށިގަނޑަކީ ޝެރިންގެ ހައްގެއް. ޝައުނާއަށް އެއްވެސް ހައްގެއް ނޯންނާނެ އަހަރެންގެ ހަށިގަނޑުގައި ބީހެން." ޝައުނާ ނީލްގެ ތުންފަތްމަތީ އިގިލި އަޅާލުމުން ނީލްއަށް އިތުރަށް ވާހަކަ ނުދެއްކުނެވެ. ޝައުނާ ބޭނުން ހުރިހާ ކަމެއްކޮށް ނިމިގެން ދަމުން ޝައުނާ ނީލްގެ ކޮލަށް ދޮނެއް ދިނެވެ. ހަށިގަނޑުގައި އަޅާ ވޭނުން ނީލް ރޯން ފެށިއެވެ. ޝައުނާ އެދިޔައީ ދުވަހަކުވެސް ހިތުން ނުފިލާވަރުގެ އަނިޔާއެއް ނީލްގެ ހިތަށް ދީފައެވެ.\n"އަހަރެން އަދި އަންނާނަން. އަހަރެން ބޭނުން ކޮންމެ ކަމެއް އަހަރެން ކުރާނަން. މިހުރިހާ ދުވަހު އުޅުނީ ނީލްގެ ލޯބި ހޯދަން. މިއިން އެއްވެސް ވާހަކައެއް އެއްވެސް މީހަކު ކައިރީ ބުނެފިއްޔާ އެމީހަކު މަރާނަން." ޝައުނާ ދަމުން ބުނި ވާހަކަ ނީލްގެ ކަންފަތުގައި ގުގުމާލިއެވެ.\nއެރޭ ހަތަރުދަމު ނީލް އުޅެން ޖެހުނީ ނުނިދިގެންނެވެ. ގައިގެ އެކިތަންތަން ހިރުވައި ދިލަނަގާތީއެވެ. ބޮލުގައި ރިއްސާވަރުން ނިދިއަޔަސް ނުނިދުނެވެ. ތަދުކަޑުވާ ބޭސް ކެއުމުންވެސް ވީ ކަމެއް ނެތެވެ.\nއެރެޔަށްފަހު ކޮންމެ ރެޔަކުވެސް ޝާއުނާ ނީލްއަށް މިހާލު ޖައްސައެވެ. ނީލް އިއންނަނީ ފާޑަކަށް ގަބު އަރާފައެވެ. މީހުންނާ ވާހަކަ ނުދައްކައެވެ. ގެއިން ބޭރަށްވެސް ނުދެއެވެ. ގޭގައި އުޅުނަސް އެއްވެސް މީހަކާ ވާހަކަ ނުދައްކައެވެ. އިންނަނީ އެކަނިއެވެ. މިކަން ފާހަގަކުރެވިގެން ދީމާ އައިސް ވާހަކަ ދައްކަން އުޅުމުންވެސް ނީލް ވާހަކަ ނުދައްކައެވެ.\nއެންމެ ފަހުން ދީމާ ވާފިރުބެ ކައިރީ މިވާހަކަ ބުނުމުން ވާފިރުބެ ނީލްއާ ވާހަކަ ދައްކަން އެކޮޓަރިއަށް ދިޔައެވެ. ނީލް އޮތީ އެދުމަތީގައެވެ. ހަށިގަނޑުގައި އެއްވެސް ހެދުމެއް ނެތެވެ. ވާފިރުބެ ފެނުމުން ނީލް ގައިމަތީ ރަޖާއަޅައިގަތެވެ.\nނީލް ވާފިރުބެއަށް ހުރިހާ ވާހަކައެއް ކިޔައިދިނީ އެޖިންނި ކިބައިން އޭނަ ސަލާމަތްކުރާނެ ކަމުގެ ޔަޤީންކަން އޮތުމުންނެވެ.\nޝައުނާ ހުރީ ބަލަހައްޓައިގެންނެވެ. ވަގުތުން ދެލޯ ދިއްލާލިއެވެ. ނީލްއަށް ބަލާލެވުނީ ޝައުނާއަށެވެ. ޝައުނާގެ އިޝާރަތަށް ނީލް ވާފިރުބެ ކަރުގައި ވަޅިއަޅާލިއެވެ. ވާފިރުބެ މަރުވެގެން ވެއްޓުމުން ނީލްއަށް ހޭވެރިކަންވީއިރު ނީލްގެ އަތުގައި އޮތީ ލެއިން ފުރިފައިވާ ވަޅިއެކެވެ. ކޮންތާކުން އައި ވަޅިއެއް ކަމެއްވެސް ނޭގުނެވެ. ނީލް ވަގުތުން ވަޅި އެއްލާލިއެވެ. ވާފިރުބެއަށް ގޮވަން ފެށިއެވެ. އެހެންނަމަވެސް ކަރުގައި ވަޅިއެޅުމުން ވަގުތުން މަރުވީއެވެ.